**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Ιουλίου 2024, ημέρα Παρασκευή και ώρα 13.15΄, στην Αίθουσα «Προέδρου Αθανασίου Κωνσταντίνου Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χριστόδουλου Στεφανάδη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού».

Στη συνεδρίαση παρέστησαν η Υφυπουργός Παιδείας, Θρησκευμάτων και Αθλητισμού, κυρία Ζωή (Ζέττα) Μακρή, ο Γενικός Γραμματέας Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα σας. Αρχίζει η πρώτη συνεδρίαση της Επιτροπής μας. Το θέμα ημερησίας διάταξης είναι η επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού».

Πριν προχωρήσουμε στη συζήτηση του σχεδίου νόμου, ως προς τον προγραμματισμό των επόμενων συνεδριάσεων, η εισήγησή μου είναι να συνεχίσουμε τη Δευτέρα, 22 Ιουλίου στις 13:00, με την ακρόαση των φορέων και την ίδια μέρα, στις 16:00, με συζήτηση επί των άρθρων. Η επεξεργασία του σχεδίου νόμου προτείνω να ολοκληρωθεί, την Τετάρτη 24 Ιουλίου και ώρα 10:00 με την τέταρτη συνεδρίαση, που θα διατεθεί για τη δεύτερη ανάγνωση.

Έχουν προταθεί οι φορείς από τους Εισηγητές και τους Ειδικούς Αγορητές.

Πρώτος ομιλητής είναι ο κύριος Ευάγγελος Συρίγος από τη Νέα Δημοκρατία, για 15 λεπτά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Κύριε Πρόεδρε, ευχαριστώ πάρα πολύ. Κυρία Υπουργέ, κύριε Γραμματέα, κυρίες και κύριοι συνάδελφοι.

Εισάγεται σήμερα προς ψήφιση ένα ερανιστικό νομοσχέδιο του Υπουργείου Παιδείας, το οποίο περιλαμβάνει πολλές και διαφορετικές διατάξεις. Ως εκ της φύσεως του ερανιστικό, ρυθμίζει εντελώς διαφορετικά ζητήματα, που αφορούν σε πολλούς τομείς, που περιλαμβάνουν πρωτοβάθμια, δευτεροβάθμια εκπαίδευση, ανώτατη εκπαίδευση, επαγγελματική κατάρτιση, ανώτατη ειδική αγωγή, εκκλησιαστική εκπαίδευση και βεβαίως, θέματα αθλητισμού.

Επειδή δεν υπάρχει ένας κορμός όμοιων διατάξεων, θα ξεκινήσω με εκείνες τις διατάξεις, τις οποίες θεωρώ ότι είναι ξεχωριστής σημασίας. Ξεκινώ από τη διάταξη του άρθρου 3, η οποία αναφέρεται στη στήριξη της μάθησης, μέσω της δημιουργίας μιας ψηφιακής εκπαιδευτικής πύλης, που θα είναι προσβάσιμη, μέσω του Gov.gr. Ο στόχος είναι, μέσω αυτής της σελίδας, να μπορούμε να έχουμε αναρτημένες εκεί όλες τις εκπαιδευτικές δράσεις του Υπουργείου. Αντιστοίχως, υπάρχει και θα λειτουργήσει ένα ψηφιακό φροντιστήριο για μαθητές από την έκτη δημοτικού μέχρι την τρίτη λυκείου.

Το άρθρο 4 προσπαθεί να βοηθήσει τους μαθητές στην επιλογή επαγγελματικής καταρτίσεως και σχετίζεται με αυτή τη νέα τάση, που υπάρχει, να υπάρχουν επαγγελματικές γνώσεις, που να βοηθούν τους νεαρούς μαθητές για το τι αποφάσεις θα πάρουν για την επαγγελματική τους κατάρτιση.

Το άρθρο 5 αναφέρεται στη στήριξη μαθητών, σε απομακρυσμένες και ορεινές περιοχές.

Το άρθρο 6 αναφέρεται στην ενδοσχολική βία και προσπαθεί να ενισχύσει περαιτέρω το θεσμικό πλαίσιο, που υπάρχει για την αντιμετώπιση της ενδοσχολικής βίας και αναφέρεται σε διάφορα ειδικότερα θέματα. Εδώ, να διευκρινίσω, ότι οι ιδιωτικοί φορείς, που αναφέρονται στο άρθρο 6, είναι κοινωφελή ιδρύματα αποκλειστικώς του ν. 4182/2013 ή κοινωφελή ιδρύματα, που έχουν συσταθεί, με ειδικό νόμο ή ερευνητικά πανεπιστημιακά ινστιτούτα.

Έχουμε το άρθρο 8, το οποίο στηρίζει τις οικογένειες των αποβιωσάντων, στην ιδιαίτερη πατρίδα σας, κύριε Πρόεδρε, κατά το σεισμό της 30ης Οκτωβρίου του 2020.

Το άρθρο 9 είναι ένα πρακτικό άρθρο, που αντιμετωπίζει περιπτώσεις παιδιών, που φοιτούν σε πειραματικά σχολεία, που εκ των υστέρων, δηλαδή, αφού τα παιδιά είχαν εισαχθεί, χαρακτηρίστηκαν πειραματικά.

Το άρθρο 10 αναφέρεται στη χωρική αρμοδιότητα των συμβούλων εκπαιδεύσεως και κάνει ένα σύστημα πιο ευέλικτο.

Στο άρθρο 11, επιδιώκουμε την αποτελεσματικότερη λειτουργία των στελεχών εκπαίδευσης. Ως τώρα, διαγράφονταν από τον πίνακα στελεχών άτομα, τα οποία τοποθετούνταν προϊστάμενοι ή υποδιευθυντές σχολικών μονάδων ή εκπαιδευτικών κέντρων. Πλέον, δεν διαγράφονται, διότι είχαμε πρόβλημα να βρούμε νέα άτομα.

Στο άρθρο 12 γίνονται επιμέρους τροποποιήσεις, που βοηθούν στη διαδικασία επιλογής των προϊσταμένων των τμημάτων εκπαιδευτικών θεμάτων.

Με το άρθρο 13, ρυθμίζουμε το θέμα του συνολικού αριθμού των μαθητών σε πρότυπα και σε πειραματικά σχολεία και μεταβιβάζουμε τη συγκεκριμένη αρμοδιότητα στη διοικούσα επιτροπή των σχολείων.

Με το άρθρο 14, ρυθμίζονται οι αποζημιώσεις για εκπαιδευτικούς, που συμμετέχουν στο Διεθνές Πρόγραμμα PISA του ΟΟΣΑ.

Στο άρθρο 15, τροποποιείται η διαδικασία αξιολογήσεως των τίτλων σπουδών, που προσκομίζονται από στελέχη εκπαιδεύσεως, σύμφωνα με τις επιταγές του Ενωσιακού Δικαίου.

Στο άρθρο 16, καλύπτουμε τα λειτουργικά κενά, που μπορεί να δημιουργηθούν, σε πρότυπα ή πειραματικά σχολεία από ωρομίσθιους ή αναπληρωτές εκπαιδευτικούς.

Τα άρθρα 17 και 18 είναι δύο άρθρα, τα οποία αναφέρονται σε άτομα με αναπηρία. Θα παρακαλούσα και τους συναδέλφους να το δούμε, με ιδιαίτερη προσοχή και ευαισθησία, ως θέμα. Προβλέπονται κάποιες διατάξεις ειδικές γι’ αυτούς, από τη στιγμή, που προσλαμβάνονται εξαρχής και ξέρουμε ότι έχουν σοβαρή αναπηρία άνω του 80%.

Στο άρθρο 19, διευρύνονται οι προϋποθέσεις συμμετοχής στη διαδικασία επιλογής προϊσταμένων στα ΚΕΔΑΣΥ, διότι τα ΚΕΔΑΣΥ είναι κύριο εργαλείο λειτουργίας στη νευραλγική υπηρεσία του Υπουργείου Παιδείας.

Στα άρθρα 20 και 21 είναι τεχνικά θέματα, που σχετίζονται, με διαγωνιστικές διαδικασίες για τις ανάγκες στεγάσεως των μαθητών, για θέματα αναπληρωτών συντονιστών εκπαίδευσης στο εξωτερικό.

Το ίδιο και τα επόμενα άρθρα 22, 23 και 24.

Το άρθρο 22 αφορά στην εξασφάλιση των πιστώσεων για την απασχόληση του απαιτούμενου αριθμού αναπληρωτών και ωρομισθίων εκπαιδευτικών.

Το άρθρο 23 απλοποιεί τη διαδικασία, για την επικαιροποίηση της άδειας λειτουργίας ιδιωτικών σχολείων. Από δύο χρόνια το κάνει σε πέντε χρόνια. Ούτως ή άλλως, δεν τηρείται ο χρόνος των δύο ετών. Παραμένει πάντα, βέβαια, ο αυτεπάγγελτος έλεγχος.

Το άρθρο 24 αφορά στο Ελληνοαμερικανικό Εκπαιδευτικό Ίδρυμα. Περιλαμβάνει στο πεδίο εφαρμογής του όλες τις σχολικές μονάδες, που είναι ιδιοκτησίας του.

Τα άρθρα 25 και 29 αφορούν στην επαγγελματική εκπαίδευση. Εδώ έχουμε κάποια πρακτικά ζητήματα, που σχετίζονται με τη μείωση της γραφειοκρατίας και τον εκσυγχρονισμό της διαδικασίας, για την αναγνώριση των επαγγελματικών δικαιωμάτων.

Με το άρθρο 27, δημιουργούμε, για πρώτη φορά, Μητρώο Εκπαιδευτών Επαγγελματικής Κατάρτισης στις Σχολές Ανώτατης Επαγγελματικής Κατάρτισης και στις Επαγγελματικές Σχολές.

Επίσης, επιλύουμε κάποια πρακτικά θέματα, με το άρθρο 28, που αφορούν στην αποζημίωση, που δίδεται στους ασκούμενους και τα προηγούμενα χρόνια.

Τα άρθρα 30 έως 44 αφορούν στην Ανώτατη Εκπαίδευση. Εξηγούμε τι γίνεται με τη μηχανογραφική έκδοση των πιστοποιητικών των βεβαιώσεων τίτλων σπουδών ή αποσπασμάτων τους, να είναι ταχύτερη. Επιδιώκουμε την αναγνώριση πτυχίων Σχολών Ιατρικής και Οδοντιατρικής Σχολής από χώρες, που δεν ήταν μέλη της Ευρωπαϊκής Ένωσης και στη συνέχεια εντάχθηκαν στην Ευρωπαϊκή Ένωση.

Με το άρθρο 32, αναγνωρίζουμε την ακαδημαϊκή ισοδυναμία για τίτλους σπουδών δεύτερου κύκλου, δηλαδή, μεταπτυχιακούς από διεθνείς οργανισμούς, στους οποίους μετέχει η Ελλάδα.

Στο άρθρο 33, αυξάνουμε το όριο εκείνων των πτυχιούχων, οι οποίοι συμμετέχουν στις κατατακτήριες εξετάσεις για τις Θεολογικές Σχολές. Το ανεβάζουμε στο 30%, προκειμένου να εγγραφούν εκείνοι, οι οποίοι έχουν υψηλές αποδόσεις και δεν υπήρχε αρκετός αριθμός. Ούτως ή άλλως, έχουμε πρόβλημα με τις Θεολογικές Σχολές - είναι πολύ μικρός ο αριθμός των ατόμων, τα οποία παρακολουθούν. Οπότε, αυξάνοντας, αυξάνουμε και τον αριθμό των φοιτητών.

Στο άρθρο 34 προστίθενται στην τριμελή Επιτροπή, όχι ως επιβλέποντες καθηγητές, οι ομότιμοι και αφυπηρετήσαντες ερευνητές για την επίβλεψη διδακτορικών διατριβών.

Στο 35, προβλέπεται η υποβοήθηση του πρυτάνεως από τέσσερις αμισθί εν ενεργεία και πλήρους απασχόλησης καθηγητές ή αναπληρωτές καθηγητές για θέματα, που προσδιορίζονται στο νόμο, αμισθί, διευκρινίζω και σε συμβουλευτικό ρόλο.

Προσδιορίζονται οι κλάδοι και οι ειδικότητες των Κέντρων Ψυχολογικής και Συμβουλευτικής Υποστήριξης.

Στο άρθρο 37, σημαντικό άρθρο, το οποίο δημιουργεί πρακτικά προβλήματα, προβλέπεται η αντιστοίχιση των Τμημάτων των Σχολών Μηχανικών Πανεπιστημίου προς τα Τμήματα Πολυτεχνικών Σχολών, ούτως ώστε να περιλαμβάνονται και οι απόφοιτοι των Σχολών, αυτό δεν υπήρχε ως τώρα.

Με το άρθρο 38, τροποποιούνται οι διατάξεις, που αφορούν στις μεταβολές των Ακαδημαϊκών Μονάδων, γίνεται με πολύ πιο απλό και γρήγορο τρόπο και πιο χαμηλά, πιο κοντά στο επίπεδο της μονάδας.

Προβλέπεται η κατάργηση του περιορισμού της εκλογής των Κοσμητόρων στις Ανώτατες Στρατιωτικές Σχολές για δύο συνεχόμενες θητείες – έλεγε ο νόμος ότι απαγορεύεται να είναι δύο συνεχόμενες θητείες – παραμένει, όμως το όριο των δύο θητειών. Δηλαδή, μπορεί να είναι συνεχόμενη η θητεία πλέον, αλλά παραμένει όριο μέχρι δύο θητείες, δεν μπορεί παραπάνω.

Με το άρθρο 40, αποσαφηνίζονται οι αποδοχές των μελών ΔΕΠ, το ανώτατο όριό τους, το οποίο ακολουθεί τις γενικές διατάξεις του δημοσίου, όπως προβλέπονται στο ν.4354 του 2015 και προβλέπεται ότι δεν περιλαμβάνονται στο συγκεκριμένο όριο οι πρόσθετες αμοιβές από έργα, που χρηματοδοτούνται, αποκλειστικώς, από εθνικούς πόρους.

Με το άρθρο 41, μειώνεται από το 50% στο 40% το ποσοστό, που πρέπει να καταβάλλουν στους Ειδικούς Λογαριασμούς Κονδυλίων Έρευνας τα Ερευνητικά Πανεπιστημιακά Ινστιτούτα.

Με το άρθρο 42, διευκολύνονται οι μετακινήσεις μελών ΔΕΠ μεταξύ ΑΕΙ, όχι, όμως, στην Αθήνα και στη Θεσσαλονίκη, δηλαδή, παραμένει ο περιορισμός για Αθήνα και Θεσσαλονίκη.

Στο άρθρο 43, στο οποίο υπήρξε πολύ καλή συνεργασία με τα Πανεπιστήμια, για αυτό το θέμα, για την πρακτική άσκηση των φοιτητών. Θα δουν και οι συνάδελφοι ότι είναι ένα πολύ εκτενές άρθρο και πολύ λεπτομερές και αυτό έχει προέλθει κατόπιν συνεργασίας με τα ίδια τα Πανεπιστήμια και είναι ουσιαστικά οι προτάσεις, τις οποίες έχουν καταθέσει τα Πανεπιστήμια, για να διευκολύνουν την πρακτική άσκηση.

Έχουμε τα άρθρα 45 και 47, για την Ειδική Αγωγή. Είναι κάποια πράγματα, τα οποία πρέπει να τα δούμε, με προσοχή και με ανθρωπιστική σκοπιά, για άτομα, που έχουν προβλήματα υγείας, πώς μπορούν να κάνουν μαθήματα εκτός σχολείου.

Τα άρθρα 48 - 70 αφορούν στην Εκκλησιαστική Αγωγή. Το πιο σημαντικό είναι η μετονομασία των Εκκλησιαστικών Σχολείων σε Πρότυπα Εκκλησιαστικά Σχολεία. Στα επόμενα άρθρα, προβλέπονται όλες οι διαδικασίες πώς τα Εκκλησιαστικά Σχολεία θα μετατραπούν σε Πρότυπα Εκκλησιαστικά Σχολεία.

Ακολούθως, υπάρχει μια σειρά από διατάξεις, οι οποίες αφορούν σε θέματα, που αφορούν στον κλήρο, στον τρόπο, με τον οποίο μετακινούνται οι κληρικοί, οι μεταθέσεις Εφημερίων, Διακόνων, Ιεροκηρύκων της Εκκλησίας της Ελλάδας και της Κρήτης, της Δωδεκανήσου, της Πάτμου, πώς γίνονται οι αποσπάσεις σε Μητροπόλεις του Οικουμενικού Πατριαρχείου εκτός Ελλάδος, τι γίνεται με την ανακατανομή οργανικών θέσεων. Είναι πρακτικά θέματα και ζητήματα, είναι κάποια θέματα, που αφορούν στις αρμοδιότητες του Μουφτή, στην καταβολή ειδικής παροχής σε εκείνους, που ήταν Μουφτήδες ή Τοποτηρητές Μουφτειών και αποχώρησαν. Πρέπει να τους τιμήσουμε αυτούς τους ανθρώπους για τη στάση, που κράτησαν, βοηθώντας με τις ειδικές τους γνώσεις για την Ισλαμική Θρησκεία το ελληνικό κράτος για χρόνια.

Ένα πολύ ενδιαφέρον και σημαντικό άρθρο για εμένα είναι το άρθρο 69, που προβλέπει τη δυνατότητα λήψεως Απολυτηρίου Τίτλου Γενικού Λυκείου από τους μαθητές ελληνικής υπηκοότητας των Ομογενειακών Σχολείων Κωνσταντινουπόλεως και Ίμβρου. Χρόνια το συζητάμε αυτό, ως θέμα.

Οι Έλληνες υπήκοοι, οι Έλληνες πολίτες, που υπηρετούν, στην Κωνσταντινούπολη, στο Προξενείο και στέλνουν τα παιδιά τους στο Ζωγράφειο, στο Ζάππειο, στη Μεγάλη του Γένους Σχολή, τα παιδιά τους δεν μπορούσαν να πάρουν απολυτήριο γενικού λυκείου. Εδώ, επιτέλους λύνεται αυτό το θέμα και μάλιστα, αναδρομικά, τους δίνεται η δυνατότητα να μπορέσουν να το λύσουν σε βάθος χρόνου, ανεξαρτήτως από το έτος λήψεως του απολυτηρίου τίτλου. Για μεν την Ελλάδα δεν υπήρχε πρόβλημα, γιατί αναγνωριζόταν, αλλά υπήρχε πρόβλημα για το εξωτερικό, διότι τους έλεγαν, εάν τελείωσαν το λύκειο και η απάντηση ήταν «δεν έχω τέτοιο χαρτί.»

Επίσης, στο άρθρο 70, αναγνωρίζονται κάποιες τοπικές θρησκευτικές κοινότητες της καθολικής εκκλησίας, ως ξεχωριστά θρησκευτικά νομικά πρόσωπα. Πρόκειται για κοινότητες, οι οποίες υπάρχουν, εδώ και πάρα πολλά χρόνια.

Υπάρχουν κάποιες ειδικές διατάξεις για το Ινστιτούτο Εκπαιδευτικής Πολιτικής, το οποίο ενδυναμώνουμε. Προσπαθούμε να κάνουμε το ίδιο και με την Εθνική Αρχή για την Ανώτατη Εκπαίδευση, επιπλέον αρμοδιότητες, μην ξεχνάμε ότι έχει αρμοδιότητα πλέον και για τα Νομικά Πρόσωπα Πανεπιστημιακής Εκπαίδευσης. Προσπαθούμε να την ενδυναμώσουμε, για να αντιμετωπίσει αυτό το νέο κύκλο, που θα ανοίξει.

Έχουμε διατάξεις για το Σώμα Ελλήνων Προσκόπων. Είδα, με έκπληξη, ότι με βάση τον παλιό κανονισμό, επιτρεπόταν στο Σώμα Ελλήνων Προσκόπων να συμμετέχουν μόνον Έλληνες πολίτες και υπήρχε μια ολόκληρη διαδικασία γραφειοκρατική, για να παίρνει κάποιος άδεια, για να μπει ως πρόσκοπος. Τώρα, προβλέπουμε το δικαίωμα συμμετοχής και σε πολίτες κρατών της Ευρωπαϊκής Ένωσης ή τρίτων πολιτών.

Έχουμε μια σειρά από άρθρα για τον αθλητισμό.

Για παράδειγμα, το άρθρο 85 αναφέρεται σε προβλήματα, που έχουν δημιουργηθεί από την περίοδο του κορωνοϊού, λόγω της μη συμμετοχής αθλητών, εκείνη την περίοδο, σε αθλήματα.

Το άρθρο 86 αναφέρεται σε ζητήματα, που έχουν δημιουργηθεί από τον πόλεμο στην Ουκρανία, υπάρχουν χώρες, οι οποίες δεν μπορούν να συμμετέχουν, με την εθνική τους σημαία και συμμετέχουν με τη σημαία διεθνούς αθλητικής ομοσπονδίας. Εδώ, προσδιορίζουμε το νόμο να διευκολύνει αυτό το πράγμα.

Προβλέπεται ρύθμιση για το θέμα των εν ενεργεία διαιτητών, που συμμετείχαν, σε διαιτητικά έργα ατομικών αθλημάτων και δεν μπορούσαν να είναι μέλη διοικητικού συμβουλίου ή εξελεγκτικής επιτροπής. Αυτό είναι ωραίο για τα μεγάλα αθλήματα, αλλά για τα μικρά αθλήματα δεν βρίσκεις κόσμο, για να μπορούν να το κάνουν, δηλαδή, δεν βρίσκεις κόσμο για να τους έχεις εκτός τους συγκεκριμένους.

Ρυθμίζονται κάποια θέματα, σχετικά με τη θητεία του Διοικητικού Συμβουλίου της Αθλητικής Ομοσπονδίας και θεσπίζονται κωλύματα για την επανεκλογή με τη συμπλήρωση θητείας συνολικής διάρκειας 20 ετών.

Με το άρθρο 89, προβλέπεται ότι δίνεται μια τελευταία παράταση, για να προσαρμοστούν τα αθλητικά σωματεία και οι αθλητικές ενώσεις και ομοσπονδίες με τα καταστατικά τους, σύμφωνα με τον υπάρχοντα νόμο.

Ρυθμίζεται το θέμα των υπευθύνων σχολικού και πανεπιστημιακού αθλητισμού.

Προβλέπεται η δυνατότητα χρήσης σύγχρονης τεχνολογίας από τη Διαρκή Επιτροπή για την Αντιμετώπιση της Βίας.

Υπάρχει η δυνατότητα υποβολής γραπτού αιτήματος λέσχης προς ΠΑΕ. Ως τώρα, υπήρχε ένα ασαφές καθεστώς για τις λέσχες, που συνδέονται με ΠΑΕ, κατά πόσο είναι συνδεδεμένες ή όχι, τώρα υπάρχει συγκεκριμένη διαδικασία, για να έχουμε ένα «ναι» ή ένα «όχι» από τις ΠΑΕ, εάν δέχονται τη συγκεκριμένη λέσχη να λειτουργήσει, υπό την αιγίδα τους, σε συνεργασία μαζί τους.

Προβλέπεται μία παράταση για την υποχρέωση απασχόλησης προπονητή, αναλόγως του επιπέδου αδείας ασκήσεως επαγγέλματος, μέχρι την 1η Ιουλίου του 2026.

Τροποποιούνται επί το αυστηρότερο όσα οδηγούν στην παρότρυνση, υποκίνηση, ενθάρρυνση, επιδοκιμασία ρατσιστικών συμπεριφορών και επεισοδίων, εν γένει ρατσιστικής βίας.

Ρυθμίζεται το πλαίσιο, σχετικά με επιβολές διοικητικών κυρώσεων, στο πλαίσιο αθλητικών συναντήσεων. Εδώ είδα με έκπληξη ότι έως τώρα επιτρεπόταν κάποιος να ανάψει καπνογόνο, μέσα σε κλειστό χώρο, δεν επιτρεπόταν να το πετάξει στο κεφάλι κάποιου, αλλά μπορούσε, μέσα σε κλειστό χώρο, να ανάψει καπνογόνο, να κάνει ό,τι θέλει. Με αυτή τη διάταξη, απαγορεύεται πλέον σε κλειστούς χώρους να γίνει κάτι τέτοιο.

Ορίζεται, ως χρόνος έναρξης του μέτρου, για την κάρτα του φιλάθλου, η 1η Ιουλίου 2025. Το συγκεκριμένο θέμα άπτεται της Σύμβασης του Συμβουλίου της Ευρώπης, της Σύμβασης του Saint Denis, για την ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και αθλητικά γεγονότα.

Έτσι, θα έχουμε τη δυνατότητα να δοκιμάσουμε στην πράξη το νέο σύστημα ηλεκτρονικής ταυτοποίησης κατόχων εισιτηρίων αθλητικών εκδηλώσεων, όπως έχει ψηφιστεί, με το ν.5085. Επίσης, προβλέπεται μια παράταση των υφιστάμενων συμβάσεων για το VAR, μέχρι και το τέλος της αγωνιστικής περιόδου 2024 – 2025.

Τέλος, προσδιορίζονται τα ειδικότερα προσόντα των στελεχών των τριμελών επιτροπών, που συστήνονται, με σκοπό την υλοποίηση των εκστρατειών ενημέρωσης για την καταπολέμηση της ενδοσχολικής βίας. Τα υπόλοιπα άρθρα 98 - 119 έχουν εξουσιοδοτικές, μεταβατικές και καταργούμενες διατάξεις.

Κύριε Πρόεδρε, ευχαριστώ πάρα πολύ, για την προσοχή σας

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Συρίγο.

Το λόγο έχει ο κ. Παραστατίδης, από το ΠΑΣΟΚ - Κίνημα Αλλαγής, με την έγκρισή της κυρίας Θρασκιά.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής Κ.Ο. «ΠΑΣΟΚ – Κίνημα Αλλαγής»):** Ευχαριστώ, κύριε Πρόεδρε, να ευχαριστήσω και την κυρία Θρασκιά, που μου δίνει προτεραιότητα.

Κυρίες και κύριοι συνάδελφοι, πολλές φορές, πίσω από τους βαρύγδουπους και εντυπωσιακούς τίτλους, κρύβεται η απουσία περιεχομένου. Θεωρώ ότι και με αυτό το νομοσχέδιο ισχύει ακριβώς το ίδιο. Πρόκειται για ένα νομοσχέδιο, που, παρά τις περί του αντιθέτου διακηρύξεις, επιχειρεί εμβαλωματικά και αποσπασματικά να καλύψει νομοθετικά κενά. Πρόκειται, δηλαδή, για ένα νομοσχέδιο «κουρελού», που επιχειρεί, με μπαλώματα, να καλύψει ουσιαστικά αυτά τα κενά.

Αλήθεια ποια είναι η άποψη, που μπορεί να διατυπώσει κανείς, σε ένα τέτοιο νομοσχέδιο;

Έχει λίγο απ’ όλα: λίγη ψηφιοποίηση, λίγη κοινωνική ευαισθησία, λίγη τακτοποίηση εκκρεμοτήτων, λίγες φωτογραφικές διατάξεις, αλλά πολύ από τα αγαπημένα συστατικά αυτής της Κυβέρνησης: πολλή γραφειοκρατία, πολλή αδιαφάνεια, πολύ συγκεντρωτισμό και πολλή - πολλή προχειρότητα. Αυτό, όμως, που σίγουρα προκύπτει, για ακόμη μια φορά, είναι η απουσία του συνολικού σχεδιασμού για την εκπαίδευση, μιας συνολικής πρότασης. Το γεγονός αυτό επαναφέρει στην επιφάνεια, όχι μόνο το κυβερνητικό έλλειμμα θέσεων, προτάσεων και οράματος, αλλά και την απουσία ενός εθνικού διαλόγου για την παιδεία, που κατ’ επανάληψη έχουμε ζητήσει.

Η Κυβέρνηση δίνει την εντύπωση ότι στο χώρο της παιδείας νομοθετεί, με αποκλειστικό σκοπό, να τροφοδοτεί με ελκυστικούς τίτλους τα Μέσα Μαζικής Ενημέρωσης και να χύνει νερό στο μύλο της επικοινωνίας. Στην πραγματικότητα, όμως, αυτό που επιχειρεί είναι η διαχείριση μιας αποτυχημένης πολιτικής. Έτσι, ανακοινώνει 10.000 νέους διορισμούς, την ίδια στιγμή, που, εμμέσως, ομολογεί ότι στην αρχή του νέου σχολικού έτους, θα υπηρετούν στα σχολεία μας λιγότεροι εκπαιδευτικοί, σε σχέση με το προηγούμενο έτος. Έτσι, θριαμβολογεί για την εισαγωγή του πολλαπλού βιβλίου, βομβαρδίζοντας τα Μέσα Μαζικής Ενημέρωσης, με πανομοιότυπους εντυπωσιακούς τίτλους, ενώ στην πραγματικότητα ανακοινώνει, για μία ακόμη φορά, τέταρτη ή πέμπτη - έχουμε χάσει το λογαριασμό - μία ακόμη παράταση.

Σε ό,τι αφορά το παρόν νομοσχέδιο, ειλικρινά, έχει πια καταντήσει κουραστικό το θέμα με τη δημόσια διαβούλευση. Σε λίγο θα μετράμε το χρόνο διαβούλευσης, όχι σε ημέρες, αλλά σε ώρες ! Έξι ημέρες διαβούλευσης, εν μέσω Ιουλίου, για ένα νομοσχέδιο, με 107 άρθρα, που αφορούν όλο το φάσμα της εκπαίδευσης. Δεν χρειάζεται να πω κάτι άλλο. Το συνονθύλευμα αυτό των 107 άρθρων, σε καμία περίπτωση, δεν υλοποιεί την πολλές φορές εξαγγελθείσα συνολική εκπαιδευτική μεταρρύθμιση και διακρίνεται από προχειρότητες και ατέλειες, που σίγουρα θα οδηγήσουν σε νέες νομοθετικές παρεμβάσεις. Για παράδειγμα, στο άρθρο 3, η ρύθμιση για το ψηφιακό φροντιστήριο, στο βαθμό που θα προσφέρει, έστω και εξ αποστάσεως, αποτελεσματική υποστήριξη στους μαθητές υποψηφίους των πανελλαδικών εξετάσεων, αποτελεί μια θετική πρωτοβουλία. Ωστόσο, ακόμη και αν παραβλέψουμε το γεγονός ότι δεν έχει ακόμη ολοκληρωθεί η απλή ψηφιοποίηση και ανάρτηση του υποστηρικτικού εκπαιδευτικού υλικού, το βασικό ερώτημα, που παραμένει, είναι με ποιο τρόπο μπορεί να παρασχεθεί αποτελεσματική, σύγχρονη, εξ αποστάσεως υποστήριξη στους μαθητές, όταν για το σκοπό αυτόν το Υπουργείο έχει απευθύνει πρόσκληση ενδιαφέροντος, για μόλις 88, συνολικά, εκπαιδευτικούς, που θα εξυπηρετήσουν, υποτίθεται, το σύνολο των μαθητών πανελληνίως, στα εξεταζόμενα πανελλαδικά γνωστικά αντικείμενα.

Χαρακτηριστικά, αναφέρω ότι στην πρόσκληση υπάρχουν τέσσερις μόλις θέσεις Μαθηματικών και τέσσερις μόλις θέσεις Φυσικών, για την υποστήριξη όλων των μαθητών της τρίτης λυκείου. Θα έχει, επίσης, ενδιαφέρον να μας πληροφορήσει το Υπουργείο -που αρέσκεται να μιλάει για ανοιχτά δεδομένα, τα οποία, όμως, κρατά κλειστά, κατά βάση - ποιος είναι ο αριθμός των εκπαιδευτικών, που έχουν εκδηλώσει ενδιαφέρον, μέχρι σήμερα, για τις συγκεκριμένες θέσεις.

Ήδη, έχει προχωρήσει σε μία πρώτη παράταση της προθεσμίας υποβολής των αιτήσεων. Αν κρίνουμε από το ρυθμό, με τον οποίο δίνονται οι παρατάσεις για κάθε είδους ζήτημα από το Υπουργείο Παιδείας, δεν μπορούμε να αποκλείσουμε το ενδεχόμενο να μην υπάρχει προσφορά για τις συγκεκριμένες θέσεις, πράγμα που αποδεικνύει, για μία ακόμη φορά, απουσία σωστού σχεδιασμού.

Σε ό, τι αφορά τον επαγγελματικό προσανατολισμό στη Δευτεροβάθμια Εκπαίδευση, στη Δημόσια Δευτεροβάθμια Εκπαίδευση, εκπαιδευμένοι στη συμβουλευτική επαγγελματικού προσανατολισμού σύμβουλοι υπηρέτησαν, με επιτυχία, το θεσμό, αλλά οι θέσεις τους, το 2021, καταργήθηκαν. Παράλληλα, παρόλο, που στο ν.4823/2021 υπάρχει πρόβλεψη για ίδρυση γραφείων συμβουλευτικής και προσανατολισμού, ΓΡΑΣΥΠ, αυτά δεν ιδρύθηκαν ποτέ. Πώς θα εξυπηρετηθούν οι αναμφίβολες ανάγκες σε επαγγελματικό προσανατολισμό, όταν στο μητρώο πιστοποιημένων συμβούλων υπάρχουν μόνο 400 άτομα; Γιατί δεν αξιοποιείτε αυτό το καλά εκπαιδευμένο και έμπειρο ανθρώπινο δυναμικό, που γνωρίζει τις ανάγκες των μαθητών-μαθητριών τους, τα ιδιαίτερα χαρακτηριστικά τους, τις ψυχοσυναισθηματικές ιδιαιτερότητες της ηλικίας τους;

Ας πάμε τώρα στην αυτόνομη τάξη και ρωτώ ευθέως. Υπάρχει σχεδιασμός για την κατάργηση σχολικών μονάδων, σε απομακρυσμένες παραμεθόριες περιοχές και αντικατάστασή τους από αυτές τις νέες υβριδικές αυτόνομες τάξεις; Αν ναι, πρέπει να μας το πείτε, να μη συζητάμε τέτοια ζητήματα, στο πλαίσιο ενός θεσμοθετημένου και διαρκούς εθνικού διαλόγου για την Παιδεία. Αναρωτιέμαι: Μπορείτε σήμερα να μας πείτε πόσους μαθητές αφορά η συγκεκριμένη διάταξη; Αν ναι, γιατί δεν καθιστάτε ανοιχτά τα συγκεκριμένα δεδομένα και τα κρατάτε κλειστά; Για εμάς, η διατήρηση και η λειτουργία σχολικών μονάδων, σε απομακρυσμένες παραμεθόριες περιοχές, για παιδαγωγικούς και για εθνικούς λόγους, αποτελεί εθνική προτεραιότητα, που καμία οικονομική αναγκαιότητα δεν μπορεί και δεν πρέπει να υποσκάπτει.

Κεφάλαιο «ενδοσχολική βία». Δεν αντιλαμβανόμαστε τη λογική, πίσω από την επιλογή του Υπουργείου να αναθέσει σε ιδιώτες την επικουρία των τετραμελών ομάδων δράσης και τη διαχείριση αναφορών της πλατφόρμας, πόσο μάλλον, όταν αντίστοιχα μοντέλα του εξωτερικού, όπως για παράδειγμα, στο Ηνωμένο Βασίλειο, που εφαρμόστηκαν, σε όλο το φάσμα του συστήματος δικαιοσύνης, απέτυχαν οικτρά, οδηγώντας σε εντελώς προβληματικές καταστάσεις και αυτό, γιατί η διεθνής εμπειρία δείχνει ότι το outsourcing, στον ιδιωτικό τομέα, ζητημάτων εξαιρετικά ευαίσθητων σε ό,τι αφορά τη διαχείριση προσωπικών δεδομένων, που άπτονται του στενού πυρήνα των κρατικών αρμοδιοτήτων, μπορεί να οδηγήσει σε τερατογενέσεις.

Κεφάλαιο «Ανώτατη Εκπαίδευση». Για τα θέματα της Ανώτατης Εκπαίδευσης δεν προβλέπεται κάποια σημαντική ρύθμιση, πέραν διαδικαστικών και δευτερευουσών διατάξεων, που, σε καμία περίπτωση, δεν ανταποκρίνονται στις βαρύγδουπες εκφράσεις της Αιτιολογικής Έκθεσης, όπως παραδείγματος χάριν, περί «απαλλαγής των ΑΕΙ από τη γραφειοκρατία, με την απαλοιφή και μόνο της λέξης «δύναται να», σε σχέση με την τελική ρύθμιση, που, κατά τα άλλα, είναι ολόιδια με αυτή του ν.4957/2022.

Σε δύο ημέρες έχουμε επέτειο, κλείνουμε δύο χρόνια από τη δημοσίευση του ΦΕΚ του περίφημου «νόμου Κεραμέως», που υποτίθεται ότι ήρθε για να αναμορφώσει το ελληνικό Πανεπιστήμιο. Έντεκα, λοιπόν, από τα δεκαπέντε άρθρα του παρόντος νομοσχεδίου, που αφορούν τα ΑΕΙ, τροποποιούν, για μία ακόμη φορά, το περιβόητο αυτό μεταρρυθμιστικό νομοθέτημα. Θα πρέπει να αποτελέσει θέμα προς επιστημονική έρευνα, η συχνότητα και η ποσότητα των τροποποιήσεων του «νόμου Κεραμέως». Άραγε, πόσες φορές, θα αναγκαστεί η Κυβέρνηση να το διορθώσει, πριν ομολογήσει την ολοκληρωτική αποτυχία του;

Δείτε, για παράδειγμα, τι γίνεται στο αγαπημένο θέμα της Κυβέρνησης, στις διατάξεις που αφορούν στο ρυθμιστικό πλαίσιο της αναγνώρισης της ακαδημαϊκής ισοδυναμίας για τίτλους σπουδών Ανώτατης Εκπαίδευσης, που απονέμουν διεθνείς οργανισμοί, στους οποίους μετέχει η Ελλάδα, τα προγράμματα σπουδών που πραγματοποιούνται εντός της ελληνικής επικράτειας. Εδώ, με την Ανάλυση Συνεπειών Ρύθμισης ομολογείτε ότι υπάρχει κενό, μετά την ψήφιση του ν.4957/2022. Τροφοδοτείτε, διαρκώς, την ΕΘΑΑΕ με νέες αρμοδιότητες, αυτή τη φορά στο χώρο των ΝΠΠΕ, την ίδια στιγμή, που, λόγω της υποστελέχωσης, έχει πρακτικά δημιουργήσει ένα τεράστιο όγκο εκκρεμοτήτων. Τόση σπουδή, επίσης, για τα μη-κρατικά, μη-κερδοσκοπικά πανεπιστήμια, μακάρι να δείχνατε στο Υπουργείο και για τα δημόσια, που στενάζουν, από την υποχρηματοδότηση, που λειτουργούν, με ένα σύστημα διοίκησης συγκεντρωτικό, αδιαφανές και αρτιοσκληρωτικό.

Θυμίζω ότι η συγκεκριμένη Κυβέρνηση, το Δεκέμβριο, στις 20 Δεκεμβρίου, διαμέσου του Πρωθυπουργού, είχε διαμηνύσει ότι επρόκειτο για ένα νομοσχέδιο, το οποίο ουσιαστικά θα αφορούσε την απελευθέρωση και το ελεύθερο δημόσιο πανεπιστήμιο. Αλήθεια, αν ρωτήσει κανείς σήμερα, σε ποια κατάσταση βρισκόμαστε; Τι έχει αλλάξει;

Σε ό,τι αφορά το τελευταίο, πριν δύο χρόνια, το ΠΑΣΟΚ είχε καταθέσει πολυτροπολογία, που περιέγραφε ένα συγκεκριμένο μοντέλο διοίκησης, μια διοικητική αρχιτεκτονική, με άλλη φιλοσοφία. Δύο χρόνια μετά από συνεχείς αποτυχίες, η τροπολογία αυτή, όχι απλά παραμένει επίκαιρη, αλλά καθίσταται και πλέον επιτακτική.

Το μοντέλο διοίκησης, που ο «νόμος Κεραμέως» εισήγαγε, όχι απλά δεν ενισχύει το αυτοδιοίκητο των πανεπιστημίων, αλλά το αγκυλώνει. Πρόκειται για ένα μοντέλο απολύτως συγκεντρωτικό, που δεν αποκεντρώνει αρμοδιότητες και αποφάσεις στο εσωτερικό του θεσμού, που οδηγεί σε λογικές διοίκησης αποτυχημένες και γραφειοκρατικές. Το συμβούλιο διοίκησης, αντί για ένα όργανο γνωμοδοτικό και στρατηγικό, έχει επιφορτιστεί, με μεγάλο αριθμό διοικητικών και οικονομικών αρμοδιοτήτων, ενώ οι αντιπρυτάνεις καλούνται να διεκπεραιώνουν τις πολιτικές του Πρύτανη και του Συμβουλίου, χωρίς να έχουν εκλεγεί και χωρίς να συμμετέχουν σε κανένα συλλογικό όργανο διοίκησης. Ο Εκτελεστικός δε Διευθυντής, ο συνδετικός κρίκος μεταξύ του Συμβουλίου και των διοικητικών υπηρεσιών, υπάγεται απευθείας στο Συμβούλιο και στον Πρύτανη, αλλά όχι στους Αντιπρυτάνεις.

Αυτό το επιπλέον επίπεδο διοίκησης, μαζί με εκείνα της Συγκλήτου, των πρυτανικών αρχών, των κοσμητειών και των συνελεύσεων τμημάτων, αύξησε τη γραφειοκρατία και τις διοικητικές ασάφειες. Η διοικητική εξάρτηση των ΑΕΙ από το Υπουργείο Παιδείας δεν περιορίστηκε, αλλά παραμένει ισχυρή. Τελικά, η κατάργηση του Πρυτανικού Συμβουλίου, ενός ολιγομελούς και πιο ευέλικτου οργάνου διοίκησης, οδήγησε σε εντελώς αντίθετα αποτελέσματα από τα προσδοκώμενα.

Τι προτείνουμε εμείς; Πρώτον, να αντλήσουμε χρήσιμα διδάγματα από τη θεσμική εμπειρία των πανεπιστημίων του εξωτερικού. Εκεί, τα συμβούλια ιδρύματος αποτελούν ένα εξαιρετικά σημαντικό συμβουλευτικό όργανο, με συμμετοχή παραγόντων της τοπικής και της ευρύτερης κοινωνίας, αλλά και του επιχειρηματικού κόσμου. Αυτή τη φιλοσοφία και τη στρατηγική διάσταση θα πρέπει να την προσαρμόσουμε στο σύστημα διοίκησης του ελληνικού πανεπιστημίου. Να θεσμοθετήσουμε συμβούλια ιδρύματος αντί διοίκησης, με εποπτικό ρόλο, ως προς την υλοποίηση του στρατηγικού σχεδιασμού του κάθε ιδρύματος, ένα νέο ευέλικτο θεσμό κοινωνικής λογοδοσίας.

Δεύτερον, όλα τα μονομελή όργανα, πρύτανης, αντιπρύτανης, κοσμήτορας, πρόεδρος, θα πρέπει να εκλέγονται από το διδακτικό προσωπικό, όπως γίνεται σε πάρα πολλές ευρωπαϊκές χώρες, στη Γαλλία, στη Γερμανία, στην Ιταλία κ.λπ..

Τρίτον, η πολιτεία έχει την υποχρέωση να χρηματοδοτεί την πρακτική άσκηση, γιατί αποτελεί συστατικό στοιχείο και οργανικό τμήμα της εκπαίδευσης, πριν τη λήψη του πανεπιστημιακού πτυχίου. Η πρακτική να αντλούνται πόροι από τους ΕΛΚΕ, που έχουν συγκεκριμένο σκοπό ύπαρξης και να στερούνται τα πανεπιστήμια από πολύτιμους πόρους, που θα έπρεπε να κατευθύνονται στην έρευνα, είναι ακραία προβληματική.

Σηματοδοτεί την ειλημμένη απόφαση της Κυβέρνησης αυτής να μειώσει ουσιαστικά τη δημόσια χρηματοδότηση του ελληνικού πανεπιστημίου.

Τέλος, μερικές σύντομες παρατηρήσεις για τις υπόλοιπες διατάξεις, όπου θα επανέλθουμε, με μεγαλύτερη λεπτομέρεια, στις επόμενες συνεδριάσεις.

Σε ό,τι αφορά τις διατάξεις του τομέα αθλητισμού, είναι πραγματικά λυπηρό αυτό, που γίνεται με τις φωτογραφικές διατάξεις του διαδόχου του κ. Αυγενάκη, κ. Βρούτση, κατ’ εντολή του ίδιου του Πρωθυπουργού. Αφού υποχρεώθηκε σε άτακτη υποχώρηση, συμμορφούμενος με τη δικαστική απόφαση, που έκρινε, ως αντισυνταγματική και αντίθετη με το Ευρωπαϊκό Δίκαιο, την επιβολή ορίων ηλικίας, καταργώντας αυτά, τα αντικαθιστά με ένα νέο φωτογραφικό εμπόδιο. Αποκλείει, συλλήβδην, όλους όσοι έχουν εκλεγεί, αιρετοί, εθελοντές για 20 χρόνια σε Δ.Σ. αθλητικών ομοσπονδιών. Παράλληλα, επεκτείνει και σε άλλες ομοσπονδίες τον αποκλεισμό όσων προέδρων έχουν εκλεγεί σε τρεις θητείες, με τον όρο ότι έχουν τρεις φορές εκλεγεί σε μία ή περισσότερες ομοσπονδίες.

Σε ό,τι, τέλος, αφορά τις διατάξεις αρμοδιότητας της Γενικής Γραμματείας Θρησκευμάτων, πέραν των όσων έχουν γραφειοκρατικό χαρακτήρα, δυστυχώς, σε πολλές περιπτώσεις, όπως, για παράδειγμα, στο άρθρο 68, βλέπουμε να επιλέγεται ο δρόμος της εξαιρετικής διαδικασίας, που προσθέτει ακόμη περισσότερο γραφειοκρατικό βάρος, αντί μιας απλής και καθαρής λύσης, της επέκτασης του κανόνα της κινητικότητας και στα θρησκευτικού χαρακτήρα Νομικά Πρόσωπα Δημοσίου Δικαίου.

Θα κλείσω την πρώτη μου εισήγηση, με την τροπολογία για τους ΕΔΙΠ ΕΕΠ.Ελπίζω να είχατε το χρόνο, το Υπουργείο, να τη δείτε και να τοποθετηθείτε επ’ αυτής. Εμείς την έχουμε επανακαταθέσει και θα επανέλθουμε με ενδιαφέρον στη συζήτηση αυτή.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κύριε Παραστατίδη.

Τον λόγο έχει η κυρία Ράνια Θρασκιά, εκ μέρους της Αξιωματικής Αντιπολίτευσης.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Ευχαριστώ, κύριε Πρόεδρε. Κύριε Υπουργέ, κυρίες και κύριοι βουλευτές, καλούμαστε να συζητήσουμε ένα νομοσχέδιο, που οι προβλέψεις του αφορούν σε όλες τις βαθμίδες εκπαίδευσης, αλλά και τον αθλητισμό. Ένα νομοσχέδιο, που, ανάμεσα σε διάφορες διατάξεις, φανερώνονται οι όχι αγαθές προθέσεις της Κυβέρνησης. Σε κάθε περίπτωση, κατά την άποψή μας, αυτός δεν είναι ένας ορθός τρόπος νομοθέτησης ούτε δημοκρατικής συζήτησης, χωρίς διαβούλευση, χωρίς ουσιαστικό διάλογο, τορπιλίζοντας, για μία ακόμη φορά, κάθε έννοια συναίνεσης και συνεργασίας, στον κρίσιμο τομέα της Παιδείας.

Δυστυχώς, είναι ένα ακόμη παράδειγμα, που επιβεβαιώνει το όραμα, που δεν έχει η Κυβέρνηση για την Παιδεία. Ένας ακόμη κρίκος στην αλυσίδα των απανωτών νομοθετικών ρυθμίσεων, που «πριονίζουν» τα θεμέλια της δημόσιας εκπαίδευσης. Μετά τους διθυράμβους σας, για 10.000 μόνιμους διορισμούς, ήρθατε, με τροπολογίες, να συζητήσετε δήθεν νέες οργανικές θέσεις πλέον των υφιστάμενων, αλλά τελικά όσες συστήνετε τόσες καταργείτε, ανακατεύοντας, δηλαδή, την τράπουλα, προκειμένου να μπαλώσετε τα τεράστια κενά.

Έρχεστε, με εγκυκλίους και νομοθετικές ρυθμίσεις, να καταργήσετε χιλιάδες οργανικές θέσεις και να δημιουργήσετε τις προϋποθέσεις για το κλείσιμο σχολικών μονάδων και τη μετάλλαξη του δημοσίου σχολείου. Όσο δεν γίνονται μόνιμοι διορισμοί, τα προβλήματα θα υπάρχουν, θα χειροτερεύουν, διότι είναι αδύνατον ένα εκπαιδευτικό σύστημα να λειτουργεί, με αναπληρωτές εκπαιδευτικούς, κατά 30%, όταν το αντίστοιχο ποσοστό, σε άλλες χώρες, είναι μόλις 5% και αυτό είναι ένα θεμελιώδες ζήτημα. Σας ρωτάμε λοιπόν και πάλι, έχετε ή δεν έχετε, ως στόχο, τη μείωση των αναπληρωτών;

Και φυσικά, αγαπητοί συνάδελφοι, όσο δεν γίνονται μόνιμοι διορισμοί, θα συνεχίσουμε να έχουμε τέτοιου είδους νομοσχέδια, που απέχουν πολύ από την ορθή νομοθέτηση. Εσείς, όμως, διατείνεστε πως με το συγκεκριμένο νομοσχέδιο εκσυγχρονίζεται ο τρόπος, με τον οποίο λειτουργεί το σχολείο. Μάλιστα, ο Πρωθυπουργός μίλησε χαρακτηριστικά για επανάσταση στην Παιδεία και στον τρόπο διεξαγωγής του μαθήματος. Πριν όμως αναφερθώ στους όρους και τις όψεις αυτής της δήθεν επανάστασης, επιτρέψτε μου να αναφερθώ στην ψηφιακότητα στην εκπαιδευτική διαδικασία.

Αναμφισβήτητα, η ψηφιακή εποχή είναι μια νέα συνθήκη, που έχει επαναπροσδιορίσει όλες μας τις συμπεριφορές. Θα πρέπει, λοιπόν, να λαμβάνουμε πάντα υπόψη ότι το ψηφιακό πεδίο προσφέρονται σε ένα περιβάλλον με έντονη δυναμική, που προσδιορίζει, ταυτόχρονα και το πώς σκέφτονται τα παιδιά σήμερα, πώς γράφουν, πως επιχειρηματολογούν, το κατανοούμε όλοι. Είναι άλλο το χειρόγραφο του Μεσαίωνα, άλλο το κλασικό βιβλίο και άλλο πράγμα η οθόνη. Προφανώς, η ανάπτυξη ψηφιακής κουλτούρας, η ένταξη νέων μαθησιακών αντικειμένων, η διαδραστική μάθηση και οι σύγχρονες τάσεις, που η εκπαιδευτική πολιτική πρέπει να λαμβάνει υπόψη της, είναι γεγονός. Όμως, εσείς θέλετε να χρησιμοποιήσετε το ψηφιακό πεδίο, ως ένα εργαλείο στην εκπαίδευση, που κανείς δεν αμφισβητεί ότι βοηθάει σε πάρα πολλά πράγματα, αλλά η γενίκευση του, με αυτόν τον τρόπο, τείνει να αντικαταστήσει έναν άλλο θεσμό. Έρχεται, λοιπόν, το ψηφιακό σχολείο, φεύγει το πραγματικό; Είναι αυτός ο στόχος σας; Θέλουμε να το ξέρουμε.

Γιατί επιτρέψτε μου να παρατηρήσω ότι όλο αυτό το επιχειρείτε, με έναν συστηματικό τρόπο και γιατί έτσι, με ένα νέο άυλο εκπαιδευτικό σύστημα, δεν θα καταφέρετε απλά να γλιτώσετε χρήματα, μειώνοντας δραματικά και τους εκπαιδευτικούς, αλλά θα μπορείτε να έχετε και τον πλήρη έλεγχο για το τι γίνεται, για το τι και πώς λέγεται, μέσα στην τάξη. Γιατί, αν μας ενδιαφέρει να ενσκήψουμε πραγματικά στην ψηφιακή μετάβαση του δημόσιου σχολείου, θα πρέπει ταυτόχρονα να ανοίξουμε το θέμα για το τι υπάρχει πίσω από τις νέες τεχνολογίες, εννοώντας τις επιπτώσεις, που αυτές φέρουν και στο αξιακό σύστημα.

Είναι σίγουρα εντελώς παραπλανητικό να παρουσιάζονται οι νέες τεχνολογίες, σαν πανάκεια του δημοσίου σχολείου, σαν το μαγικό φάρμακο, που θα τα λύσει όλα ξαφνικά, όλα τα υπαρκτά προβλήματα και θα γεφυρώσει τα χάσματα στην εκπαιδευτική διαδικασία. Άλλωστε, έπειτα από χρόνια πειραματισμών τόσο στις Ηνωμένες Πολιτείες της Αμερικής, όσο και στην Ευρώπη, με τους υπολογιστές σε διάφορους τομείς της εκπαίδευσης, δεν έχει βρεθεί ακόμη απάντηση στο κεντρικό ερώτημα: Με ποιον τρόπο οι υπολογιστές είναι πράγματι αποτελεσματικοί στην εκπαίδευση;

Τα στοιχεία από πολυάριθμες έρευνες και μελέτες, για το εάν οι υπολογιστές και με ποιες διαδικασίες βελτιώνουν την ουσιαστική μαθησιακή διαδικασία, είναι εκκρεμή. Εσείς, λοιπόν, με φιέστες, ανακοινώσατε το ψηφιακό σχολείο. Αν υιοθετήσουμε ότι με τον όρο «ψηφιακό σχολείο» εννοούμε την ενσωμάτωση της τεχνολογίας στις περισσότερες, αν όχι σε όλες τις πτυχές της λειτουργίας του, τότε συνάγουμε ότι και οι χώροι του σχολείου πρέπει να είναι κατάλληλα εξοπλισμένοι, με διαδραστικούς πίνακες, υπολογιστές, tablets και τα λοιπά. Η εκπαιδευτική διαδικασία να υποστηρίζεται, συμπληρωματικά, πάντα, από κατάλληλα εκπαιδευτικά εργαλεία, καθώς και ένα μέρος των διοικητικών υπηρεσιών από και προς το σχολείο να παρέχεται ψηφιακά.

Επίσης, για να μιλάμε για μια δίκαιη και κοινωνικά ωφέλιμη ψηφιακή μετάβαση, θα πρέπει να διασφαλίζεται ότι όλοι ανεξαιρέτως οι μαθητές και οι εκπαιδευτικοί έχουν πρόσβαση στην τεχνολογία, συσκευές, αλλά και αξιόπιστο ίντερνετ. Να διασφαλίζεται, επίσης, η ασφάλεια και η ιδιωτικότητά τους. Μια ιδιωτικότητα, επίσης, στην οποία καταφέρατε ένα σοβαρό πλήγμα, με το σκάνδαλο Cisco και τη θεσμική παρέκκλιση της προκατόχου σας. Η εκπαίδευση και η επιμόρφωση των εκπαιδευτικών, αλλά και η συνεχής αξιολόγηση των προγραμμάτων ψηφιακής εκπαίδευσης και η ανατροφοδότηση. Εσείς αντιθέτως, τι κάνετε; Πάντως, σίγουρα, όχι όλα αυτά.

Είναι το ψηφιακό σχολείο της Νέας Δημοκρατίας μία ψηφιακή πλατφόρμα, η οποία περιλαμβάνει εργαλεία, που έχουν ήδη καθιερωθεί και που σταδιακά θα συμπεριλάβει εκπαιδευτικές υπηρεσίες για μαθητές, εκπαιδευτικούς και γονείς; Δεν είναι μόνο αυτό.

Θεσμοθετείτε το Ψηφιακό Φροντιστήριο, που έρχεται ουσιαστικά να επικυρώσει τα χρόνια υφιστάμενα κενά στη μαθησιακή διαδικασία. Εμείς στο ΣΥΡΙΖΑ - Προοδευτική Συμμαχία, πιστεύουμε ότι μια ισότιμη για όλους, ισχυρή και ποιοτική εκπαίδευση, μέσα στα σχολεία, θα αποκλείει την ανάγκη της φροντιστηριακής στήριξης. Εσείς προβλέπετε Ψηφιακό Φροντιστήριο, με τη μορφή σύγχρονης, αλλά και ασύγχρονης εκπαίδευσης. Δηλαδή, μια εκπαιδευτική τηλεόραση από τα παλιά, χωρίς καμία αλληλεπίδραση, μεταξύ μαθητών και εκπαιδευτικών.

Καταλαβαίνουμε πως αυτή η πρόβλεψη αποτελεί μια συνειδητή πολιτική επιλογή, δεδομένου ότι δίνει κίνητρα και για τη στελέχωσή του. Θα αναφερθούμε διεξοδικά στην κατ’ άρθρον συζήτηση για την προνομιακή μεταχείριση των εκπαιδευτικών, που θα αποσπώνται σε αυτό, ως προς τη διδακτική εμπειρία, που θα λαμβάνουν και ούτω καθεξής, αλλά και την ανησυχία μας, σχετικά με την αοριστία, ως προς τα κριτήρια επιλογής των εν λόγω αποσπώμενων εκπαιδευτικών και κατ’ επέκταση, τη διαφάνεια και την αξιοκρατία.

Ταυτόχρονα, όμως, στο πλαίσιο του Ψηφιακού Φροντιστηρίου, προσθέτετε διάταξη, σύμφωνα με την οποία, με απόφαση του Υπουργού, ύστερα από εισήγηση του Ι.Ε.Π., η ψηφιακή εκπαίδευση μπορεί να επεκταθεί, όποτε και όπου θέλει, σε όλες τις τάξεις των σχολείων, όλων των βαθμίδων, με κάθε ψηφιακό τρόπο, να έχει δικό της πρόγραμμα, δικά της μαθήματα, ακόμα και δικό της σχολικό έτος. Και εδώ όλοι μας οι φόβοι για ένα άλλο εκπαιδευτικό συμβάν, δυστυχώς, επιβεβαιώνονται. Και εδώ είναι, που πρέπει να πιάσουμε το νήμα της εκπαίδευσης από την αρχή, από τα πολύ βασικά, από την αλφαβήτα και να μιλήσουμε για τα αυτονόητα. Για την αξία της ζωντανής διαδικασίας στην τάξη και τη μοναδική, ιερή, θα έλεγα σχέση μαθητή και εκπαιδευτικού. Για τη δια ζώσης διδασκαλία, τη μόνη, που εγγυάται την πολυδιάστατη έννοια της εκπαίδευσης, την παροχή γνώσεων, τη διαπαιδαγώγηση, την κοινωνικοποίηση, εξαιτίας της φυσικής παρουσίας στη σχολική μονάδα. Γιατί όσο σημαντική είναι η μάθηση και η μετάδοση δεξιοτήτων, άλλο τόσο είναι η υιοθέτηση αρχών και αξιών και η καλλιέργεια κοινωνικών δεξιοτήτων για παιδιά, για εφήβους και τελικώς για τους αναδυόμενους ενήλικες, αλλά και την κοινωνικοποίησή τους, με τον εμπλουτισμό του ψυχικού τους κόσμου και της αυτορρύθμισης της προσωπικής τους ανάπτυξης και της εξέλιξης, μέσα στο χώρο της μικρής κοινωνίας, που είναι το σχολείο. Η φυσική παρουσία στην τάξη, κυρίες και κύριοι βουλευτές, είναι αναντικατάστατη και δεν μπορούμε να αποδεχθούμε την υποκατάσταση του ανθρώπου και του εκπαιδευτικού, ως καταλυτικού παράγοντα στη διδασκαλία.

Φυσικά, γνωρίζουμε όλοι καλά, ως προς αυτή την κατεύθυνση κινούνται και οι πρόσθετες διατάξεις του νομοσχεδίου, με το εφεύρημα των αυτόνομων τάξεων γυμνασίου, σε απομακρυσμένες ορεινές περιοχές, καθώς και για τη συμπλήρωση ωραρίου των νηπιαγωγών ή δασκάλων των περιοχών αυτών στις γυμνασιακές τάξεις. Πρώτη φορά, δηλαδή, βλέπουμε να μετακινούνται από την πρωτοβάθμια εκπαίδευση στη δευτεροβάθμια. Γνωρίζουμε, επίσης, ότι αυτές οι αυτόνομες τάξεις δεν θα αφορούν τη Γαύδο, αλλά θα παρουσιαστούν πλείστες όσες σχετικές ανάγκες, που κοστίζουν ακριβά στο Υπουργείο.

Θα ήθελα εδώ να θέσω αλλιώς το ερώτημα. Γιατί, αντί να δημιουργείτε αυτές τις τάξεις, δεν επενδύουμε στη μεταφορά του μαθητή στο πλησιέστερο σχολείο, ώστε να ληφθεί μέριμνα για την ολόπλευρη ανάπτυξη του;

Είναι σαφές, αγαπητοί συνάδελφοι, ότι με τον τρόπο αυτόν, οδηγούμαστε σε μια άλλη δομή σχολείου ή ακριβέστερα, στη δημιουργία σχολείων διαφορετικών ταχυτήτων. Κι αν ακόμα ήταν ειλικρινείς οι προθέσεις σας, ποιες δικλείδες ασφαλείας φροντίσατε να υπάρχουν, ώστε αυτές οι προβλέψεις να μην οδηγήσουν στη σταδιακή απομόνωση της φυσικής τάξης και την πλήρη ψηφιοποίηση της διδασκαλίας; Και βέβαια, με καμάρι δηλώνετε, ότι τα σχολεία των απομακρυσμένων περιοχών θα λειτουργούν με τρεις εκπαιδευτικούς, ως φυσική παρουσία, φιλολόγους, μαθηματικούς, εκπαιδευτικούς φυσικών επιστημών ή πληροφορικής και προβλέπετε, επιπροσθέτως, τη συμπλήρωση ωραρίου, από εκπαιδευτικούς της πρωτοβάθμιας εκπαίδευσης, όπως είπα σε αυτά.

Θέλω να τονίσω το εξής. Για εμάς του ΣΥ.ΡΙΖ.Α. - Προοδευτική Συμμαχία δεν υπάρχουν κύριες και δευτερεύουσες ειδικότητες στο δημόσιο σχολείο. Κι εδώ υπάρχει διάκριση. Και φυσικά, αφού το παρόν νομοσχέδιο έχει συμπεριλάβει και πλείστες όσες ρυθμίσεις για την εκκλησιαστική εκπαίδευση, έχει ακουμπήσει ελάχιστα την ειδική αγωγή, για την οποία ακόμα περιμένουμε ένα συνολικό νομοθετικό πλαίσιο, που να αντιμετωπίζει τα κρίσιμα προβλήματα της. Επεκτείνεται και στις άλλες βαθμίδες εκπαίδευσης. Έρχεται εκ νέου να ρυθμίσει ζητήματα της επαγγελματικής εκπαίδευσης και κατάρτισης, για την οποία η Κυβέρνηση, λίγους μήνες πριν, είχε φέρει σχετικό νόμο, επιβεβαιώνοντας, για άλλη μια φορά, την αποσπασματικότητα και προχειρότητα της νομοθέτησης.

Κλείνοντας, περιλαμβάνονται δε στο πολυνομοσχέδιο, διατάξεις, που αφορούν τα πανεπιστήμια και που διαπνέονται από την ίδια γνώριμη λογική. Τη λογική διάλυσης και υποβάθμισης του δημόσιου χαρακτήρα των πανεπιστημίων και τη λογική των συμφερόντων. Τμήματα, αλλά και σχολές ολόκληρες θα καταργούνται στο εξής ακόμη ευκολότερα, με προεδρικό διάταγμα και όπου υπάρχει το εφεύρημα του νομικού προσώπου πανεπιστημιακής εκπαίδευσης, για την έλευση των ιδιωτικών πανεπιστημίων, πλέον, συνοδεύεται και από τη λέξη «παράρτημα». Έχουμε, ωστόσο και στη λογική της σκούπας, διαφόρων ειδών διατάξεις αρμοδιότητας του Υπουργείου Παιδείας, ενώ με περισσή ευκολία χρησιμοποιείτε την έκδοση προεδρικών διαταγμάτων, παρακάμπτοντας την κοινοβουλευτική διαδικασία.

Ένα σχόλιο για τα άρθρα, που αφορούν στο μπούλινγκ. Πανηγυρίζατε για τα μέτρα που λάβατε, τα οποία αποδεικνύονται ανεπαρκή, όπως είχαμε προβλέψει. Φυσικά και οι αποδέκτες υπεύθυνοι υποδοχής αναφορών, σε επίπεδο σχολικής μονάδας και οι τετραμελείς ομάδες δράσης πρέπει να συνεπικουρούνται σχετικά με ειδικά επιστημονικά θέματα και κατευθύνσεις από ειδικούς συμβούλους. Αφήνω για την ώρα ότι γι’ αυτό προβλέπεται μνημόνιο συνεργασίας, μεταξύ του Υπουργείου Παιδείας και φορέα του δημοσίου ή ιδιωτικού τομέα, ο οποίος αναλαμβάνει την πρόσληψη και τη δαπάνη απασχόλησης. Για άλλη μια φορά η εμμονή σας με τον ιδιωτικό τομέα !

Την ίδια ώρα, συνεχίζεται να προβάλλεται, ως κυρίαρχη αντίληψη, ότι αυτή η ηλεκτρονική πλατφόρμα αποτελεί το βασικό όπλο για την αντιμετώπιση της βίας και του εκφοβισμού. Αυτή η προσέγγιση, όμως, υποτιμά την ανάγκη ουσιαστικής διάδρασης ανάμεσα στους ανθρώπους, που αποτελούν την εκπαιδευτική κοινότητα. Είναι η ανθρώπινη επαφή, η επικοινωνία και η ουσιαστική συνεργασία, που θα δημιουργήσει, ως όχημα αντιμετώπισης του εκφοβισμού και της βίας.

Με πολλαπλές παρεμβάσεις μας έχουμε τονίσει, ότι η απάντηση στη βία πρέπει να δοθεί, κυρίως, μέσω προληπτικής και όχι κατασταλτικής ή τιμωρητικής δράσης. Και σας έχουμε ζητήσει να εξετάσετε τις προτάσεις μας για την υποχρεωτική διδασκαλία της ενσυναίσθησης, που εφαρμόζεται σε χώρες του εξωτερικού, εδώ και δεκαετίες, με θαυμαστά αποτελέσματα και την υποστήριξη των γονέων, μέσα από ομάδες και σχολές, τόσο στο διαπαιδαγωγικό τους έργο, όσο και στο γονεϊκό τους ρόλο.

Η λύση βρίσκεται στην επανορθωτική δικαιοσύνη. Να ακούγονται θύτης και θύμα σε ένα κύκλο ομάδας, με τη συμμετοχή όλων, να διεξάγονται πολύτιμα συμπεράσματα. Γιατί πιστεύουμε, ότι μόνο έτσι θα επιτύχουμε την ενδυνάμωση των παιδιών, που δέχονται βία, την επανένταξη των παιδιών, που άσκησαν βία, την αυτονομία των παιδιών για διαχείριση διαπροσωπικών συγκρούσεων, την ποιοτική επικοινωνία και συνεργασία της σχολικής κοινότητας, την αλλαγή στάσεων και αντιλήψεων των μαθητών, σε γνωστικό, συναισθηματικό και συμπεριφοριστικό επίπεδο, καθώς και την υιοθέτηση πρακτικών σχολικής ένταξης και ενσωμάτωσης, καταπολέμησης του αποκλεισμού και των διακρίσεων και σεβασμού της διαφορετικότητας.

Κλείνοντας, φέρνετε αποσπασματικές ρυθμίσεις για τον τομέα του αθλητισμού. Ωστόσο, μαζί με τις ορθές για θέματα υπαγωγής των διακριθέντων αθλητών, κατά την περίοδο του covid 19, στις ευεργετικές διατάξεις του 2725/1999, φέρνετε και φωτογραφικές. Φέρνετε διατάξεις διορθωτικές - κάθε χρόνο, βέβαια, έρχεται και μία - για τις λέσχες φιλάθλων. Φέρνετε παρατάσεις, μετά και τις νέες ρυθμίσεις, για το ηλεκτρονικό εισιτήριο. Φαίνεται πως ο θεσμός της κάρτας φιλάθλου δεν έχει πρακτικό πεδίο εφαρμογής.

Το κυριότερο από διατάξεις σαν αυτές, που διαχωρίζουν το ύψος του προστίμου σε περίπτωση παρότρυνσης, υποκίνησης, ενθάρρυνσης ή επιδοκιμασίας επεισοδίων ρατσιστικών συμπεριφορών και εν γένει, φαινομένων βίας, δείχνετε ότι δεν έχετε αντιληφθεί το μέγεθος ή τη φύση του προβλήματος της βίας εντός, εκτός και πέριξ των αγωνιστικών χώρων.

Κυρίες και κύριοι βουλευτές, το νομοσχέδιο που συζητάμε δεν θεραπεύει τα προβλήματα, που υπάρχουν στην εκπαίδευση. Αντί για προσλήψεις εκπαιδευτικών, η Κυβέρνηση κλείνει σχολεία, συγχωνεύει τάξεις και φέρνει την ψηφιακή εκπαίδευση για όσους ζουν σε απομακρυσμένες περιοχές, εντείνοντας τις ανισότητες. Αντί για πολύπλευρη μόρφωση, ανοίγει το δρόμο για την κατηγοριοποίηση των σχολείων. Δημιουργεί ένα άλλο εκπαιδευτικό πλαίσιο, που εξυπηρετεί το δικό της ιδεολογικό κοινωνικοπολιτικό πλαίσιο.

Για εμάς, το ΣΥΡΙΖΑ - Προοδευτική Συμμαχία, η εκπαίδευση των παιδιών μας δεν μπαίνει στο ζύγι. Για μας είναι καθοριστική η φυσική παρουσία, σε όλα τα πεδία της αλληλεπίδρασης, είτε γνωσιακά είτε ψυχολογικά, γιατί για μας η εκπαίδευση πρέπει να έχει σημείο αναφοράς τον άνθρωπο. Γιατί για εμάς όλες οι πολιτικές πρέπει να έχουν αυτό το σημείο αναφοράς. Για όλους τους παραπάνω λόγους, επιφυλασσόμαστε και στη συζήτησή μας κατ’ άρθρον θα εξειδικεύσουμε, περαιτέρω. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής**): Ευχαριστούμε πολύ, κυρία Θρασκιά.

Το λόγο έχει ο κ. Δελής, από την Κοινοβουλευτική Ομάδα του Κομμουνιστικού Κόμματος Ελλάδος.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Ευχαριστώ, κύριε Πρόεδρε. Πρόκειται για ένα πολυνομοσχέδιο, κυρίες και κύριοι, πραγματική σκούπα, με μια απέραντη σειρά επιμέρους ρυθμίσεων στα εκατόν τόσα άρθρα του. Ρυθμίσεις, οι οποίες καλύπτουν όλο σχεδόν το εύρος των αρμοδιοτήτων του Υπουργείου Παιδείας, Θρησκευμάτων και Αθλητισμού και σε όλες τις βαθμίδες εκπαίδευσης.

Τώρα, μπορεί αυτό το πολυνομοσχέδιο να είναι ετερόκλητο και να φαίνεται ότι δεν έχει τέλος πάντων, μια ορισμένη βασική κεντρική ιδέα, την οποία και να αναπτύσσει. Ωστόσο, όπως θα δούμε, κάθε άρθρο του και κάθε ρύθμιση, που αυτό εισάγει. Εναρμονίζεται απόλυτα και υπηρετεί πιστά την εφαρμοζόμενη αντιεκπαιδευτική πολιτική, καθώς τα περισσότερα άρθρα του επιχειρούν να αντιμετωπίσουν πολύ πρακτικά ζητήματα, σε σχέση με την υλοποίηση, ήδη, ψηφισμένων νόμων, αντιεκπαιδευτικών νόμων, ασφαλώς.

Θα σταθούμε, λοιπόν, σήμερα στην πρώτη συζήτηση, αυτήν επί της αρχής του νομοσχεδίου, στις βασικές του πλευρές και τους κύριους άξονες του, οι οποίοι του χάρισαν εν πολλοίς και τον τίτλο του, υποσχόμενοι, βέβαια, να γίνουμε πιο αναλυτικοί και λεπτομερειακοί στις επόμενες συνεδριάσεις της Επιτροπής, στη συζήτηση επί των άρθρων. Δεν τα λυπάται, λοιπόν, ούτε η σημερινή Κυβέρνηση τα μεγάλα λόγια και έτσι στην Αιτιολογική Έκθεση, που συνοδεύει αυτό το πολυνομοσχέδιο, διαβάζει κανείς στις πρώτες κιόλας γραμμές της, ότι με αυτό το νομοσχέδιο επιδιώκεται και εξασφαλίζεται –ακούστε – «η στήριξη της μάθησης και η βελτίωση της απόδοσης των μαθητών και παράλληλα, η αποφυγή της οικονομικής επιβάρυνσης των οικογενειών των μαθητών. Η στήριξη των μαθητών των απομακρυσμένων ορεινών περιοχών για τη φοίτησή τους στο γυμνάσιο και την ολοκλήρωση της υποχρεωτικής εκπαίδευσης, μέσω της λειτουργίας των αυτόνομων τάξεων.» Διάλεξα δύο χαρακτηριστικά αποσπάσματα.

Και πώς επιτυγχάνεται, παρακαλώ, όλο αυτό το θετικό αποτέλεσμα; Μα, όπως γράφει, με τον εκσυγχρονισμό των διατάξεων, που διέπουν την πρωτοβάθμια και δευτεροβάθμια εκπαίδευση, εννοώντας, κυρίως, τις ρυθμίσεις για την ψηφιακή εκπαιδευτική πύλη και το ψηφιακό φροντιστήριο, που φέρνει αυτό το νομοσχέδιο και το διαλαλεί από τον τίτλο του ακόμα. Έχει, φυσικά, προηγηθεί η ανάλογη επικοινωνιακή προετοιμασία της κοινής γνώμης, στην οποία πήρε μέρος μέχρι και ο ίδιος ο Πρωθυπουργός, στην πρόσφατη προεκλογική περίοδο των Ευρωεκλογών.

Στο χωριό Ριζώματα της Ημαθίας, λοιπόν, με πρωταγωνιστές τον Πρωθυπουργό, μαζί με τον Υπουργό Παιδείας, ο οποίος σήμερα δεν είναι εδώ, σε αυτό, λοιπόν, το χωριό περίσσεψαν τα μεγάλα λόγια, για την επανάσταση στην παιδεία και τον τρόπο διεξαγωγής του μαθήματος, που φέρνει το ψηφιακό σχολείο και το ψηφιακό φροντιστήριο. Και όλα αυτά που; Σε ένα σχολείο, όπως το γυμνάσιο στα Ριζώματα της Ημαθίας, όπου στο εργαστήριο του της Φυσικής, την τρύπα του τοίχου την καλύπτουν με χαρτόνι το χειμώνα ! Ενώ πολλοί εκπαιδευτικοί του προσλήφθηκαν, συνέχιζαν να προσλαμβάνονται μέχρι και τον Δεκέμβρη.

Και όλα αυτά πότε; Όταν στα σχολεία οι σοβάδες πέφτουν όλο και πιο συχνά, με τα προβλήματα από τις απαρχαιωμένες υποδομές να έχουν γίνει πλέον ένα καθημερινό φαινόμενο.

Η ψηφιακή αυτή, όμως, κοροϊδία απογειώνεται τελείως με το λεγόμενο «Ψηφιακό Φροντιστήριο» και λέμε κοροϊδία, γιατί είναι οι κυβερνήσεις όλες αυτές, που μετατρέπουν το σχολείο και ιδίως το Λύκειο σε ένα εξεταστικό, απέραντο και αποκλειστικό κέντρο, οδηγώντας τις λαϊκές οικογένειες να δίνουν ό,τι έχουν και δεν έχουν, για να σπουδάσουν τα παιδιά τους και εσείς τους τάζετε κάτι σαν χάντρες σε ιθαγενείς, ένα ψηφιακό, λέει, φροντιστήριο πανελλαδικά εξεταζόμενων μαθημάτων, ώστε να μπορούν να προετοιμαστούν για τις πανελλαδικές εξετάσεις.

Την ίδια στιγμή, αυτή η ίδια η Κυβέρνηση δεν παίρνει κανένα μέτρο στήριξης των σχολείων και των μαθητών, που έχουν και τη μεγαλύτερη ανάγκη, όπως μέσω της ενισχυτικής διδασκαλίας και της πρόσθετης διδακτικής στήριξης, οι οποίες φυσικά, συστηματικά, υποβαθμίζονται.

Στην πραγματικότητα, όμως και πίσω από όλες αυτές τις ψηφιακές μεγαλοστομίες, με τις ρυθμίσεις του σημερινού νομοσχεδίου, επιχειρείτε να βάλετε ταφόπλακα στην ολοκληρωμένη λειτουργία των σχολείων, σε απομακρυσμένες περιοχές και στην ανάγκη εκεί να έχουν αυτά τα σχολεία όλους τους εκπαιδευτικούς, που απαιτούνται και οι οποίοι, βέβαια, θα μεταδίδουν τη γνώση διά ζώσης και όχι μέσω της οθόνης.

Ακόμη και στην περίπτωση της έγκρισης μιας αυτόνομης τάξης Γυμνασίου, σε δυσπρόσιτα μέρη, προβλέπεται με το σημερινό νομοσχέδιο και γι’ αυτήν ακόμα την αυτόνομη τάξη, μια υβριδική λειτουργία, καθώς θα υπάρχει και εξ αποστάσεως εκπαίδευση για τα μαθήματα, που δεν θα καλύπτονται από τους λίγους εκπαιδευτικούς. Για τα περισσότερα, δηλαδή, μαθήματα από τους λίγους εκπαιδευτικούς, που θα τοποθετούνται και θα έχουν φυσική παρουσία σε αυτά, θα είναι μέχρι τρεις.

Ψηφιακή, δηλαδή, υποκατάσταση της ζωντανής διδασκαλίας και εδώ. Πρόκειται, όπως όλοι καταλαβαίνουμε, για μια εξέλιξη, που μπορεί μεν να μοιάζει φανταχτερή, είναι όμως ιδιαίτερα επικίνδυνη, γιατί ανοίγει το δρόμο, τον ψηφιακό δρόμο, και για νέο κλείσιμο σχολείων και για περισσότερες συγχωνεύσεις, με εκείνα τα τόσο γνωστά σε εσάς όσο και αντιλαϊκά όρια των αντοχών της οικονομίας, που επιβάλλουν, τάχα, το κλείσιμο των σχολείων μαζί με κάτι «κομπογιαννίτικα» παιδαγωγικά, δήθεν, κριτήρια.

Αλήθεια, με ποιο δικαίωμα πάτε να στερήσετε από τα παιδιά αυτά, που έχουν τη μεγαλύτερη ανάγκη για στήριξη, αυτήν την τόσο αναγκαία διαπροσωπική επαφή με τους εκπαιδευτικούς;

Από πότε, αυτή η διαπροσωπική επαφή, το πιο κρίσιμο, ίσως, στοιχείο της παιδαγωγικής διαδικασίας γίνεται Digital, με ποιο δικαίωμα υποβαθμίζετε, συνεχώς, την ενισχυτική διδασκαλία και την πρόσθετη διδακτική στήριξη, όταν όλοι αντιλαμβάνονται τη μεγάλη αξία, που αυτές αποκτούν, με την αναγκαία διαπροσωπική επαφή; Ξέρετε, τελικά, πού θα οδηγήσει τα σχολεία, μια τέτοια ψηφιακή μετάβαση;

Ξέρετε πού θα μεταβούν ψηφιακά οι μαθητές; Κατευθείαν, στη μορφωτική υστέρηση, εκεί θα μεταβούν και αυτό δεν μπορούν να το δεχτούν ούτε οι γονείς ούτε οι εκπαιδευτικοί.

Αντί, λοιπόν, να τάζετε και να διαφημίζετε διάφορα ψηφιακά εκπαιδευτικά υποκατάστατα, τα οποία, βέβαια, γεμίζουν με κέρδη τα σεντούκια των ψηφιακών ομίλων - αρπακτικών, με τη βοήθεια και του Ταμείου Ανάκαμψης εδώ, κάντε, λοιπόν, κάτι πιο χρήσιμο κάντε κάτι πιο ουσιαστικό: Στηρίξτε, επιτέλους, τα σχολεία με εκπαιδευτικούς, μόνιμους εκπαιδευτικούς, που τόσο λείπουν από αυτά και δώστε στα σχολεία χρήματα, ναι, χρήματα, προκειμένου να είναι ασφαλή και σύγχρονα.

Τώρα, ανάμεσα στις υπόλοιπες διατάξεις του νομοσχεδίου, ξεχωρίζουμε αυτήν για τον σχολικό επαγγελματικό προσανατολισμό, με την οποία προβλέπεται αυτός να υλοποιείται και από ιδιωτικούς οικονομικούς φορείς.

Τι μπορεί να σημαίνει αυτό; Μα, φυσικά, η κατάταξη και ο προσανατολισμός των μαθητών να γίνεται, μέσα από διάφορα τεστ δεξιοτήτων και ερωτηματολόγια, φτιαγμένα από τον ίδιο ΣΕΒ, δηλαδή, κομμένα και ραμμένα για τις ανάγκες του ΣΕΒ! «Γιάννης κερνάει, Γιάννης πίνει».

Παρακάτω, στο νομοσχέδιο και για το χώρο της ειδικής αγωγής, προβλέπεται, ότι θα μπορούν να παρέχουν ειδική αγωγή και μάλιστα, ως σχολικές μονάδες ειδικής αγωγής, ξέρετε ποιοι; «Και διάφοροι φορείς». Αυτό γράφετε. Και διάφοροι φορείς και νομικά πρόσωπα ιδιωτικού δικαίου, για άτομα άνω των 15 ετών, λέτε. Αντί, δηλαδή, να ενισχύσετε ουσιαστικά την ειδική αγωγή, δίνετε χώρο με το νομοσχέδιο αυτό για την ιδιωτική πρωτοβουλία να κάνει μπίζνες μέσα σε αυτήν. Με την ίδια ακριβώς λογική, το νομοσχέδιο δίνει τη δυνατότητα και σε ιδιωτικούς φορείς να κυκλοφορούν, μέσα στα σχολεία, για να υλοποιούν ξέρετε τι; Μέχρι και προγράμματα αντιμετώπισης της ενδοσχολικής βίας. Σοβαρά;

Στις διατάξεις του, τώρα, για την επαγγελματική εκπαίδευση, περιέχονται ρυθμίσεις, μια εναρμόνιση, με τον πρόσφατο νόμο για την τεχνικοεπαγγελματική εκπαίδευση. Θεσπίζετε μια ψηφιακή πλατφόρμα για ηλεκτρονικές αιτήσεις, για επαγγελματικά προσόντα. Θα συλλέγονται, λοιπόν, στοιχεία, αλλά είμαστε επιφυλακτικοί. Μένει να δούμε και πώς θα αξιοποιηθούν όλα αυτά τα στοιχεία.

Στο νομοσχέδιο, φυσικά, περιλαμβάνονται και αρκετές ρυθμίσεις για την ανώτατη εκπαίδευση. Ρυθμίσεις εφαρμογής του αντιδραστικού νόμου για την ίδρυση των ιδιωτικών πανεπιστημίων και, συγκεκριμένα, το πλαίσιο της λειτουργίας και οι αρμοδιότητες της Εθνικής Αρχής Ανώτατης Εκπαίδευσης σε ό, τι αφορά την κρατική εποπτεία των ιδιωτικών πανεπιστημίων, όπως η άδεια εγκατάστασης, η πιστοποίηση του εσωτερικού συστήματος διασφάλισης ποιότητας, του νομικού προσώπου πανεπιστημιακής εκπαίδευσης - έτσι τα λέμε τώρα τα ιδιωτικά πανεπιστήμια, Νομικά Πρόσωπα Πανεπιστημιακής Εκπαίδευσης - η περιοδική αξιολόγηση και πιστοποίηση των προγραμμάτων σπουδών αυτών των νομικών προσώπων, η αξιολόγηση της ερευνητικής δραστηριότητας κτλ.. Ως επιστέγασμα, μάλιστα, της προώθησης μιας μεγάλης αγοράς ανώτατης εκπαίδευσης, όπου θα χωράνε και τα δημόσια και ιδιωτικά πανεπιστήμια, το ανώτατο συμβούλιο της ΕΘΑΑΕ εισηγείται τη διαμόρφωση και συγκρότηση του ακαδημαϊκού χάρτη της ανώτατης εκπαίδευσης.

Είναι προφανής, είναι διάχυτη η αγωνία της Κυβέρνησης και του Υπουργείου να τακτοποιηθούν διάφορες εκκρεμότητες και παραφωνίες, εν όψει του ανοίγματος της αγοράς στα ιδιωτικά πανεπιστήμια, ειδικά σε θέματα αναγνώρισης τίτλων σπουδών και ανασυγκρότησης του ακαδημαϊκού χάρτη. Εδώ, ακριβώς είναι που προσδιορίζεται και ο ρόλος της ΕΘΑΑΕ, ως εκείνος ο μόνιμος μηχανισμός της ανασυγκρότησης του ακαδημαϊκού χάρτη. Φυσικά, τα κριτήρια αυτής της ανασυγκρότησης είναι τα γνωστά. Θα υπόκεινται στη λογική του κόστους – οφέλους, με μια τριτοβάθμια εκπαίδευση πλήρως εμπορευματοποιημένη, με τα πανεπιστήμια να λειτουργούν ανταγωνιστικά, ως εταιρείες και πάντα στη λογική της αυτονομίας. Η απλοποίηση δε της διαδικασίας της κατάργησης των τμημάτων των δημοσίων πανεπιστημίων είναι και ένας προάγγελος, αν θέλετε, για το τι θα επακολουθήσει, σε επίπεδο περιστολής της κρατικής χρηματοδότησης και πίεσης από τον ανταγωνισμό των τμημάτων των δημοσίων πανεπιστημίων, με τα αντίστοιχα των ιδιωτικών.

Οι αρμοδιότητες που προβλέπετε για την ΕΘΑΑΕ, νομίζουμε ότι αποτυπώνουν ξεκάθαρα το στίγμα της πολιτικής σας και τις προτεραιότητες σας.

Νομικά πρόσωπα πανεπιστημιακής εκπαίδευσης ανοίγουν και δημόσια τμήματα κλείνουν.

Δυο λόγια για τις διατάξεις, που αφορούν τον αθλητισμό και συγκεκριμένα, για το ζήτημα των ορίων και των θητειών στις ομοσπονδίες. Ήταν τέσσερα χρόνια περίπου πριν, όταν με νόμο φωτογραφικό, τότε, η Κυβέρνηση και με Υπουργό τον κ. Αυγενάκη απέκλειε κόσμο από τα διοικητικά συμβούλια των ομοσπονδιών, θεσπίζοντας όρια ηλικίας και όρια θητειών. Ήρθε, βέβαια, η δικαιοσύνη και έκρινε αυτά τα όρια, ως αντισυνταγματικά. Σε κάθε περίπτωση, νομίζω όλοι καταλαβαίνουν, ότι την ανανέωση και τη διαδοχή, εάν υποτεθεί ότι αυτός θα ήταν ο στόχος σας, την καλλιεργείς και την προετοιμάζεις, δεν την επιβάλεις με νόμο. Και βέβαια και οι διεθνείς ομοσπονδίες, είπαμε, ότι μια χαρά μπορούσαν και εξακολουθούν να μπορούν να συνεννοηθούν με τις εγχώριες για τέτοια ζητήματα.

Ενώ, λοιπόν, στη διαβούλευση η αρχική διατύπωση, γύρω από αυτό το ζήτημα, θα έλεγε κανείς ότι βρισκόταν σε μια θετική κατεύθυνση, αυτό που ήρθε τελικά στο νομοσχέδιο είναι κάτι πολύ χειρότερο. Βάζει ακόμα περισσότερους αποκλεισμούς. Δεν ξέρω. Θέλετε κάποιους να αποκλείσετε; Να μας το πείτε καθαρά. Να πούμε, για παράδειγμα, ότι το μισό συμβούλιο του Ταεκβοντό, της Ομοσπονδίας, δηλαδή, δεν θα μπορεί να βάλει υποψηφιότητα με αυτές τις διατάξεις; Γιατί; Κάνουν ζημιά οι άνθρωποι αυτοί στον αθλητισμό; Αν δεν κάνω λάθος, εκλέχτηκαν, δεν διορίστηκαν. Δεν τους έβαλε κανείς εκεί. Τι κακό έχει κάνει, για παράδειγμα, ο γραμματέας του τένις, που εκλέγεται τόσα χρόνια, εκτός από την Ελληνική και στην Ευρωπαϊκή Ομοσπονδία, ως εκπρόσωπος της χώρας μας; Θα τον αποκλείσουμε, στην ίδια του τη χώρα; Με πάρα πολλούς από αυτούς, είμαστε πολιτικά σε άλλη πλευρά. Έχουμε διαφορετικές απόψεις, αλλά είναι άλλο πράγμα αυτό και άλλο το λογικό και το δίκιο.

Ζητάμε, λοιπόν, να επαναφέρετε αυτό που είχε πρωτοδιατυπωθεί στη διαβούλευση, να το συζητήσουμε και να το βελτιώσουμε, αν θέλετε.

Συνοψίζοντας, νομοθετείτε, προκειμένου να υλοποιηθεί και να προχωρήσει ακόμα περισσότερο - γιατί αυτή είναι η βασική ιδέα του νομοσχεδίου - η στρατηγική για ένα σχολείο διαφοροποιημένο, κατηγοριοποιημένο. Ένα σχολείο, που θα λειτουργεί, με βάση τις απαιτήσεις της αγοράς και με τους ιδιώτες, βέβαια, να αλωνίζουν, μέσα σε αυτό. Αυτός ακριβώς είναι και ο λόγος για τον οποίο στοχοποιείτε και εκφοβίζετε τους εκπαιδευτικούς, τους αγωνιζόμενους, ενάντια σε αυτά τα μέτρα σας εκπαιδευτικούς, με κάτι αυταρχικές εγκυκλίους και με συνεχείς δικαστικές προσφυγές κατά των ομοσπονδιών τους. Ο αυταρχισμός, όμως, κυρία Υπουργέ, δεν είναι παρά η έκφραση της αδυναμίας σας να πείσετε για την πολιτική σας. Δεν είναι έκφραση δύναμης, είναι έκφραση αδυναμίας.

Για όλους αυτούς τους λόγους, καταψηφίζουμε επί της αρχής, το νομοσχέδιο. Θα τοποθετηθούμε αναλυτικά με πολλούς τρόπους και διάφορες μορφές. Έχουμε και κάποια άρθρα, που βεβαίως θα τα υπερψηφίσουμε. Θα τοποθετηθούμε, αναλυτικά, για κάθε άρθρο ξεχωριστά στη σχετική συζήτηση. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Κυρία Υπουργέ, κυρίες και κύριοι συνάδελφοι, 19 Ιουλίου σήμερα και το Υπουργείο Παιδείας επιλέγει να καταθέσει ένα νέο νομοσχέδιο 119 άρθρων. Όπως είπαν και άλλοι συνάδελφοι, άρθρα που αφορούν όλες τις βαθμίδες της εκπαίδευσης, την ειδική αγωγή, την επαγγελματική εκπαίδευση και την εκκλησιαστική εκπαίδευση. Μια σειρά από ρυθμίσεις, που αφορούν τη Γενική Γραμματεία Θρησκευμάτων, αλλά και τον Αθλητισμό. Ένα νομοσχέδιο –σκούπα, με τη διαβούλευση να κρατάει μόνο έξι μέρες, μέσα στο καλοκαίρι και τον καύσωνα, με τους ανθρώπους της εκπαίδευσης και του αθλητισμού να βρίσκονται εκτός. Ένα νομοσχέδιο, που συγκέντρωσε 650 σχόλια στο site της διαβούλευσης - στην πλειοψηφία τους αρνητικά - και το Υπουργείο να απαντά σχεδόν σε όλα copy - paste ότι δεν εμπίπτουν στις διατάξεις του νομοσχεδίου. Είναι ο τρόπος που το Υπουργείο Παιδείας αντιλαμβάνεται τη διαβούλευση, με στόχο - δυστυχώς - να αιφνιδιάζει την Επιτροπή, τη Βουλή, τις Ομοσπονδίες των εκπαιδευτικών και την εκπαιδευτική κοινότητα. Χαρακτηριστικό, βέβαια, παράδειγμα ήταν ότι κατά τη συζήτηση του θέματος της Ακαδημίας Αθηνών κατέθεσε τροπολογία κατάργησης οργανικών θέσεων, ενώ ήταν μπροστά μας το νομοσχέδιο αυτό, το οποίο συζητάμε τώρα, ακριβώς για να μην υπάρχουν αυτού του τύπου οι αντιδράσεις από το σύνολο της εκπαιδευτικής κοινότητας. Να θυμίσουμε εδώ, ενώ εξαγγέλλουν 10.000 διορισμούς, στην ουσία, πρόκειται για 5.000, αφού οι υπόλοιποι είναι συνταξιοδοτήσεις. Πέρυσι, χρειάστηκαν 52.000 αναπληρωτές. Εδώ μας λέει ο Υπουργός ότι ο στόχος του είναι ακριβώς, με αυτούς τους διορισμούς, να τους μειώσει, ταυτόχρονα, όμως, καταργώντας 1.555 θέσεις Δευτεροβάθμιας Εκπαίδευσης, σε κρίσιμες ειδικότητες, λέγοντας, βέβαια ότι «Μα το κάνω, για να ενισχύσω την πρωτοβάθμια εκπαίδευση και την ειδική αγωγή». Φυσικά, αποδυναμώνοντας τη δευτεροβάθμια εκπαίδευση. Είναι ο αγαπημένος τρόπος, που πολιτεύεται η Νέα Δημοκρατία, σε όλα τα πεδία και σε όλα τα νομοσχέδια.

Ακούσαμε την Εισήγηση από κυβερνητικής πλευράς, που σήμερα, βέβαια, ήταν ουσιαστικά μια παράθεση, αγωνιώδης θα έλεγα, των άρθρων. Υπήρχε μία δυσκολία ουσιαστικά να εξηγηθεί τι ακριβώς είναι και πού στοχεύει αυτό το νομοσχέδιο, με αυτές τις προσπάθειες, που γίνονται. Ουσιαστικά, να το εξωραΐσουν, σχετικά με τις επιστημονικές, εκπαιδευτικές και τεχνολογικές εξελίξεις, που υπάρχουν και μάλιστα, ακούσαμε ότι έρχεται – τα λέει αυτά στα Μέσα Μαζικής Ενημέρωσης ο Υπουργός, το προηγούμενο χρονικό διάστημα – για να βελτιώσει τις επιδόσεις των μαθητών, να ενισχύσει το πλαίσιο αντιμετώπισης της ενδοσχολικής βίας, τη λειτουργία των σχολείων και των πανεπιστημίων και φυσικά την αγαπημένη λέξη του εκσυγχρονισμού του επαγγελματικού προσανατολισμού και της μείωσης της γραφειοκρατίας. Μάλιστα, λέγεται ότι ακόμη και η εκκλησιαστική εκπαίδευση θα αναβαθμιστεί, αφού μιλάμε για Πρότυπα Εκκλησιαστικά Λύκεια. Νομίζω ότι αυτό ήταν πράγματι μια πολύ ουσιαστική επιλογή - θεία βουλήσει -και ότι θα επιλυθούν και ζητήματα, που αφορούν χρόνια τον αθλητισμό.

Αυτό, όμως, που δεν λένε ούτε στις εισηγήσεις ούτε στην κατ’ αυτόν τον τρόπο παρουσίαση του νομοσχεδίου και αυτού και των άλλων νομοσχεδίων στα Μέσα Μαζικής Ενημέρωσης είναι ποιες είναι οι πραγματικές συνθήκες - προσπάθησα να περιγράψω κάποιες από αυτές - που επικρατούν στην εκπαίδευση και, βεβαίως, οι συνέπειες των πολιτικών, που έχουν εφαρμοστεί, τα τελευταία χρόνια, από την Κυβέρνηση στη δημόσια εκπαίδευση. Φυσικά, αναφέρομαι στην υποχρηματοδότηση, στα εκπαιδευτικά κενά, στις χαμηλές επιδόσεις των μαθητών, ακόμη και όταν αυτές μετριούνται με εργαλεία, που υιοθετεί η Κυβέρνηση, όπως είναι ο Διεθνής Διαγωνισμός «PISA».

Αναφέρομαι στη διόγκωση της ιδιωτικής εκπαίδευσης, σε βάρος του δημόσιου σχολείου και του πανεπιστημίου, μια συστηματική, δηλαδή, προσπάθεια η εκπαίδευση στη χώρα μας από κοινωνικό αγαθό να μετατραπεί σε εμπόρευμα.

Οι φραγμοί και οι αποκλεισμοί πολλαπλασιάζονται και το κόστος μεταφέρεται στους οικογενειακούς προϋπολογισμούς.

Και το νομοσχέδιο, λοιπόν, που συζητάμε σήμερα, διαπνέεται ακριβώς από τις ίδιες αρχές, όπως είπαμε, το Υπουργείο Παιδείας να αποφεύγει κάθε ουσιαστικό διάλογο και κάθε συνεννόηση με τον κόσμο της εκπαίδευσης και, βεβαίως, με τους ανθρώπους, οι οποίοι υποτίθεται ότι για αυτούς υλοποιεί και οι οποίοι θα κληθούν να το υλοποιήσουν.

Για αυτό, λοιπόν, έρχεται, με αυτόν τον τρόπο, μέσα στην καρδιά του καλοκαιριού, για να μην υπάρχει κριτική και αντίδραση της εκπαιδευτικής κοινότητας.

Βασικό μέρος του νομοσχεδίου είναι ο επονομαζόμενος «ψηφιακός μετασχηματισμός της εκπαίδευσης», η δημιουργία εκπαιδευτικής πύλης και η καθιέρωση του ψηφιακού φροντιστηρίου. Θα μπορούσε, άραγε, κανείς στην εποχή μας να αρνηθεί την ψηφιακή διάσταση της εκπαιδευτικής διαδικασίας;

Και πράγματι, θα μπορούσε να είναι ένα χρήσιμο εργαλείο με θετικά αποτελέσματα, όμως, με πολλές προϋποθέσεις, λαμβάνοντας υπόψη την αρνητική εμπειρία της τηλεκπαίδευσης, κατά την περίοδο της πανδημίας και των lock downs.

Ωστόσο, αυτό που συζητάμε σήμερα είναι η πραγματική πρόθεση της Κυβέρνησης, πίσω από αυτό το μέτρο. Και αυτή δεν είναι άλλη από την ψηφιοποίηση της διδασκαλίας στα δυσπρόσιτα απόμακρα νησιωτικά και ορεινά σχολεία. Το βλέπουμε και με τις εξαγγελίες για τις μόνιμες προσλήψεις, με το κλείσιμο και τις συγχωνεύσεις των σχολείων, με τα τεράστια εκπαιδευτικά κενά, ακόμη και σε κρίσιμες ειδικότητες, όπως και με το προτεινόμενο άρθρο 5, που προβλέπει την ίδρυση αυτόνομων τάξεων Γυμνασίου, στις περιοχές αυτές.

Αυτό που προτείνει, κυρίες και κύριοι συνάδελφοι, το Υπουργείο δεν είναι ο ψηφιακός μετασχηματισμός, αλλά η υποκατάσταση των εκπαιδευτικών, με σκοπό την εξοικονόμηση πόρων από τη διάθεση προσωπικού. Είναι ο εγκλωβισμός και η καταδίκη των μαθητών των γεωγραφικά απομονωμένων περιοχών, μάλιστα στο όνομα της τεχνολογίας και της ισότιμης πρόσβασης, διαιωνίζοντας τις ανισότητες στην ελληνική εκπαίδευση, με τρόπο ψηφιακό.

Σε παρόμοιο κλίμα, κινείται και η ρύθμιση για την παροχή συμβουλευτικής και επαγγελματικού προσανατολισμού, διαδικασίες απαραίτητες για το σύνολο των μαθητών.

Σύμφωνα με το άρθρο 4 του νομοσχεδίου, ο επαγγελματικός προσανατολισμός πρόκειται να ευτελιστεί και να παραδοθεί σε οικονομικούς φορείς, χωρίς να υπάρχουν επιστημονικές και εκπαιδευτικές διασφαλίσεις και με ό,τι αυτό συνεπάγεται για την όποια συμβουλευτική καθοδήγηση και χειραγώγηση των νέων μαθητών.

Λέγεται, λοιπόν, ότι οι μαθητές και οι μαθήτριες θα επιλέγουν από το Μητρώο και θα τους αποδίδεται απευθείας οικονομική διευκόλυνση. Αυτό και μόνο δείχνει τον προσανατολισμό, τον οποίο έχει η Κυβέρνηση και σε αυτό το κρίσιμο πεδίο.

Στα άρθρα 6 και 7 ουσιαστικά προστίθενται στην ήδη υπάρχουσα νομοθεσία για τη σχολική βία δύο άρθρα, τα οποία, κατά τη γνώμη μου, πρέπει να προσεχθούν ιδιαίτερα.

Το πρώτο και εδώ δίνει τη δυνατότητα εμπλοκής ιδιωτικού φορέα στο έργο αυτό, που θα αναλάβει την πρόσληψη και τις δαπάνες απασχόλησης. Το δεύτερο σημείο έχει γενικότερο χαρακτήρα.

Έχει αποδειχθεί η ανεπάρκεια των μέτρων και της πολιτικής, που ακολουθεί η Κυβέρνηση σε ό,τι αφορά τα ζητήματα αντιμετώπισης της σχολικής βίας και του εκφοβισμού, παρά τις πλατφόρμες, τις αναγγελίες, τις συζητήσεις. Η θεσμοθέτηση, λοιπόν, δύο επικουρικών μέτρων, με εξαιρετικά περιορισμένη εμβέλεια, όπως τα προαναφερόμενα, δεν επαρκεί για την αναστροφή της αρνητικής κατάστασης, απαιτούνται ριζικά μέτρα και συνολική αλλαγή πολιτικής, κάτι που η Κυβέρνηση δεν δείχνει καμία διάθεση να ακολουθήσει.

Έρχομαι και σε ένα θέμα, που γνωρίζω πόσο αγαπάει η Νέα Δημοκρατία, αυτό των πρότυπων σχολείων. Πρόκειται για ένα θέμα, που έχει επενδύσει πολιτικά, διαμορφώνοντας, υποτίθεται, νησίδες αριστείας, μέσα στο δημόσιο εκπαιδευτικό σύστημα. Στο νομοσχέδιο αυτό, έχουμε ακόμη μερικές νομοθετικές προβλέψεις, παρά το γεγονός ότι η βίαιη προτυποποίηση πολλών σχολείων της γειτονιάς έχει δημιουργήσει σοβαρά προβλήματα σε πολλές οικογένειες, για τη μετακίνηση και τη φοίτηση των παιδιών τους και χωρίς να υπάρχει οποιαδήποτε θεμελιωμένη τεκμηρίωση, για την ανάγκη ύπαρξης των σχολείων αυτών και τα εκπαιδευτικά τους αποτελέσματα, το Υπουργείο επιβεβαιώνει κάθε κριτική, που έχει ασκηθεί, ότι με τα πρότυπα υποβιβάζει τα υπόλοιπα σχολεία.

Το άρθρο μάλιστα 16 του νομοσχεδίου προβλέπει ότι οι προσλήψεις στα πρότυπα έχουν προτεραιότητα, έναντι όλων των άλλων σχολικών μονάδων, με τον ελιτισμό να εδραιώνεται, εντός του εκπαιδευτικού συστήματος, σε βάρος 59% των δημόσιων σχολείων ανά την χώρα, που ταλαιπωρούνται από τις ελλείψεις και τις καθυστερήσεις στην τοποθέτηση των εκπαιδευτικών.

Το νομοσχέδιο περιέχει επίσης διάταξη για την ελληνόγλωσση εκπαίδευση στο εξωτερικό, με την νομοθετική κανονικοποίηση μιας συνεχιζόμενης στρέβλωσης.

Αναφέρομαι στο άρθρο 21 και το επιμίσθιο των συντονιστών εκπαίδευσης εξωτερικού. Ως «ΝΕΑ ΑΡΙΣΤΕΡΑ», κυρία Υπουργέ, σας έχουμε καταθέσει και σχετική ερώτηση και περιμένουμε την απάντησή σας. Για πόσο ακόμη θα συνεχίζεται η αδιαφανής και δίχως αξιολογικά κριτήρια τοποθέτηση στελεχών εκπαίδευσης, στα σχολεία της Ομογένειας; Βρισκόμαστε στην πέμπτη παράταση της θητείας των συντονιστών, με το Υπουργείο να αρνείται να εφαρμόσει τις προβλεπόμενες διαδικασίες. Ως πότε η ελληνόγλωσση εκπαίδευση θα διοικείται από συντονιστές, που λαμβάνουν παρατάσεις κάθε έτος, χωρίς να πληρούν τις προϋποθέσεις και χωρίς να υπάρχει δυνατότητα αξιολογικής διαδικασίας;

Έρχομαι τώρα στα άρθρα για την ανώτατη εκπαίδευση και τα πανεπιστήμια.

Με έκπληξη, κανείς διαπιστώνει πως καταργούνται οι εξετάσεις του ΔΟΑΤΑΠ για αποφοίτους ιατρικών και οδοντιατρικών σχολών από χώρες εκτός Ευρωπαϊκής Ένωσης και μάλιστα και αναδρομικού χαρακτήρα. Αν και τυπικά προβλέπονται εξετάσεις, ο ΔΟΑΤΑΠ θα εκδίδει αποφάσεις, που θα κρίνουν ικανοποιητικού επιπέδου τις σπουδές και θα εξαιρούν τα συγκεκριμένα πτυχία από εξετάσεις. Μάλιστα, η διατύπωση πως τα κριτήρια θα είναι «ανωτάτων εκπαιδευτικών ιδρυμάτων διεθνούς κύρους, με βάση ακαδημαϊκά κριτήρια» είναι πολύ θολή και γενική. Περιμένουμε από την ηγεσία του Υπουργείου Παιδείας να μας εξηγήσει το σκοπό αυτής της ρύθμισης.

Επίσης, η αναγνώριση μεταπτυχιακών, που απονέμουν διεθνείς οργανισμοί και η ισοδυναμία με τους αντίστοιχους τίτλους των ΑΕΙ, είναι επί της ουσίας μια φωτογραφική ρύθμιση. Μέχρι σήμερα, αναγνωρίζονταν, αποκλειστικά, τα μεταπτυχιακά του Διεθνούς Κέντρου Ανώτατων Μεσογειακών Γεωπονικών Σπουδών, με βάση συγκεκριμένα κριτήρια και ακαδημαϊκή διάσταση. Η ρύθμιση, κατά τα λεγόμενα, αφορά γνωστό κέντρο νομικών σπουδών, που εδρεύει στην Αττική, το οποίο έχει κατορθώσει να βάλει τα προγράμματά του ακόμη και στον υπαλληλικό κώδικα.

Την ίδια στιγμή, το μοντέλο διοίκησης των ανώτατων εκπαιδευτικών ιδρυμάτων αλλάζει προς το χειρότερο, ένα μοντέλο, που έχει δημιουργήσει πολλαπλά προβλήματα, έχει βρει απέναντί του τη μεγάλη πλειοψηφία της πανεπιστημιακής κοινότητας και διαπνέεται από τους κανόνες της αγοράς και του μάνατζμεντ, ενισχύεται περαιτέρω, με την έννοια της προσωποπαγούς δομής. Πλέον ο Πρύτανης, με τους συμβούλους του, θα καθορίζει τη δράση των συλλογικών οργάνων, στενεύοντας ακόμη περισσότερο τη δημοκρατία εντός των πανεπιστημίων.

Επίσης, δίνεται αποφασιστική αρμοδιότητα στην εκτελεστική εξουσία να αναδιαμορφώνει τον ακαδημαϊκό χάρτη της χώρας και την κατάργηση πανεπιστημιακών τμημάτων, παραγκωνίζοντας τις αποφάσεις του Τμήματος, της Συγκλήτου ακόμη και της ΕΘΑΑΕ. Όπως βλέπουμε στο άρθρο 38, τρεις Υπουργοί - μεταξύ αυτών και ο Υπουργός Εσωτερικών και εν προκειμένω η κυρία Κεραμέως - θα αποφασίζουν για το κλείσιμο ή τη συγχώνευση τμημάτων.

Είναι, άραγε, το συγκεκριμένο άρθρο προπομπός όσων πρόκειται να ακολουθήσουν, με τις καταργήσεις τμημάτων στα δημόσια πανεπιστήμια, σε συνδυασμό με την ελάχιστη βάση εισαγωγής και την ίδρυση ιδιωτικών;

Φυσικά, στο νομοσχέδιο υπάρχουν και ρυθμίσεις εξυπηρέτησης ημετέρων, όπως για παράδειγμα, η ακατανόητη πρόβλεψη του άρθρου 43, για κατάληψη θέσης ευθύνης, σε αποσπασμένους της Πρωτοβάθμιας και Δευτεροβάθμιας Εκπαίδευσης στον ΔΟΑΤΑΠ. Τη στιγμή που η δημόσια εκπαίδευση πάσχει από έλλειψη προσωπικού, το Υπουργείο ενισχύει τις αποσπάσεις σε άλλους οργανισμούς και μάλιστα προβλέπει θέσεις ευθύνης και μοριοδότηση.

Αναφορικά τώρα με την πρακτική άσκηση των φοιτητών και το άρθρο 44, που δεν υπήρχε στη διαβούλευση, παρότι είναι κρίσιμο, βλέπουμε πως το Υπουργείο προσπαθεί να κάνει διορθωτικές κινήσεις σε νομοθετικές πρωτοβουλίες, που κατέληξαν μη λειτουργική την πρακτική άσκηση. Ωστόσο, η διάταξη αδυνατεί να λύσει τη γενεσιουργό αιτία των προβλημάτων, δηλαδή, την έλλειψη χρηματοδότησης της πρακτικής και την απουσία στιβαρού εργασιακού πλαισίου.

Κλείνοντας, με τις ρυθμίσεις για την Εθνική Αρχή Ανώτατης Εκπαίδευσης και τα άρθρα 74 έως 79, τα άρθρα αυτά έρχονται, για να ενισχύσουν τη νομιμοποίηση των ιδιωτικών πανεπιστημίων, που ψήφισε η Κυβέρνηση, ενάντια στο Σύνταγμα της χώρας και τα δημόσια πανεπιστήμια. Οι συγκεκριμένες ρυθμίσεις έχουν το χαρακτήρα της νομοτεχνικής συμπλήρωσης των νόμων της ΕΘΑΑΕ και των ιδιωτικών πανεπιστημίων, αναφέροντας πως ισχύουν τα ίδια κριτήρια πιστοποίησης, που ισχύουν για τα Ανώτατα Εκπαιδευτικά Ιδρύματα. Όμως, η διατύπωση αυτή είναι τυπική και όχι ουσιαστική, δεδομένου ότι τα Νομικά Πρόσωπα Πανεπιστημιακής Εκπαίδευσης -το νομικίστικο αυτό το τέχνασμα για τα ιδιωτικά- ελέγχονται από το μητρικό ίδρυμα, ως προς τη διοίκηση και τα ακαδημαϊκά πρότυπα, με την ΕΘΑΑΕ να ελέγχει τυπικές προϋποθέσεις, που δεν σχετίζονται με τις διαδικασίες ποιότητας.

Για να το θέσω πιο απλά, αν ιδρυθεί ιδιωτικό πανεπιστήμιο και η ΕΘΑΑΕ πάει να το πιστοποιήσει, μετά από 3 - 4 χρόνια, είναι δυνατό να το κρίνει αρνητικά, δεδομένων των χρημάτων, που θα έχουν επενδυθεί, των διδάκτρων, που θα έχουν πληρωθεί και των πιέσεων, που θα ασκηθούν από τους ιδιώτες φίλους της Κυβέρνησης;

Ο χρόνος, λοιπόν, είναι λίγος. Θέλω να πω δύο πράγματα για το ΙΕΠ και τις ρυθμίσεις, το οποίο είναι πολύ σημαντική δομή. Οι σχετικές ρυθμίσεις αποπνέουν σοβαρή άγνοια και επικίνδυνο ερασιτεχνισμό. Είναι αδύνατο να συγκροτηθεί, με αυτούς τους όρους, μια δομή στο ΙΕΠ, με το ήδη ανεπαρκές διαθέσιμο προσωπικό και τις ακατάλληλες υποδομές, που να μπορεί να φέρει σε πέρας ένα τόσο πολυδιάστατο και απαιτητικό έργο, όπως αυτό, που προτείνεται, της επιμόρφωσης των εκπαιδευτικών, της αλλαγής του εκπαιδευτικού προσωπικού, να συμμετέχει στη συγγραφή εκπαιδευτικού υλικού. Θα αναφέρω ένα μόνο παράδειγμα: Μια πενταμελής επιτροπή πιστοποίησης επιμόρφωσης, με αυτή τη σύνθεση που προτείνετε, έπρεπε να ενισχυθεί με ένα εξαιρετικά πολυπληθές και πολύ έμπειρο προσωπικό, το οποίο δεν υφίσταται, προκειμένου να ανταποκριθεί στις πιο στοιχειώδεις έστω απαιτήσεις του έργου, που της ανατίθεται, διαφορετικά είναι μεγάλος ο κίνδυνος ακατάλληλα και ανεπαρκή επιμορφωτικά προγράμματα να εγκρίνονται. Ας θυμηθούμε τα περιβόητα «σκοιλ ελικικου». Η πιστοποίηση ενός προγράμματος απαιτεί τουλάχιστον αξιολόγηση και προέγκριση του περιεχομένου, των μεθόδων και του επιμορφωτικού προσωπικού, παρακολούθηση της πιστής εφαρμογής και έλεγχο της τελικής αξιολόγησης του αποτελέσματος. Όλα αυτά είναι αδύνατο να τα αναλάβει η προτεινόμενη δομή.

Όσον αφορά για τα εκκλησιαστικά θέματα, θα αναφερθούμε στην κατ’ άρθρον συζήτηση. Έκανα και πριν το σχόλιο, ότι μετατρέπονται σε πρότυπα, ένας καταιγισμός αριστείας, εδώ πιθανώς «Θεία επιφοιτήσει» !

Κλείνω, λοιπόν, λέγοντας για το Μέρος Α’ , ότι έχουμε μια σειρά από αρνητικές λύσεις για την Πρωτοβάθμια, τη Δευτεροβάθμια και την Τριτοβάθμια Εκπαίδευση. Δεν βελτιώνουν τη δημόσια εκπαίδευση στη χώρα μας, αντίθετα ευνοούν, για μια ακόμη φορά, την ιδιωτική και, για να αντισταθμίσει την πολιτική αυτή επιλογή, η Κυβέρνηση προσπαθεί, με προχειρότητες και εντυπωσιασμούς, να κρύψει την πραγματικότητα. Μια πραγματικότητα, που διαρκώς γίνεται χειρότερη για τους εκπαιδευτικούς, τους μαθητές, τους φοιτητές και τις οικογένειές τους.

Και τέλος, δυο κουβέντες για τα ζητήματα, που προβλέπονται για τον αθλητισμό. Υπάρχει το άρθρο 14, που μιλάει για μια Επιτροπή Αθλητισμού Τριτοβάθμιας Εκπαίδευσης. Εδώ, γίνονται μια σειρά από διευθετήσεις διοικητικού χαρακτήρα, δεν αποτελούν ολιστική πρόταση για τον αθλητισμό και τη φυσική δραστηριότητα στα πανεπιστήμια, δεν υπάρχει καν πρόταση με αρχή, μέση και τέλος, με φιλοσοφία, με στόχους, με οργανωτική δομή, δεν υπάρχει σχέδιο ανάπτυξης, σεβόμενο παράλληλα και την αυτονομία των Ακαδημαϊκών Ιδρυμάτων, δεν υπάρχει καμία μέριμνα για τη μεγάλη κοινωνία των φοιτητών και των φοιτητριών, κατά τη διάρκεια των σπουδών τους, μέσα στις σχολές, όπου θα έπρεπε να απολαμβάνουν το δικαίωμα της σωματικής δραστηριότητας, της αναψυχής και της ευεξίας, παράλληλα με τις σπουδές τους. Υπάρχει στις προτεινόμενες διατάξεις, μια προσπάθεια ρύθμισης κάποιων εκκρεμοτήτων, με τον αγωνιστικό αθλητισμό, σε συνδυασμό με το άρθρο 83, αλλά δεν φαίνεται πουθενά διάθεση διαχωρισμού των αγωνιστικών δραστηριοτήτων των αθλητών-αθλητριών, με τις δραστηριότητες άθλησης για όλους τους φοιτητές. Δεν υπάρχει, για παράδειγμα, μια πρόταση δημιουργίας Διεύθυνσης Αθλητισμού Τριτοβάθμιας Εκπαίδευσης, παρά η ένταξη σε μια υποβαθμισμένη Διεύθυνση Φυσικής Αγωγής του Υπουργείου Παιδείας.

Επαναλαμβάνουμε, λοιπόν, ότι η διάταξη του άρθρου 14 δεν αποτελεί καν πρόταση, διευθετεί τις θέσεις των μελών εντός της Επιτροπής Αθλητισμού της Τριτοβάθμιας Εκπαίδευσης και το μόνο θετικό, που περιλαμβάνει, είναι η αναγνώριση ότι η εκπροσώπηση στον Παγκόσμιο και Ευρωπαϊκό Οργανισμό Πανεπιστημιακού Αθλητισμού είναι υπόθεση του ελληνικού κράτους και όχι κάποιων προσώπων, που λυμαίνονταν αυτές τις θέσεις, αυθαίρετα και με πλήρη αδιαφάνεια.

Όσο για το Μέρος Β’, είναι αρκετές οι διατάξεις, μόνο μία τοποθέτηση αρχική, ότι είναι μια συρραφή από σκόρπιες ρυθμίσεις, μερικές από τις οποίες είναι γραφειοκρατικού και τεχνικού χαρακτήρα. Κάποιες είναι διευθετήσεις διοικητικών σχέσεων και κάποιες αποτελούν τροποποίηση διατάξεων, που πριν λίγο καιρό είχε νομοθετήσει η Κυβέρνηση, επί Υπουργίας του κ. Αυγενάκη. Υπάρχουν και διατάξεις, που παρατείνουν διάφορες προθεσμίες για την εφαρμογή παλαιών νομοθετικών ρυθμίσεων, οι οποίες ρυθμίσεις κοντεύουν να καταστούν ανενεργές, μετά από τόσα χρόνια, οδηγώντας στην οριστική μη εφαρμογή τους.

Σε καμία, λοιπόν, περίπτωση, δεν έχουμε μπροστά μας μια ολιστική παρέμβαση, μια μεταρρύθμιση για το αθλητικό μοντέλο, μια πρόταση για την ανάπτυξη του αθλητισμού, μια διαφορετική φιλοσοφία, αλλά κάποιες προτάσεις ήσσονος σημασίας.

Τα υπόλοιπα στην κατ’ άρθρον συζήτηση και στις άλλες συνεδριάσεις. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Τζούφη.

Να ανακοινώσω στο Σώμα τους φορείς, οι οποίοι θα κληθούν να πουν την άποψή τους: Η Ομοσπονδία Λειτουργών Μέσης Εκπαίδευσης, η Διδασκαλική Ομοσπονδία Ελλάδος, η Πανελλήνια Ομοσπονδία Συλλόγων Ειδικού Εκπαιδευτικού Προσωπικού Ειδικής Αγωγής, η Εθνική Συνομοσπονδία Ατόμων με Αναπηρίες, ο Σύλλογος Διπλωματούχων Μηχανικών Αποφοίτων ΠΑΔΑ, η Πανελλήνια Ομοσπονδία Συλλόγων Διδακτικού και Ερευνητικού Προσωπικού, το Ινστιτούτο Εκπαιδευτικής Πολιτικής, ο Εθνικός Οργανισμός Πιστοποίησης Προσόντων και Επαγγελματικού Προσανατολισμού, το Ίδρυμα Νεολαίας και Δια Βίου Μάθησης, η Διαρκής Επιτροπή για την Αντιμετώπιση της Βίας, ο Ελληνικός Σύνδεσμος Ανωνύμων Καλαθοσφαιρικών Εταιρειών, η SuperLeague 1, η Ομοσπονδία Ιδιωτικών Εκπαιδευτικών Λειτουργών Ελλάδος, η Πανελλήνια Ένωση Μαθηματικών, η Πανελλήνια Ένωση Φιλολόγων, η Πανελλήνια Ένωση Πληροφορικής, η Πανελλήνια Ένωση Χημικών, η Πανελλήνια Ένωση Σχολικών Συμβούλων και η Πανελλήνια Ένωση Διευθυντών Δημοσίων Ινστιτούτων Επαγγελματικής Κατάρτισης. Δεκαεννέα φορείς θα κληθούν να καταθέσουν τις απόψεις τους.

Προχωρούμε με την κυρία Ασημακοπούλου, Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ».

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το υπό συζήτηση νομοσχέδιο είναι επί της ουσίας ένα νομοσχέδιο - σκούπα, που, σε καμία περίπτωση, δεν τηρεί τους όρους της καλής νομοθέτησης. Παραπομπές και μπαλώματα παντού και να εκφράσουμε και μία εύλογη, πιστεύουμε απορία. Η διαβούλευση του παρόντος εκτενούς σχεδίου νόμου ξεκίνησε στις 9 Ιουλίου και έληξε στις 16 Ιουλίου. Στις 17 Ιουλίου κατατέθηκε στον ιστότοπο της Βουλής. Πότε προλάβατε να διαβάσετε τα σχόλια; Είναι προφανές, ότι όχι μόνο δεν τα λάβατε υπόψιν, αλλά ούτε καν τα διαβάσατε.

Σύμφωνα με τους σκοπούς του παρόντος, ως τέτοιοι αναφέρονται, μεταξύ άλλων, η στήριξη της διαδικασίας της μάθησης, η αποφυγή της δημιουργίας γνωστικών κενών και η βελτίωση της απόδοσης των μαθητών, η στήριξη των οικονομικά ασθενέστερων, καθώς και των μαθητών απομακρυσμένων και ακριτικών περιοχών, η ανίχνευση των κλήσεων και ενδιαφερόντων των μαθητών και η πληρέστερη πληροφόρηση και ψυχοπαιδαγωγική καθοδήγησή τους και η αξιοποίηση των σύγχρονων τεχνολογικών μέσων για την αναβάθμιση της εκπαιδευτικής διαδικασίας.

Η Ελλάδα βρίσκεται πολλά βήματα πίσω στον τομέα της εκπαίδευσης, συγκριτικά με άλλες ευρωπαϊκές χώρες, αφού οι μέχρι σήμερα κυβερνήσεις παρέμειναν αδρανείς, μη στηρίζοντας τόσο την πρωτοβάθμια, τη δευτεροβάθμια και τριτοβάθμια εκπαίδευση όσο και την επαγγελματική εκπαίδευση.

Προωθείτε, επίσης, την τροποποίηση της διαδικασίας επιλογής στελεχών της εκπαίδευσης, την τροποποίηση της διαδικασίας επιλογής διευθυντών και εκπαιδευτικού προσωπικού κ.λπ.. Τέτοιες τροποποιήσεις, που αφορούν την επιλογή στελεχών, η πρακτική έχει δείξει, κακά τα ψέματα, ότι συνήθως γίνονται για εξυπηρετικούς φωτογραφικούς λόγους.

Αναφέρεστε και στην επίλυση πρακτικών ζητημάτων, αναφορικά με τη λειτουργία των Μουφτειών. Τα εγκληματικά λάθη της Κυβέρνησης ανοίγουν κερκόπορτα στο Αιγαίο, τη Θράκη και την Κύπρο και εσείς έρχεστε να λύσετε και τα πρακτικά τους ζητήματα.

Δημιουργείται με το παρόν, λοιπόν, κεντρική ηλεκτρονική εφαρμογή, η οποία θα είναι προσβάσιμη, μέσω της ενιαίας ψηφιακής πύλης της δημόσιας διοίκησης gov.gr. Η ηλεκτρονική εφαρμογή θα λειτουργεί, ως πύλη ψηφιακού εκπαιδευτικού περιεχομένου και υπηρεσιών σύγχρονης και ασύγχρονης εξ αποστάσεως εκπαίδευσης στην πρωτοβάθμια και δευτεροβάθμια εκπαίδευση και αναπτύσσεται και λειτουργεί στο Ινστιτούτο Εκπαιδευτικής Πολιτικής, για λογαριασμό του Υπουργείου Παιδείας, Θρησκευμάτων και Αθλητισμού.

Θα το αναλύσουμε περαιτέρω και στην κατ’ άρθρον συζήτηση, αλλά δε γίνεται να μην αναφερθούμε στο εξής. Λέτε στη διάταξη για την ψηφιακή εκπαιδευτική πύλη «ψηφιακό φροντιστήριο» ότι «σε περίπτωση μη κάλυψης των αναγκών σε εκπαιδευτικό προσωπικό για το ψηφιακό φροντιστήριο, δύναται να προσλαμβάνονται, ως 40 προσωρινοί αναπληρωτές εκπαιδευτικοί, υπό την πρόσθετη προϋπόθεση ότι διαθέτουν πενταετή διδακτική υπηρεσία σε σχολική μονάδα».

Από τη διατύπωση του άρθρου φαίνεται να γνωρίζετε πολύ καλά την ταλαιπωρία των αναπληρωτών. Με μια βαλίτσα στο χέρι, κάθε χρόνο και αλλού, ένα ιδιαίτερο ντελίβερι με τετράδια και βιβλία.

Ποιους αναπληρώνουν οι αναπληρωτές εκπαιδευτικοί; Προφανώς, τους εαυτούς τους.

Αναπληρωτές εξ ορισμού είναι εκείνοι, που αναπληρώνουν μόνιμους εκπαιδευτικούς. Μην κάνετε πως δεν το ξέρετε, τους εαυτούς τους αναπληρώνουν και αυτό συμβαίνει, γιατί σε μόνιμη βάση καλύπτουν πάγιες και λειτουργικές ανάγκες και όχι έκτακτες, όπως προβλέπει η εγκύκλιος.

Με αυτό το σκεπτικό, ακόμα και ο τίτλος «αναπληρωτές» μοιάζει ψευδής. Ουσιαστικά, πρόκειται για εκπαιδευτικούς ορισμένου χρόνου σε επαναλαμβανόμενη βάση, μόνο προσωρινοί δεν είναι. Άλλοι δέκα, άλλοι είκοσι χρόνια και άλλοι παίρνουν σύνταξη ως αναπληρωτές.

Όσον αφορά τις συνθήκες διαβίωσης και εργασίας, γνωρίζετε πολύ καλά ότι πολλοί εκπαιδευτικοί κοιμούνται σε κάμπινγκ και αυτοκίνητα. Τεράστιο, όμως, είναι και το πρόβλημα στέγασης, ειδικά στα νησιά. Από τα πολλά, που ακούσαμε και διαβάσαμε, θυμόμαστε χαρακτηριστικά ότι από αναπληρώτρια δασκάλα στη Μύκονο ζήτησαν 600 ευρώ ενοίκιο για 20 τετραγωνικά !

Μιας και μιλάμε για αναπληρωτές, απ’ ό,τι φαίνεται αυτή η χρονιά θα ξεκινήσει με πολλά κενά, αφού είναι ορατό το ενδεχόμενο να μην υπάρχουν αναπληρωτές στο πρώτο κουδούνι της ερχόμενης σχολικής χρονιάς. Με δεδομένο ότι επίκεινται προσλήψεις 10.000 εκπαιδευτικών, οι οριστικοί πίνακες της προκήρυξης 2γε/2023, αναμένεται να σταλούν στο Υπουργείο Παιδείας, από τις 19 έως τις 23 Αυγούστου.

Άρα, η πρόσκληση για την υποβολή αίτησης για το μόνιμο διορισμό, στην καλύτερη περίπτωση, θα εκδοθεί τέλη Αυγούστου. Αυτό σημαίνει ότι τα κενά θα βγουν, μέσα στο Σεπτέμβριο. Πέρυσι, η καταγραφή των κενών πρώτης φάσης, βάσει σχετικής εγκυκλίου, είχε οριστεί να γίνει, από 7 Αυγούστου 2023, έως 18 Αυγούστου 2023, από τις διευθύνσεις εκπαίδευσης και παρόλα αυτά οι διορισμοί έγιναν στο πρώτο δεκαήμερο του Σεπτεμβρίου. Κάποιοι, εξαιτίας της καθυστέρησης, έχασαν και το δικαίωμα του διορισμού.

Επίσης, να ληφθεί υπόψη ότι όποια περικοπή και καθυστέρηση στον πρώτο μισθό των αναπληρωτών, τους προκαλεί αναστάτωση, αφού επιβαρύνονται με υπέρογκα έξοδα διαβίωσης. Για τους λόγους αυτούς, θα πρέπει να γίνουν όλες οι απαραίτητες ενέργειες από όλους τους εμπλεκόμενους φορείς, με στόχο την έγκαιρη πρόσληψη των αναπληρωτών πρώτης φάσης.

Σύμφωνα δε με δημοσιεύματα, κάθε μέρα, τα νούμερα της κατανομής αλλάζουν για το μόνιμο διορισμό των 10.000 εκπαιδευτικών. Δεν γίνεται να μη τονίσουμε, βέβαια, ότι σε καμία περίπτωση, οι μαθητές δεν πρέπει να απομακρυνθούν από την εκπαίδευση με ψηφιακή παρουσία, καθώς η συνεργασία, η επικοινωνία και η αλληλεπίδραση τόσο μεταξύ μαθητών όσο μεταξύ εκπαιδευτικών και μαθητών, μέσα στο σχολείο και μέσα στην ίδια τη σχολική τάξη, παίζει καθοριστικό ρόλο στη μετέπειτα εξέλιξη των μαθητών και στη δημιουργία της προσωπικότητας τους.

Αναφορικά με την πλατφόρμα, υπάρχουν, βέβαια και πολλά ακόμη αδιευκρίνιστα ζητήματα, όπως πότε θα γίνονται μαθήματα, το ωράριο, ποιος θα διαχειρίζεται αυτή την πλατφόρμα, σε ποια εταιρεία θα δοθεί, με τι κόστος, αν θα έχουν πρόσβαση όλοι οι μαθητές ταυτόχρονα, αν θα λειτουργεί η πλατφόρμα ή θα σέρνεται;

Οι αποσπασμένοι εκπαιδευτικοί θα επιλέγονται, λέτε, με βάση συγκεκριμένα προσόντα, όπως η εμπειρία, η επιστημονική κατάρτιση στην εξ αποστάσεως εκπαίδευση, οι επικοινωνιακές δεξιότητες και η προσωπικότητά τους. Με απόφαση του Γενικού Γραμματέα Πρωτοβάθμιας-Δευτεροβάθμιας Εκπαίδευσης και Ειδικής Αγωγής, κατόπιν εισήγησης Τριμελούς Επιτροπής, η οποία συγκροτείται προς το σκοπό αυτό, με απόφαση του ως άνω.

Η Επιτροπή αυτή θα αποτελείται από τον Προϊστάμενο της Γενικής Διεύθυνσης Σπουδών Πρωτοβάθμιας και Δευτεροβάθμιας Εκπαίδευσης, ως Πρόεδρο, καθώς και τον Προϊστάμενο του τμήματος Ψηφιακών μέσων Εκπαίδευσης και τον Προϊστάμενο της Διεύθυνσης Σπουδών Προγραμμάτων και Οργάνωσης Δευτεροβάθμιας Εκπαίδευσης, ως μέλη με τους αναπληρωτές τους.

Ποιος εγγυάται ότι η Τριμελής Επιτροπή, που θα επιλέγει τους εκπαιδευτικούς, θα λειτουργήσει, διαφανώς και αντικειμενικά; Αυτό δημιουργεί ανησυχίες για την αμεροληψία και την αξιοκρατία της διαδικασίας, καθώς και για την ικανότητα των επιλεγμένων εκπαιδευτικών να ανταποκριθούν στις σύγχρονες απαιτήσεις του ψηφιακού σχολείου.

Επίσης, προωθείται η ρύθμιση για τη δημιουργία ηλεκτρονικής εφαρμογής, με σκοπό την παροχή υπηρεσιών ατομικής συμβουλευτικής επαγγελματικού προσανατολισμού, σε μαθητές του λυκείου. Η εφαρμογή θα είναι προσβάσιμη, μέσω της ενιαίας ψηφιακής πύλης της δημόσιας διοίκησης com.gr, με σκοπό την παροχή υπηρεσιών ατομικής συμβουλευτικής επαγγελματικού προσανατολισμού, σε μαθητές του λυκείου. Και θα αναπτύσσεται και θα λειτουργεί στον Εθνικό Οργανισμό Πιστοποίησης Προσόντων και Επαγγελματικού Προσανατολισμού για λογαριασμό του Υπουργείου Παιδεία Θρησκευμάτων και Αθλητισμού.

Προφανώς, η ιδέα για την εμπλοκή του Εθνικού Οργανισμού Πιστοποίησης Προσόντων και Επαγγελματικού Προσανατολισμού προέρχεται από την πρόταση της Ελληνικής Συνομοσπονδίας Εμπορίου και Επιχειρηματικότητας, κατά τη συζήτηση του ν. 4763/2020. Προσέχουμε ότι δίνεται ιδιαίτερη βαρύτητα στους φορείς, που θα αναλάβουν αυτό το έργο.

Ποιος τελικά είναι ο σκοπός; Η παροχή συμβουλευτικής υποστήριξης στους νέους ή η απασχόληση ιδιωτικών φορέων, με πρόφαση τη συμβουλευτική υποστήριξη των μαθητών;

Τη σκέψη μας αυτή ενισχύουν οι εξουσιοδοτικές διατάξεις, που προβλέπουν ότι, με Υπουργική Απόφαση, καθορίζονται η διαδικασία δημόσιας πρόσκλησης των οικονομικών φορέων και οι πρόσθετοι όροι, ρυθμίζονται θέματα σχετικά με το ύψος της αποζημίωσης του οικονομικού φορέα και άλλα.

Σύμφωνα με σχετικά δημοσιεύματα, οι νέοι στη χώρα μας αποφεύγουν να εισέλθουν στην αγορά εργασίας, γεγονός που αποτελεί τροχοπέδη στην περαιτέρω αύξηση της συνολικής απασχόλησης και κατ’ επέκταση, στη μακροχρόνια οικονομική ανάπτυξη της χώρας.

Σύμφωνα με την έρευνα εργατικού δυναμικού της ΕΛΣΤΑΤ, για το 2023, περίπου το 87% των ατόμων ηλικίας 15 έως 29 ετών, που είναι μη οικονομικά ενεργοί, δεν αναζητούν εργασία, καθώς εκπαιδεύονται ή παρακολουθούν κάποιο πρόγραμμα κατάρτισης. Υπάρχει ωστόσο και ένα σημαντικό μέρος του πληθυσμού, ηλικίας 17 έως 29 ετών, που δεν εργάζεται, ούτε συμμετέχει σε Εκπαίδευση - Κατάρτιση.

Το 2023, το 16% του πληθυσμού, ηλικίας 15 έως 29 ετών, ανήκει σε αυτή την κατηγορία, ενώ ο μέσος όρος στην Ευρωπαϊκή Ένωση των 27 είναι σημαντικά μικρότερος, 11,2%. Αυτό δείχνει ότι δεν υπάρχει στρατηγική. Δείχνει ότι οι νέοι έχουν χάσει κάθε ελπίδα.

Σημαντικό είναι και το χάσμα, μεταξύ Ελλάδας και Ευρωπαϊκής Ένωσης των 27, ως προς τα ποσοστά συμμετοχής των νέων, ηλικίας 15 έως 29 ετών, στο εργατικό δυναμικό. Στην Ελλάδα, το 2023, σχεδόν 1 στους 5 μη οικονομικά ενεργούς ανήκει σε αυτή την ηλικιακή ομάδα. Σύμφωνα με στοιχεία της Eurostat για το 2023, το 44,8% του πληθυσμού 15 έως 29 ετών, στην Ελλάδα, συμμετέχει ενεργά στο εργατικό δυναμικό, είτε ως απασχολούμενοι, είτε ως άνεργοι, ενώ το αντίστοιχο ποσοστό στην Ευρωπαϊκή Ένωση των 27, είναι 56%.

Όλα αυτά τα αποτελέσματα έχουν τη ρίζα τους στις χρόνιες ελλείψεις και ανεπάρκειες του επαγγελματικού προσανατολισμού. Είναι πολλές και διαφόρων τομέων οι επιμέρους διατάξεις, στις οποίες θα αναφερθούμε, στις επόμενες συνεδριάσεις. Ο επαγγελματικός προσανατολισμός είναι ένας κοινωνικός, οικονομικός θεσμός, που αποσκοπεί στο να βοηθήσει το άτομο να επιλέξει ένα επάγγελμα, να ετοιμαστεί γι’ αυτό και τέλος να εισέλθει και να σταδιοδρομήσει σε αυτό. Θα πρέπει, λοιπόν, να είναι μια συνεχής διαδικασία μεγάλης διάρκειας, που σκοπό θα έχει να κατευθύνει τον νέο στο να γνωρίσει τον εαυτό του, ώστε να αξιοποιήσει τις ικανότητές του, όσο το δυνατόν καλύτερα, για μια ορθή εκπαιδευτική επαγγελματική επιλογή. Αξίζει να σημειωθεί πως η επαγγελματική πληροφόρηση οφείλει να είναι αντικειμενική και να παρουσιάζει εξίσου τα θετικά και τα αρνητικά των επαγγελμάτων, τις ανάγκες, που υπάρχουν στον συγκεκριμένο τομέα και τις προοπτικές εξέλιξης. Τα παιδιά στην τρυφερή αυτή ηλικία της εφηβείας καλούνται, εκτός των αυξημένων σχολικών και εξωσχολικών τους υποχρεώσεων, να πάρουν αποφάσεις καριέρας και ζωής. Η αξία των ατόμων, που θα βρίσκονται στο περιβάλλον τους και θα τα βοηθήσουν στις κρίσιμες αυτές αποφάσεις τους, είναι καταλυτική. Η κατάργηση του ΣΕΠ από το γυμνάσιο θίγει κυρίως το Επαγγελματικό Λύκειο, διότι οι μαθητές, τελειώνοντας το γυμνάσιο, δεν είναι ενημερωμένοι για τις προοπτικές, που δίνονται από το ΕΠΑΛ και κατά κανόνα οδεύουν προς το Γενικό Λύκειο, προσδοκώντας την είσοδό τους στα Πανεπιστήμια.

Λέτε, συνεχώς, ότι δίνεται έμφαση στην επαγγελματική εκπαίδευση και κατάρτιση και στην πράξη κάνετε το ακριβώς αντίθετο. Θα θέλαμε, όμως, να τονίσουμε ότι πρόσφατα σας υποβάλαμε μια ερώτηση, καθώς, σύμφωνα με την παράγραφο 4Ζ του άρθρου 61 του νόμου 4589/2019, αναγνωρίζεται δικαίωμα διορισμού σε εκπαιδευτικούς με αναγνωρισμένη προϋπηρεσία από την ιδιωτική εκπαίδευση, εφόσον οι ιδιωτικοί εκπαιδευτικοί έχουν απολυθεί για κατάργηση των ιδιωτικών σχολικών μονάδων, τάξεων ή τμημάτων ή με καταγγελία της σύμβασης εργασίας και έχουν συμπληρώσει, κατά την ημέρα της απόλυσης, συνεχή υπηρεσία, τουλάχιστον δύο σχολικών ετών, με πλήρες εβδομαδιαίο ωράριο ή με αναγωγή αυτού στο υποχρεωτικό.

Οι ιδιωτικοί εκπαιδευτικοί, για τους οποίους προσμετράται η προϋπηρεσία στην ιδιωτική εκπαίδευση, σύμφωνα με την παρούσα περίπτωση, δεν διορίζονται, αν κατά το χρόνο του διορισμού δεν έχουν συμπληρώσει υπηρεσία αναπληρωτή ή ωρομίσθιου σε δημόσια σχολεία, επί δύο τουλάχιστον πλήρη διδακτικά έτη. Όμως, η συμπλήρωση πλήρους διδακτικού έτους προϋποθέτει η πρόσληψη να γίνει την 1η Σεπτέμβρη ακριβώς, κάτι που δεν συμβαίνει, σχεδόν ποτέ. Πέρυσι, στα τέλη Αυγούστου, σε δηλώσεις της η αρμόδια Υφυπουργός είχε πει ότι είναι διαφορετικός ο τρόπος, που πληρώνονται οι αναπληρωτές και οι μόνιμοι εκπαιδευτικοί και αυτός είναι ο λόγος μιας καθυστέρησης ολίγων ημερών στην ανάληψη καθηκόντων τους και κανένας άλλος, επειδή πληρώνονται από προγράμματα ΕΣΠΑ.

Πέρα από αυτή την τεχνική λεπτομέρεια, που δεν ενδιαφέρει, οι γονείς πρέπει να ξέρουν ότι οι καθηγητές και οι δάσκαλοι θα είναι στα σχολεία, όταν θα χτυπήσει το κουδούνι. Ο τεχνικός αυτός λόγος, που αφαιρεί πολύτιμες ημέρες προϋπηρεσίας, φέρνει τεράστια αναστάτωση στη ζωή των εν λόγω εκπαιδευτικών, αφού για τρεις - τέσσερις μέρες δεν μπορούν να θεμελιώσουν δικαίωμα μόνιμου διορισμού, χωρίς αυτοί να ευθύνονται.

Προτίθεστε να παρέμβετε άμεσα, ώστε να αρθεί αυτή η στρέβλωση εις βάρος των εκπαιδευτικών;

Για την ψήφιση του παρόντος, επιφυλασσόμαστε επί της Ολομέλειας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Θα ήθελα να προσθέσω και κάτι στους φορείς, αν γίνεται. Αν μπορούμε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τώρα, έχουν ανακοινωθεί οι φορείς. Δεν μπορούμε τώρα, κυρία Ασημακοπούλου.

Ο κύριος Τσιρώνης έχει τον λόγο από την Κ.Ο. «Δημοκρατικό Πατριωτικό Κίνημα ‘’ΝΙΚΗ’’».

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “NIKH”»):** Ευχαριστώ, κύριε Πρόεδρε.

Κυρία Υφυπουργέ, μας καλείτε, εντός ενός σύντομου χρονικού διαστήματος, να τοποθετηθούμε σε ένα πολυνομοσχέδιο 119 άρθρων. Σε ένα νομοσχέδιο - σκούπα, όπως είπαν και πολλοί συνάδελφοι, που έρχεται να τακτοποιήσει εκκρεμότητες ετών, με τη λογική «όσα βλέπει η πεθερά» και φυσικά, με την πρακτική της δημιουργίας μεγαλύτερων προβλημάτων από αυτά, που διατείνεται ότι επιλύει και για τα οποία προβλήματα, κατά την προσφιλή τακτική της Κυβέρνησης, θα περιμένουμε την έκδοση σχετικών επεξηγηματικών εγκυκλίων και μελλοντικών τροπολογιών.

Όλα αυτά, τη στιγμή που αμέσως μετά την ανακοίνωση των 10.000 μόνιμων διορισμών εκπαιδευτικών, άρχισαν και οι κόφτες, με στόχο τη μείωση των αναπληρωτών, που θα προσληφθούν φέτος. Με δύο απανωτές εγκυκλίους, προϋποθέσεις λειτουργίας τμημάτων γυμνασίων και γενικών λυκείων και συγκρότηση τμημάτων στα δημοτικά σχολεία και νηπιαγωγεία του Υπουργείου Παιδείας, πλήττονται όλες οι ειδικότητες, που εργάζονται στη δευτεροβάθμια εκπαίδευση, αλλά και οι νηπιαγωγοί και οι δάσκαλοι, καθώς μειώνονται με τεχνητό τρόπο τα κενά, ενώ προβλέπονται, μεταξύ άλλων, μετακινήσεις μαθητών, σε όμορες σχολικές μονάδες, σε περίπτωση δημιουργίας τμημάτων ομάδων μαθημάτων προσανατολισμού γενικού λυκείου, με μικρό αριθμό μαθητών και έλλειψη διαθέσιμων εκπαιδευτικών, συνδιδασκαλία στα μαθηματικά της ομάδας προσανατολισμού θετικών σπουδών και σπουδών υγείας και της ομάδας προσανατολισμού σπουδών Οικονομίας και Πληροφορικής, με αποτέλεσμα τη δημιουργία τμημάτων στα λύκεια, με 27 και 28 μαθητές.

Τι σημαίνει αυτό; Αυτό σημαίνει πως το Υπουργείο Παιδείας επιχειρεί να καταφέρει να συνοδεύσει αθέατα την εξαγγελία της αύξησης των μόνιμων διορισμών, με τεχνητή μείωση των κενών στα σχολεία και άρα, μείωση του αριθμού των αναπληρωτών, μεγαλύτερη από την αντίστοιχη αύξηση μόνιμων, που θα οδηγήσει σε λιγότερο διαθέσιμο εκπαιδευτικό προσωπικό, για την επόμενη σχολική χρονιά. Και έτσι, το Υπουργείο Παιδείας θα πετύχει το απόλυτα παράδοξο: Αύξηση του αριθμού των διορισμών μόνιμων εκπαιδευτικών και ταυτόχρονα, μείωση του συνολικού αριθμού των εκπαιδευτικών, για την επόμενη σχολική χρονιά, σε σχέση με αυτήν, που πέρασε.

Και δεν είναι μόνο αυτό. Την προηγούμενη εβδομάδα, ο Υπουργός, μιλώντας στο MEGA, στις 11 Ιουλίου, αποκάλυψε την αλλαγή όλων των βιβλίων και την εισαγωγή στη σχολική εκπαίδευση του πολλαπλού βιβλίου, ως δυνατότητα επιλογής από περισσότερα του ενός βιβλία. Η έγχαρτη μορφή τους θα εισαχθεί στην εκπαίδευση, από το 2026, όπως τόνισε. Δηλαδή, στα χνάρια της τέως Υπουργού Παιδείας, της κυρίας Κεραμέως, ο κ. Πιερρακάκης εξαγγέλλει και αυτό σε συνεντεύξεις του, σε ενεστώτα, μάλιστα, χρόνο, ότι εισάγει το πολλαπλό βιβλίο στο ελληνικό σχολείο, παρότι αυτό δεν πρόκειται να γίνει πριν το 2026.

Την ίδια μέρα, ο Υπουργός Παιδείας ανακοίνωσε ακόμα μία παράταση, η οποία μεταθέτει για το σχολικό έτος 2026 – 2027, την έκδοση, σε έντυπη μορφή, των νέων σχολικών βιβλίων της πρωτοβάθμιας εκπαίδευσης του γυμνασίου και της πρώτης λυκείου, ενώ για τη δευτέρα λυκείου, τα νέα βιβλία θα εκδοθούν, το σχολικό έτος 2027- 2028 και το αμέσως επόμενο έτος, για την τρίτη λυκείου.

Επιφυλασσόμενος να τοποθετηθώ αναλυτικά, όσο αυτό είναι δυνατόν στον λίγο χρόνο, που θα έχουμε για 119 άρθρα, στην κατ’ άρθρον συζήτηση και στη β’ ανάγνωση του νομοσχεδίου, επιτρέψτε μου να θέσω υπόψη σας μερικές προτάσεις για την αρτιότερη λειτουργία της εκπαίδευσης, τόσο για το παρόν, όσο και για το επόμενο νομοσχέδιο - σκούπα, που είμαι βέβαιος ότι θα έπρεπε να επεξεργάζεστε, αν δεν το επεξεργάζεστε ήδη. Οι προτάσεις αυτές είναι και από τους φορείς στη διαβούλευση και είναι οι εξής :

Οι αναπληρωτές να ανακοινώνονται τον Ιούνιο εκάστου έτους και να αναλαμβάνουν υπηρεσία, ει δυνατόν, 1η Σεπτεμβρίου.

Τρίτεκνοι και πολύτεκνοι αναπληρωτές και μόνιμοι εκπαιδευτικοί, να διορίζονται στον τόπο συμφερόντων τους, κατά προτεραιότητα.

Στους διορισμούς μόνιμων εκπαιδευτικών, ένα δίκαιο ποσοστό, ει δυνατόν να είναι πολύτεκνοι, αν θέλουμε να στηρίξουμε έμπρακτα το δημογραφικό, αλλά και το θεσμό της οικογένειας.

Οι αιρετοί να μην είναι ταυτόχρονα και στελέχη της εκπαίδευσης. Αφού δεν μπορεί να υπάρξει όριο θητειών, είναι ο μόνος τρόπος να μην είναι σχεδόν ισόβιοι οι αιρετοί.

Σχεδόν σε όλα τα δημοτικά και νηπιαγωγεία της Ελλάδας, οι γονείς υποχρεώνονται να πηγαίνουν στο σχολείο, στην αρχή της σχολικής χρονιάς και όχι μόνο, πακέτα φωτοτυπικό χαρτί Α4, μαρκαδόρους, είδη χειροτεχνίας και άλλα υλικά, με κόστος πολλές φορές μεγάλο. Οι επιχορηγήσεις της σχολικής επιτροπής επαρκούν για την κάλυψη των εξόδων. Εάν δεν επαρκούν, οφείλουν να καλυφθούν.

Τα γεύματα να επεκταθούν σε όλα τα σχολεία, καθώς αυξάνονται οι ανάγκες από τα αποτελέσματα της πολιτικής στην αντιμετώπιση της ακρίβειας.

Στην έδρα κάθε νομού, ίσως να είναι αναγκαία η ενοποίηση πρωτοβάθμιας και δευτεροβάθμιας εκπαίδευσης. Μπορεί να υπάρχει ένας διευθυντής εκπαίδευσης και δυο προϊστάμενοι, ένας για κάθε βαθμίδα. Γιατί αυτό; Γιατί πολλοί εκπαιδευτικοί ειδικοτήτων ανήκουν στην δευτεροβάθμια και αποσπώνται στην πρωτοβάθμια εκπαίδευση. Είναι απαραίτητος, επίσης, ένας σχολικός σύμβουλος ειδικής αγωγής, τουλάχιστον σε κάθε νομό. Επίσης, επειγόντως χρειάζεται να διοριστούν οικονομολόγοι, λογιστές και διοικητικό προσωπικό στις διευθύνσεις εκπαίδευσης, γιατί σήμερα υπάρχουν πολλά άλυτα προβλήματα. Οι αναπληρωτές, επιτέλους, κάποια στιγμή - όπως είπαν και οι συνάδελφοι, υπάρχουν και 10 και 20 και παραπάνω χρόνια αναπληρωτές- να έχουν τα ίδια δικαιώματα με τους μόνιμους, γιατί σήμερα είναι σαν εκπαιδευτικοί δεύτερης κατηγορίας.

Για το τέλος μια απορία, μία ερώτηση και μια επισήμανση. Γιατί, κυρία Υφυπουργέ, αφαιρέθηκε από το τελικό σχέδιο νόμου το άρθρο 41, «Απόσπαση για λόγους συνυπηρέτησης», το οποίο βρισκόταν στη δημόσια διαβούλευση και για το οποίο άρθρο είχατε δεχθεί πλήθος συγχαρητηρίων, με το αιτιολογικό ότι απελευθερώνει μέλη ΔΕΠ από το καθεστώς ομηρίας και του χρόνιου εκφοβισμού;

Θα σας παρακαλούσα να δείτε και το παρακάτω θέμα, με ευαισθησία. Μαζί με τις τροποποιήσεις για την ελληνόγλωσση εκπαίδευση των άρθρων 21 και 60, να λυθεί η αγωνία των αποσπασμένων εκπαιδευτικών, με οικογένειες στο εξωτερικό, οι οποίοι, αν και διαθέτουν πολύχρονη εμπειρία στην εκπαίδευση της διασποράς, αυτή αντιμετωπίζεται, ως μειονέκτημά τους και έτσι έχουν προτεραιότητα εκπαιδευτικοί, που αιτούνται για πρώτη φορά απόσπαση στο εξωτερικό, ακόμα και αν έχουν λιγότερα προσόντα. Να αντιμετωπίζονται ισότιμα, με βάση αξιολογικά και κοινωνικά κριτήρια, όπως συμβαίνει σε όλες τις περιπτώσεις των αποσπάσεων στο δημόσιο.

Να μπορούν όλοι οι εκπαιδευτικοί, που έχουν συνάψει γάμο, να ζητήσουν παράταση της απόσπασης τους, λόγω γάμου. Η προστασία του γάμου και της οικογένειας να είναι με πράξεις και όχι στα λόγια. Εκπαιδευτικοί με οικογένειες, αποδεδειγμένα εγκατεστημένες σε άλλες χώρες, να μπορούν να αιτηθούν εκ νέου απόσπαση στο εξωτερικό, στους γενικούς αξιολογικούς πίνακες. Στην ίδια επισήμανση, να έχουν δικαίωμα για αίτηση απόσπασης και οι εκπαιδευτικοί, που έχουν εξαντλήσει την 6ετία, ώστε επιτέλους να μπορέσουν να πληρωθούν τα κενά, σε περιοχές των οποίων τα τμήματα ελληνικής γλώσσας είναι κλειστά ή υποστελεχωμένα, αφού παρ΄ όλα αυτά υπάρχουν εκπαιδευτικοί, κάποιοι μάλιστα με οικογένειες στο εξωτερικό, αναγκασμένοι να ζουν στην Ελλάδα, μακριά από τα παιδιά τους, που θα ήταν διατεθειμένοι να ξανα- αποσπαστούν, αλλά δεν έχουν δικαίωμα.

Καλό είναι, κυρία Υφυπουργέ, όταν επαίρεστε, ως Κυβέρνηση, για τον ψηφιακό εκσυγχρονισμό και μετασχηματισμό της εκπαίδευσης, να προσπαθείτε να τακτοποιήσετε πρώτα τα χρόνια προβλήματα της, που στοιβάζονται στα υπουργικά σας γραφεία, δίνοντας εύστοχες, απλές και λογικές λύσεις. Και πριν από κάθε ανάλογου όγκου πολυνομοσχέδιο, που φέρνετε fast track, προς ψήφιση, να ακούτε τους ανθρώπους, που θα κληθούν να επωμιστούν το βάρος των όποιων αποφάσεων σας.

Δυστυχώς, για μια ακόμη φορά, η Κυβέρνηση και το Υπουργείο παραμένουν στην ίδια γραμμή υπονόμευσης του δημόσιου και δωρεάν χαρακτήρα της εκπαίδευσης. Παρά τη σοβαρή αποδυνάμωση της εκλογικής επιρροής της Νέας Δημοκρατίας, η Κυβέρνηση επιλέγει την εμβάθυνση της επίθεσης στα μορφωτικά δικαιώματα των παιδιών και στα εργασιακά δικαιώματα των εκπαιδευτών, επιτυγχάνοντας τις προαπαιτούμενες νομοθετικές παρεμβάσεις, για την υλοποίηση αυτών των αντιδραστικών αλλαγών. Θα καταψηφίσουμε επί της αρχής και επιφυλασσόμαστε για όποια θετικά άρθρα υπάρχουν. Και υπάρχουν. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Τσιρώνη. Το λόγο είχε ο Ειδικός Αγορητής της κοινοβουλευτικής ομάδας Πλεύση Ελευθερίας - Ζωή Κωνσταντοπούλου, ο κ. Καραναστάσης.

**ΔΙΑΜΑΝΤΗΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου»):** Ευχαριστώ πολύ, κύριε Πρόεδρε. Κυρία Υφυπουργέ, κύριε Γενικέ Γραμματέα, αγαπητές κυρίες και κύριοι. Και εγώ θα εκφράσω λίγο τα παράπονά μου, σε σχέση με το διαδικαστικό κομμάτι, για ένα νομοσχέδιο 118 άρθρων, που ανέβηκε 4 με 5 ημέρες για διαβούλευση και βγαίνει τώρα κατευθείαν για Επιτροπή, με συνεχείς συνεδριάσεις της Επιτροπής. Ξέρετε, καλό ή κακό το νομοσχέδιο, μπορούμε να το συζητήσουμε εδώ πέρα, να του δώσουμε το χρόνο, να αναπτύξουμε τις σκέψεις μας. Λίγο καθίστανται οι επιτροπές μάταιες. Και σε καλά νομοσχέδια και σε προβληματικά νομοσχέδια καθίστανται οι επιτροπές μάταιες. Γιατί αυτή η βιασύνη; Εμείς είμαστε ένα μικρό κόμμα, ακόμα. Για ένα μικρό κόμμα, με τις δεκάδες, εκατοντάδες υποχρεώσεις, που υπάρχουν, επαγγελματικές, πολιτικές, οικονομικές, οικογενειακές, εμένα μου είναι αδύνατον να το παρακολουθήσω. Είναι που λέμε έξω στο δρόμο «δεν την παλεύω» με αυτόν τον τρόπο.

Μου είναι εντελώς αδύνατο να παρακολουθήσω ένα νομοσχέδιο 118 άρθρων, όσο καλούς συνεργάτες και να έχω, που έχω εξαιρετικούς. Προσπαθήσαμε και κάναμε κάποιες προτάσεις για εσάς.

Ελπίζουμε, φυσικά, δεν είμαι σε θέση να προτείνω διαδικασίες, μακάρι κάποια στιγμή η «Πλεύση Ελευθερίας» δεν ξέρω, αν θα είμαι εδώ, σίγουρα δεν θα είμαι εδώ, αλλά να γίνει κυβέρνηση και να αλλάξει τις διαδικασίες.

Δεν είμαι σε θέση, απλά σας το λέω πρακτικά, για έναν άνθρωπο εργαζόμενο, που θέλει να προσφέρει ότι είναι πρακτικά αδύνατο.

Θα σας διαβάσω, λοιπόν, μερικές σημαντικές προτάσεις μας και παρατηρήσεις για το σχέδιο νόμου. Κάποιες θα τις αφήσω για τις επόμενες συνεδριάσεις είτε εγώ είτε ο αγαπητός συνάδελφος, ο κύριος Σπύρος Μπιμπίλας, που είναι δίπλα μου και για τις βελτιώσεις, που θεωρούμε σημαντικές.

Έτσι, επιγραμματικά, να μην τρώμε πολύ χρόνο για την Ψηφιακή Εκπαιδευτική Πύλη, Ψηφιακό Φροντιστήριο.

Ξεκινώντας, λοιπόν, με το άρθρο 2, προτείνουμε την αναθεώρηση της μοριοδότησης των εκπαιδευτικών του «Ψηφιακού Φροντιστηρίου». Η δίκαιη αναγνώριση της εργασίας τους είναι αναγκαία, εξασφαλίζοντας ισότιμη μοριοδότηση, με βάση την εργασία και τις ώρες διδασκαλίας. Έτσι, αποφεύγονται αδικίες και θα διασφαλιστεί η σωστή αναγνώριση του έργου των εκπαιδευτικών.

Ο επαγγελματικός προσανατολισμός στη Δευτεροβάθμια Εκπαίδευση, παρουσιάζεται στο άρθρο 26, παράγραφος 5 δ΄, εγείρει αρκετά ζητήματα, τα οποία είναι σημαντικά για τη διασφάλιση της δικαιοσύνης και της ποιότητας στην παροχή υπηρεσιών επαγγελματικού προσανατολισμού.

Η διάταξη φαίνεται να ευνοεί υφιστάμενες εταιρείες, που δεσπόζουν στην αγορά, αποκλείοντας νεοσύστατες επιχειρήσεις ή ελεύθερους επαγγελματίες, με επαρκή εμπειρία, για να διασφαλιστεί ο υγιής ανταγωνισμός και να αποτραπούν μονοπωλιακές πρακτικές. Θα μπορούσε να θεσπιστεί πλαφόν, για την αποφυγή μονοπωλιακών πρακτικών.

Η δεκαετής εμπειρία, ως αποκλειστικό δεδομένο ένταξης στο μητρώο, δημιουργεί προβλήματα, καθώς δεν λαμβάνει υπόψη την πραγματική εμπειρία των στελεχών. Η διάταξη να περιλαμβάνει την εμπειρία του φορέα του επιστημονικού διευθυντή ή του ιδιοκτήτη είναι πιο δίκαιη και εξασφαλίζει ότι οι φορείς θα στελεχώνονται με έμπειρους επαγγελματίες.

Επίσης, λόγω των διαφορετικών χαρακτηριστικών των σχολείων ΓΕΛ, ΕΠΑΛ, κτλ. είναι σημαντικό να υπάρχει προσαρμογή των ερωτηματολογίων, για να εξυπηρετηθούν καλύτερα οι μαθητές.

Για τον ΕΟΠΠΕΠ, θέλω να μελετήσουμε καλύτερα, όπως πολλά πράγματα θέλω να μελετήσουμε καλύτερα, αν βρούμε το χρόνο, έχω κάποιες σημειώσεις εδώ, σε άλλες επιτροπές.

Για τη συμβουλευτική διαδικασία, δεν πρέπει να περιορίζεται σε μία συνεδρία, το πρώτο τρίμηνο της Α΄ Λυκείου είναι πολύ επιβαρυντικό, αλλά και μεταβατικό στάδιο και χρονικό διάστημα, ώστε η ευκαιρία της Συμβουλευτικής να προσφέρεται μόνο εκεί. Η συμπλήρωση ερωτηματολογίων είναι χρήσιμη, αλλά δεν μπορεί να αντικαταστήσει τη συνεδρίαση με το σύμβουλο.

Η Συμβουλευτική πρέπει να είναι συνεχής και να προσαρμόζεται στις ανάγκες των μαθητών καθ’ όλη τη διάρκεια της Δευτεροβάθμιας Εκπαίδευσης.

Οι αυτόνομες τάξεις γυμνασίου, σε απομακρυσμένες ορεινές περιοχές.Για το άρθρο 5, πρέπει να λάβουμε μέτρα για την αποφυγή πλήρους ψηφιοποίησης της διδασκαλίας και να ενισχύσουμε τα κίνητρα για τους εκπαιδευτικούς, που υπηρετούν σε αυτές τις τάξεις.

Επιπλέον, η πρόβλεψη για μαθητές με αναπηρία, σε απομακρυσμένες περιοχές, πρέπει να επεκταθεί. Αντιμετώπιση της ενδοσχολικής βίας και των φαινομένων εκφοβισμού. Στο άρθρο 6, δίνουμε έμφαση σε δράσεις και εκπαιδευτικά προγράμματα, που προάγουν τη θετική ψυχολογία και τη διαχείριση συναισθημάτων.

Η εκπαίδευση των υπεύθυνων σχολικών μονάδων και η πρόσληψη ψυχολόγων και κοινωνικών λειτουργών ως μονίμου σε κάθε σχολική μονάδα είναι αναγκαία για την υποστήριξη των μαθητών μας.

Παιδαγωγική ευθύνη συμβούλων εκπαίδευσης, για το άρθρο 10, προτείνουμε την αναγνώριση των μετακινήσεων και των οδοιπορικών εξόδων των συμβούλων εκπαίδευσης, εξασφαλίζοντας ισοτιμία μεταξύ συμβόλων, διαφόρων ειδικοτήτων και αναθεωρώντας τη μοριοδότηση για τους συμβούλους εκπαίδευσης.

Πρέπει να μπορούν ρεαλιστικά να συνδράμουν και τα σχολεία ευθύνης τους, ο αριθμός που καθένας καλείται να καλύψει αυτή τη στιγμή είναι τεράστιος, οπότε η βοήθεια δεν φτάνει στον δάσκαλο και κατ’ επέκταση στον μαθητή.

Διεύρυνση των κατηγοριών για δίκαιο μετάθεσης θα τα πούμε αυτά σε άλλες επιτροπές. Λοιπόν, να πούμε είναι κάτι πάρα πολύ σημαντικό η σύσταση εκπαιδευτικού κλάδου Π.Ε κινηματογράφου και οπτικοακουστικών τεχνών.

Προτείνεται η σύσταση του κλάδου ΠΕ Κινηματογράφου και οπτικοακουστικών τεχνών, καθώς έχει τεκμηριωθεί η αναγκαιότητα και τα παιδαγωγικά οφέλη της κινηματογραφικής εκπαίδευσης.

Παρακαλώ, δώστε ιδιαίτερη σημασία σε αυτή την πρόταση. Οι μετακινήσεις μελών διδακτικού ερευνητικού προσωπικού για το άρθρο 40, προτείνει τη δυνατότητα αμοιβαίας μετακίνησης ή μετάταξης μελών ΔΕΠ.

Η ενοποίηση των εξαιρέσεων, σε μετακινήσεις με πιστοποιημένη αναπηρία και η κατάργηση της προϋπόθεσης που αφορά το μητρώο γνωστικών αντικειμένων του τμήματος υποδοχής, δικαίωμα μετάταξης σε υπαλλήλους ΑΕΙ.

Για το άρθρο 41. Προτείνεται να έχουν το δικαίωμα μετάταξης οι υπάλληλοι των ΑΕΙ, που έχουν συμπληρώσει διετία ή τετραετία, σε θέση απόσπασης και διεύρυνση της πρόνοιας για συνυπηρέτηση των συζύγων των μελών ΔΕΠ σε περιφερειακά πανεπιστήμια.

Μεταθέσεις και αποσπάσεις σε μουσικά σχολεία. Άρθρο 43. Προτείνεται η τροποποίηση της εγκυκλίου μεταθέσεων και αποσπάσεων για τα μουσικά σχολεία, ώστε να περιλαμβάνει σαφή και διαφανή μοριοδότηση.

Και τέλος, βελτιώσεις στη θητεία των διοικητικών συμβούλων των αθλητικών ομοσπονδιών. Έχουμε κι άλλα πάρα πολλά για τις αθλητικές ομοσπονδίες, αλλά ειλικρινά για να είμαι πάρα πολύ ακριβής, πάντα θέλω να έχω μια καλύτερη μελέτη και καλύτερη γνώση, αν προλάβω και αν μπορέσω, όπως σας είπα και στην αρχή.

Για το άρθρο 81. Θεωρούμε σημαντική την ύπαρξη ανώτατου ορίου θητειών για τα μέλη των διοικητικών συμβουλίων και η διασφάλιση της αποφυγής κατάχρησης θέσεων για σκιώδη διοίκηση, προωθώντας την ανανέωση και τη διαφάνεια στις διοικήσεις των ομοσπονδιών. Όλα αυτά που αποσκοπούν στη βελτίωση της διαφάνειας, της δικαιοσύνης και της αποτελεσματικότητας στην εκπαίδευση και στις αθλητικές ομοσπονδίες.

Θα συνεχίσουμε και με άλλες προτάσεις και ελπίζουμε πραγματικά να τις λάβετε υπόψη σας. Σας ευχαριστούμε πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Καραναστάση. Το λόγο έχει ο κ. Χαλκιάς από τους «Σπαρτιάτες».

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πάρα πολύ, κύριε Πρόεδρε. Πρόκειται για ένα νομοσχέδιο, που προσπαθεί να συμπληρώσει κάποιες ελλείψεις στην παιδεία, αλλά αυτό το νομοσχέδιο έχει και πολλές επισημάνσεις.

Η ψηφιακή εκπαιδευτική πύλη του άρθρου 3 είναι μια καλή εναλλακτική λύση για τις οικογένειες των μαθητών, οι οποίες, για δεκαετίες, επιβαρύνονται με έξοδα για την βοηθητική διδασκαλία των παιδιών μαθητών τους. Αυτή η εκπαιδευτική πύλη θα λειτουργεί, ως φροντιστηριακή παροχή διπλού ρόλου, αφ’ ενός για τους μαθητές των τελευταίων τάξεων μέσης εκπαίδευσης και ταυτόχρονα υποψήφιους ανωτάτων σχολών, με χρήση σύγχρονης, αλλά και ασύγχρονης εκπαίδευσης και αφετέρου για όλους τους υπόλοιπους μαθητές γυμνασίου, λυκείου, δημοτικού, με χρήση ασύγχρονης εκπαίδευσης.

Διαμέσου της εκπαιδευτικής αυτής πύλης, οι οικογένειες των μαθητών θα μπορούν να αποφύγουν την ασφυκτική πίεση του El Dorado των φροντιστηρίων. Η εκπαιδευτική πύλη θα λειτουργεί στο Ινστιτούτο Εκπαιδευτικής Πολιτικής.

Εδώ, όμως, κυρία Υπουργέ, έχουμε κάποια ερωτήματα.

Το ψηφιακό φροντιστήριο είναι μια καλή εναλλακτική λύση για την ενίσχυση των παιδιών οικογενειών με περιορισμένα οικονομικά. Όμως, δεν θα έπρεπε να ληφθεί μέριμνα για επιδότηση τύπου voucher για αγορά υπολογιστή από αυτά τα νοικοκυριά; Υπολογιστής χρειάζεται και όχι Tablet, ούτε κινητό, προκειμένου να μπορούν τα παιδιά να γράφουν με χρήση πληκτρολογίου.

Η εμπειρία από διδασκαλία έχει δείξει ότι για να είναι αυτή επιτυχής, θα πρέπει να υπάρχει αντιστοιχία ενός καθηγητή, ως ένα μικρό αριθμό ατόμων, όσον αφορά τη σύγχρονη εκπαίδευση, που είναι και η πλέον ενδιαφέρουσα για τους μαθητές. Ποια θα είναι η αντιστοιχία αυτή; Δεν γίνεται λόγος για αυτήν στο νομοσχέδιο.

Ένα άλλο στοιχείο, που ενδιαφέρει, είναι η λεγόμενη ομοιογένεια των τμημάτων. Και πάλι η εκπαιδευτική εμπειρία έχει δείξει ότι για να είναι αποτελεσματική μια διδασκαλία σε ένα τμήμα, οι μαθητές που το συνιστούν πρέπει να είναι του ίδιου επιπέδου. Διαφορές στο επίπεδο των μαθητών καταλήγουν σε απογοητευτικά αποτελέσματα. Πώς θα λυθεί το πρόβλημα αυτό; Και πάλι δεν υπάρχει διευκρίνιση το νομοσχέδιο.

Εκπαιδευτική μέθοδος. Η εμπειρία έχει αποδείξει ότι η κλασική διδακτική μέθοδος της διάλεξης, δηλαδή, το να μιλάει ο καθηγητής και οι μαθητές απλώς να ακούνε, δεν αποδίδει. Αντίθετα η μέθοδος της συμμετοχής του μαθητή στην εκπαιδευτική διαδικασία έχει πολύ θετικά αποτελέσματα. Πώς θα επιτευχθεί αυτό, διαμέσου των ηλεκτρονικών μέσων; Θα πρέπει αυτά να διευκρινιστούν.

Θα υπάρχει η δυνατότητα για τους μαθητές να γράφουν test και να συμμετέχουν σε προσομοιώσεις εξετάσεων, όπως γίνεται στα ιδιωτικά φροντιστήρια, προκειμένου να εξοικειωθούν με το κλίμα των εξετάσεων; Τα γραπτά των φοιτητών θα μπορούν να διορθώνονται και να τους επιστρέφονται για να δουν την πρόοδό τους;

Κάποιες αόριστες αναφορές υπάρχουν στις παραγράφους 8 και 9 του υπό προσθήκη άρθρου 26 Α΄, του άρθρου 3 του παρόντος νομοσχεδίου για υπουργικές αποφάσεις στο μέλλον, που θα ρυθμίζουν κάποια θέματα, αλλά τελικά σαφήνεια δεν υφίσταται. Νομίζω ότι όλα αυτά τα ζητήματα χρειάζονται απαντήσεις.

Στο άρθρο 4 δημιουργείται ηλεκτρονική εφαρμογή προσβάσιμη μέσω του gov.gr, με σκοπό την παροχή ατομικής συμβουλευτικής επαγγελματικού προσανατολισμού σε μαθητές. Η εφαρμογή θα λειτουργεί στον Εθνικό Οργανισμό Πιστοποίησης Προσόντων και Επαγγελματικού Προσανατολισμού. Παλαιότερα, υπήρχαν σε σχολεία διαδικασίες επαγγελματικού προσανατολισμού, οι οποίες πραγματοποιούνταν σε στάδια. Στην Β΄ Γυμνασίου υπήρχε ενημέρωση και σεμινάριο για το τι επιλογές υπήρχαν για το Λύκειο. Στην Α΄ Λυκείου υπήρχε διαδικασία για επαγγελματικές κατευθύνσεις και στην Γ΄ Λυκείου υποχρεωτικά δύο συνεδρίες με σχολικό σύμβουλο. Υπήρχαν τεστ δεξιοτήτων, για να καταλάβουν τα παιδιά τα επαγγέλματα που τους ταιριάζουν.

Σήμερα, δια του παρόντος νομοσχεδίου, επιχειρείται κάτι ανάλογο, αλλά όμως ηλεκτρονικά. Καλή η πρωτοβουλία για την ηλεκτρονική λύση. Δημιουργούνται, όμως, κάποια ερωτηματικά, όχι για την τεχνολογία, αλλά για το περιεχόμενο, τη δομή και τις διαδικασίες της νέας συμβουλευτικής μεθόδου. Κατ’ αρχάς, η πρόσβαση στην εφαρμογή περιορίζεται μόνο στους μαθητές Α΄ Λυκείου, όπως φαίνεται στο υπό προσθήκη άρθρο 26 Β΄ του άρθρου 4, παράγραφος 2. Η διαδικασία θα είναι σε δύο βήματα. Πρώτα, συμπλήρωση ερωτηματολογίου και κατόπιν ατομική συνεδρία με ειδικό δια μέσου της εφαρμογής και του διαδικτύου. Σύμφωνα με την παράγραφο 3, η εν λόγω διαδικασία θα πραγματοποιείται μόνο στις αρχές κάθε σχολικού έτους. Συνεπώς, η πρόσβαση στην εφαρμογή θα ισχύει μόνο για μαθητές Α΄ Λυκείου και θα πραγματοποιείται στην αρχή κάθε σχολικού έτους. Δηλαδή, αποκλειστικά μόνο μια φορά για κάθε μαθητή. Όμως, τι είναι αυτό που μας διασφαλίζει ότι ο μαθητής της Α΄ Λυκείου θα είναι σε θέση να απαντήσει σωστά σε ένα ερωτηματολόγιο και όχι ένας μαθητής άλλης τάξεως; Γιατί να μη δίδεται η δυνατότητα ο ίδιος μαθητής να επαναλάβει την ίδια διαδικασία σε μεταγενέστερο χρόνο, που θα είναι ίσως καλύτερα κατασταλαγμένος για την επαγγελματική του κατεύθυνση; Δεν είναι ξεκάθαρο αυτό στο νομοσχέδιο.

Δεύτερον, η υπηρεσία θα προσφέρεται από οικονομικό φορέα, που θα μπορεί να επιλέγεται από τον μαθητή από λίστα, που θα συνιστά το λεγόμενο Μητρώο Επαγγελματικού Προσανατολισμού. Αυτοί οι οικονομικοί φορείς είναι ασαφές τι είναι και τι ρόλο θα παίζουν στην υπόθεση. Απλά, το νομοσχέδιο ζητά να έχουν εμπειρία στη συμβουλευτική επαγγελματικού προσανατολισμού, ενώ είναι φανερό ότι οι οικονομικοί φορείς θα αποζημιώνονται. Οι σύμβουλοι επαγγελματικού προσανατολισμού, που χρησιμοποιούνταν, τα προηγούμενα χρόνια, δεν θα μπορούσαν να βοηθήσουν εδώ ακόμα και διαδικτυακά;

Ένα άλλο ζήτημα, που σχετίζεται με τη συμβουλευτική επαγγελματικού προσανατολισμού, είναι τι επαγγέλματα παρουσιάζονται στους νέους μας προς επιλογή από αυτούς. Για παράδειγμα, ενώ είναι γνωστό ότι η χώρα μας χρειάζεται ενίσχυση στον πρωτογενή τομέα, τα επαγγέλματα του τεχνικού φυτικής ή και ζωικής παραγωγής και οι σχετικές ειδικότητες στα ΕΠΑΛ είναι λίγο γνωστά στους νέους. Μήπως θα έπρεπε να γίνουν πιο γνωστά; Το ίδιο συμβαίνει και με άλλα τεχνικά επαγγέλματα, όπως του υδραυλικού, του ηλεκτρολόγου και άλλων, που θα έπρεπε να ενισχυθούν και να παρουσιαστούν στους νέους μας, ως πιθανές επιλογές. Παρατηρείται το φαινόμενο άνθρωποι της πόλεως να εγκαταλείπουν καριέρες πολλών ετών και να στρέφονται στον πρωτογενή τομέα, όπου να μεγαλουργούν, με πραγματικές καινοτομίες και προϊόντα με ζήτηση στο εξωτερικό.

Επιτρέψτε μου να πω το εξής.

Αυτή τη στιγμή στη χώρα μας έχουμε μηδέν ανεργία στον τεχνικό κλάδο και εργασία, η οποία είναι καλοπληρωμένη. Το μικρότερο ημερομίσθιο για έναν ανειδίκευτο ουσιαστικά εργάτη του τεχνικού κλάδου είναι στα 50 ευρώ. Ένας ειδικευμένος τεχνικός μπορεί να παίρνει 100 και 120 ευρώ, συν το ένσημό του, την ημέρα. Τι κάνουμε σαν κοινωνία, σαν πολιτικό σύστημα, πού οδηγούμε τα παιδιά μας;

Ποια φιλοσοφία περνάμε στις οικογένειες; Ότι όλοι θα γίνουν δικηγόροι και γιατροί; Μπορούν;

Κάποιοι δεν έχουν τα προσόντα και όμως σπρώχνουμε την κοινωνία μας και τα παιδιά μας στην αφαίμαξη από τη μια στα φροντιστήρια, «παιδί μου να σπουδάσεις, παιδί μου να σπουδάσεις». Τι να σπουδάσει;

Καταρχάς, το πρώτο που θα έπρεπε να μας απασχολήσει και εμένα με απασχολεί σαν γονιό είναι να είναι ευτυχισμένα τα παιδιά μου, αλλά πιστεύω όλων τα παιδιά. Με αυτό το επάγγελμα θα είναι ευτυχισμένα;

Τα έχουμε οδηγήσει να πάρουν ένα χαρτί Πανεπιστημίου και δεν έχουν καμία, μα καμία επαγγελματική εξέλιξη στη χώρα, γιατί δεν μπορεί να απορροφήσει τόσους η χώρα μας, δεν έχουμε δημιουργήσει τις υποδομές.

Από την άλλη σαν χώρα, πού βασιζόμασταν, τόσα χρόνια; Στην αγροτική μας παραγωγή και στη μεταποίηση αυτών των προϊόντων και σε μία ελαφρά βιομηχανία. Πού έχουμε οδηγηθεί; Δεν παράγουμε τίποτα. Ποιος νέος μας πάει αγρότης; Ποιος νέος μας πάει κτηνοτρόφος; Ακόμα και εάν κάποιος νέος επιλέγει να κάνει αυτήν την επιλογή, τον εκπαιδεύουμε εμείς σαν κράτος; Το να είσαι αγρότης ή κτηνοτρόφος είναι επιχείρηση, χωρίς στέγη. Δεν πρέπει να έχει βασικές αρχές της οικονομικής θεωρίας; Δεν θα έπρεπε να γνωρίζει βασικά πράγματα της φυτικής και ζωικής παραγωγής;

Πώς δεχόμαστε εμείς, σαν ένα σύγχρονο ευρωπαϊκό κράτος, να γίνεται κάποιος αγρότης ή κτηνοτρόφος, χωρίς να έχει Απολυτήριο Μέσης Εκπαίδευσης; Πρέπει να έχει αυτές τις στοιχειώδεις γνώσεις και να μην είναι έρμαιο των γεωπόνων ή των φαρμακευτικών εταιρειών και θα πρέπει να καλλιεργήσουμε στους νέους μας τη συνεταιριστική οικονομία.

Εδώ πρέπει να κληθεί το Υπουργείο Παιδείας να απαντήσει σε αυτά τα πράγματα. Να παράξουμε καινοτόμα προϊόντα, εκπαιδεύοντας τα παιδιά μας, που είναι το αύριο και να οδηγήσουμε και παιδιά, όπως προείπα, στον τεχνικό κλάδο.

Όλοι στον περίγυρό μας μπορεί να θέλουμε κάποιο τεχνικό επάγγελμα. Δεν βρίσκεις. Η οικοδομή αυξάνεται αυτή τη στιγμή, έχουμε μια καλή πορεία για την οικοδομική δραστηριότητα. Ποιους οδηγείτε στην οικοδομή; Πού είναι τα Τεχνικά Λύκεια, που θα εκπαιδεύσουν τους αυριανούς, που θα ρίχνουν μπετά, θα καλουπώνουν; Πώς θα βγάλουμε τους επόμενους τεχνικούς;

Μαθαίνουμε στα παιδιά μας τι και τους προωθούμε τι, ακόμα και μέσα από τα Μέσα Μαζικής Ενημέρωσης κ.λπ.; Να γίνουν σεφ όλοι ή μοντέλα τα κορίτσια μας;

Αυτά είναι τα ουσιώδη από ένα σοβαρό κράτος, που πρέπει να μας απασχολούν, το πού οδηγείται το κράτος μας και το έθνος μας και πρέπει να καταρτήσουμε στρατηγικό σχεδιασμό, ξεκινώντας από την εκπαίδευση των νέων μας και τι αποζητούμε σε 50 και 100 χρόνια. Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κύριε Χαλκιά.

Το λόγο έχει η κυρία Λινού για πέντε λεπτά.

**ΑΘΗΝΑ ΛΙΝΟΥ**: Ευχαριστώ, κύριε Πρόεδρε, πάρα πολύ. Αγαπητοί συνάδελφοι, θέλω να μιλήσω για κάτι που πιθανόν να ανήκει πιο πολύ στη συζήτηση κατ΄ άρθρον και στην οποία επιφυλάσσομαι να ακούσουμε τις απόψεις του Κόμματος, αλλά νομίζω ότι επειδή προφταίνουμε να διορθώσουμε ένα λάθος, που έχει γίνει και αφορά την Εθνική Σχολή Δημόσιας Υγείας, θα ήθελα να δω, αν υπάρχει ελπίδα να το διορθώσουμε.

Η Εθνική Σχολή Δημόσιας Υγείας, όπως την ξέραμε, τα τελευταία σχεδόν 100 χρόνια, ήταν Υπηρεσία του Υπουργείου Υγείας, που μετετράπη σε Ανώτατο Ίδρυμα - νομίζω το 2019 - και έκτοτε μεταφέρθηκε στο Πανεπιστήμιο Δυτικής Αττικής (ΠΑΔΑ).

Οι Σχολές Δημόσιας Υγείας, όντως σε παγκόσμιο επίπεδο, ανήκαν στα Υπουργεία Υγείας και εκπαίδευαν τότε γιατρούς, που ήταν οι νομίατροι. Αυτό ζήσαμε μέχρι το 1965 – 1970.

Μετέπειτα, με κύριες αλλαγές στην Αμερική και την Αγγλία, οι Σχολές Δημόσιας Υγείας μετατράπηκαν σε Πανεπιστήμια Β΄ και Γ΄ Κύκλου, δηλαδή, έδιναν Masters και Διδακτορικά και ουσιαστικά δημιούργησαν όλους τους ηγέτες Δημόσιας Υγείας σε όλον τον κόσμο.

Κλασικά τα παραδείγματα, βέβαια, του Χάρβαρντ, του Στάνφορντ, του Τζον Χόπκινς, αλλά και της Σχολής Δημόσιας Υγείας στην Αγγλία, της αντίστοιχης σχολής, στην Αυστραλία και στην Ελλάδα, αυτή τη στιγμή, τουλάχιστον 4 στελέχη της Βουλής όλων των κομμάτων είναι απόφοιτοι αυτής της Σχολής Δημόσιας Υγείας, για να μην αδικήσω κανέναν δεν αναφέρω ονόματα.

Αυτή η σχολή, λοιπόν, φυσιολογικά, στα περισσότερα μέρη του κόσμου, μετατράπηκε, για να μην δέχεται μονομερώς γιατρούς, που συχνά δεν έχουν τις απαραίτητες γνώσεις για σημαντικές πολιτικές υγείας, σε βασικά πανεπιστήμια πρώτου κύκλου, μπορώ να αναφέρω ότι στην Αγγλία υπάρχουν τουλάχιστον 6 τέτοια πανεπιστήμια, στη Γερμανία 7 – 8, στην Αμερική καμιά δεκαριά, έτσι μπορούν να εκπαιδεύσουν ανθρώπους, που θα είναι κατάλληλοι μετά να ασκήσουν το επάγγελμα σε υψηλότερο επίπεδο, μάστερ και διδακτορικό, του ειδικού δημόσιας υγείας.

Κλασικό παράδειγμα του τι συμβαίνει, όταν δεν έχουμε τέτοιους εκπαιδευμένους, είναι ο κορωνοϊός. Δεν είχαμε ούτε έναν στη χώρα μας, που να ξέρει επικοινωνία της υγείας και να έχει σπουδάσει διεθνώς. Εγώ ξέρω μόνο μία κοπέλα, που έχει εκπαιδευτεί στο Χάρβαρντ, δεν είχαμε κανέναν, που να ξέρει ουσιαστικά τη διαχείριση λοιμωδών νοσημάτων, γιατί δεν είχαμε από την αρχή εκπαιδευμένους ανθρώπους. Επί πέντε χρόνια, θα μπορούσαμε να έχουμε εκπαιδεύσει κάποιους, δεν το έχουμε.

Τώρα, ποιο είναι το λάθος, ότι κρατάμε αυτό το τμήμα, σαν τμήμα, στο Πανεπιστήμιο Δυτικής Αττικής και το συνδέουμε με ένα άλλο τμήμα, το οποίο βγάζει τους κλασικούς επισκέπτες υγείας, των οποίων ο ρόλος είναι άλλος. Ένας επισκέπτης υγείας πηγαίνει σ’ ένα καφενείο, που πρέπει να ανοίξει και ελέγχει, αν καλύπτει τις υγειονομικές διατάξεις. Συγκρίνετε αυτόν με τον αείμνηστο καθηγητή από το Πανεπιστήμιο της Αθήνας, τον Τριχόπουλο, αλλά και άλλους καθηγητές στη Σχολή Δημόσιας Υγείας, την Τζένη Κρεμαστινού και πέστε του να κάνει τη δουλειά αυτών των ανθρώπων. Δεν είναι δυνατόν.

Πρέπει η σχολή να γίνει ανεξάρτητη σχολή και όχι τμήμα, για να μπορέσει να έχει πρώτου κύκλου σπουδαστές, οι οποίοι θα ξέρουν και μαθηματικά, θα ξέρουν χημεία και φυσική, με την κλιματική αλλαγή, και θα μπορούν να αναδείξουν στελέχη, να λειτουργήσουν σαν πραγματικοί λειτουργοί δημόσιας υγείας, στη χώρα μας.

Αυτό, δυστυχώς, δεν έχει γίνει, υπήρχε μια ελπίδα με το άρθρο 14, που ήταν στο νόμο, ήταν στη διαβούλευση, αλλά αποσύρθηκε, δεν ξέρω για ποιο λόγο, αλλά κάνω έκκληση και το κάνω σαν Αθηνά Λινού, όχι μόνο σαν βουλευτής του ΣΥΡΙΖΑ, υπάρχει ανάγκη να έχουμε ειδικούς εκπαιδευμένους, να είναι μια σχολή, που να είναι εξίσου δύσκολη με την Ιατρική, με την Οδοντιατρική, με τη Φαρμακευτική, με το Χαροκόπειο και να αναδείξει τους ειδικούς για αυτές τις ανάγκες της χώρας. Αλλιώς, πραγματική δημόσια υγεία, με την έννοια της πρόληψης, με την έννοια της εκτίμησης των επαγγελματικών κινδύνων, με την έννοια της προαγωγής υγείας δεν θα την έχουμε. Η κάθε Ιατρική θα φτιάχνει ένα μικρό τμήμα, ανάλογα με τα προσωπικά ενδιαφέροντα των επιστημόνων, και εγώ είχα δύο - τρία τέτοια μεταπτυχιακά, αλλά ομάδα ουσιαστική λειτουργών δημόσιας υγείας δεν θα αποκτήσουμε.

Γι’ αυτό κάνω έκκληση, κυρία Υπουργέ, να το συζητήσετε, να το επανεξετάσουμε, να ξανάρθει το άρθρο 34. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η κυρία Υπουργός.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώπολύ, κύριε Πρόεδρε.

Εγώ θα τοποθετηθώ σύντομα επί της αρχής, στην οποία, άλλωστε, είναι αφιερωμένη και η πρώτη μας συνεδρίαση. Θα ακολουθήσει αναλυτική συζήτηση στην τρίτη συνεδρίαση, μετά την ακρόαση φορέων, που θα κληθούν. Θα τοποθετηθώ, λοιπόν, γι’ αυτό το ερανιστικό νομοσχέδιο, που περιλαμβάνει θέματα πρωτοβάθμιας και δευτεροβάθμιας εκπαίδευσης, ειδικής αγωγής, ανώτατης εκπαίδευσης, εκκλησιαστικής, θέματα ακόμη, όπως είπε ο Εισηγητής μας, που αφορούν στον προσκοπισμό.

Κύριε Συρίγο, θα επαναλάβω αυτά, που είπατε εσείς, πολύ τεκμηριωμένα και πολύ εμπεριστατωμένα. Θα επιμείνω και εγώ στο άρθρο 3, που επιδιώκει να στηρίξει τη μάθηση, μέσω της ψηφιακής εκπαιδευτικής πύλης, που είναι προσβάσιμη, μέσω του GOV.gr, που είναι μια πύλη αποκλειστικώς εκπαιδευτικού περιεχομένου και φιλοδοξούμε και θα γίνει αργότερα και η κατ’ εξοχήν, ίσως και η μοναδική μορφή επικοινωνίας μεταξύ εκπαιδευτικών, γονέων, κηδεμόνων μαθητών και μεταξύ του Υπουργείου.

Υπάρχει, επίσης, ρύθμιση, η οποία αγγίζει όλες τις οικογένειες, που έχουν παιδιά στο δημοτικό, στο γυμνάσιο και στο λύκειο, που είναι το ψηφιακό φροντιστήριο, το οποίο όπως έχει τονίσει επανειλημμένα και ο Υπουργός και όλοι μας δεν φιλοδοξεί να αντικαταστήσει τη δια ζώσης διδασκαλία. Η εμπειρία, που είχαμε από την πανδημία, το ψηφιακό αυτό κεκτημένο, μας οδήγησε μεταξύ των άλλων να ξέρουμε πάρα πολύ καλά πόσο αναντικατάστατη είναι η δια ζώσης εκπαίδευση, πόσο απαραίτητη για τα παιδιά. Άρα, λοιπόν, υποστηρικτικά και συμπληρωματικά, γίνεται χρήση του ψηφιακού φροντιστηρίου, το οποίο, όμως, έχει την εγκυρότητα της επιλογής από το Υπουργείο Παιδείας, καθώς επίσης και τη δυνατότητα να κάνουν χρήση τα παιδιά, χωρίς καμία οικονομική επιβάρυνση των γονέων και δεν χρειάζεται κανείς να επιχειρηματολογήσει περισσότερο πάνω σ’ αυτό.

Το ψηφιακό φροντιστήριο για τους μαθητές της τρίτης λυκείου για τα πανελλαδικώς εξεταζόμενα μαθήματα και μάλιστα και για μαθήματα, τα οποία δεν περιλαμβάνονται στο ωρολόγιο πρόγραμμα, είναι επίσης μια πολύ σημαντική επιβάρυνση. Εδώ, θα απαντήσω σε ένα συνάδελφο, που είπε ότι καλό είναι να δίνονται vouchers. ‘Έχουν ήδη δοθεί από την εποχή της Πανδημίας, πάνω από 600.000 vouchers σε εκπαιδευτικούς και σε μαθητές. Έκαναν όλοι χρήση, άρα ο τεχνολογικός εξοπλισμός υπάρχει. Νομίζουμε, λοιπόν, ότι το ψηφιακό φροντιστήριο, που επίσης θα είναι δωρεάν, επίσης ποιοτικό, με τη φροντίδα και την εγγύηση του Υπουργείου Παιδείας, με εκπαιδευτικούς, που έχουν εμπειρία, είναι προσεκτικά διαλεγμένοι και με τη δική τους θέληση θέλουν να συμβάλουν στην προσπάθεια αυτή. Έχει υπογραφεί και η πρόσκληση για την κατάθεση των σχετικών υποψηφιοτήτων από τους εκπαιδευτικούς. Θα είναι κατά βάση μόνιμοι, διορισμένοι και αν δεν πληρωθεί ο αριθμός, θα υπάρχουν και αναπληρωτές. Είναι μια πρωτοβουλία, που θεωρώ ότι δεν έχει ανάγκη περαιτέρω επεξήγησης, γιατί αντιλαμβάνεται κανείς πόσο πολύ αυτό θα βοηθήσει. Θα ανακουφίσει γονείς και κηδεμόνες από μια πολύ μεγάλη οικονομική επιβάρυνση.

Ένα άλλο σημείο του νόμου, που θεωρώ ότι πρέπει να τονίσουμε ιδιαίτερα, όπως είπε και ο Εισηγητής μας, είναι η Ειδική Ηλεκτρονική Πλατφόρμα και η Ειδική Ηλεκτρονική Εφαρμογή, που θα βοηθήσει τους μαθητές στο επαγγελματικό μέλλον. Μου έλεγε ο κύριος Συρίγος στη συζήτηση, που είχαμε, κατά την επεξεργασία του νομοσχεδίου, αυτό που έκαναν οι φίλοι και καμιά φορά οι μεγάλοι, οι θείοι, οι γονείς, που ήθελαν τα παιδιά να ακολουθήσουν τη δική τους επιστήμη, τώρα θα γίνεται από εξειδικευμένους επαγγελματίες. Θα καθοδηγήσουν τους μαθητές μας και τις μαθήτριες στα επαγγελματικά τους βήματα, θα ανιχνεύουν τα ενδιαφέροντα, θα δίνουν την πληροφόρηση και θα τους καθοδηγούν σωστά. Άρα, λοιπόν και αυτή η δωρεάν παροχή της εκπαίδευσης, νομίζω, είναι μια πάρα πολύ σημαντική πρωτοβουλία, που γίνεται, με δαπάνες του δημοσίου στους μαθητές της πρώτης τάξης του λυκείου και θα συνεισφέρει τα μέγιστα στο να διαλέξουν το επάγγελμα, για το οποίο έχουν ειδικές κλίσεις και δεξιότητες και θα ανακουφίσει και ενδεχομένως, θα απαντήσει και στις ανησυχίες του συναδέλφου Ειδικού Αγορητή, που μίλησε για υπερκορεσμό ορισμένων επαγγελματικών κλάδων και απουσία εξειδικευμένου και καταρτισμένου προσωπικού για άλλους.

Υπάρχουν και άλλες διατάξεις και θα επιμείνω λίγο σε αυτό, για τις απομακρυσμένες και ορεινές περιοχές, το ζήσαμε με τη Γαύδο. Είπε η κυρία Θρασκιά, ως Εισηγήτρια της Αξιωματικής Αντιπολίτευσης, ότι πάλι αυτό το θέμα της Γαύδου, το οποίο θέλω να σας θυμίσω ότι ήδη από την προηγούμενη Περίοδο το είχε ανακινήσει πάρα πολύ συστηματικά ο ΣΥΡΙΖΑ και στη δική σας πρόταση, ότι καλό είναι τα παιδιά αυτά να φροντίζουμε να μετακομίζουν, υπήρχε σθεναρή αντίδραση, ως απαγόρευση του να σκεφτούμε και μια τέτοια σκέψη, να μεταφέρουμε τα παιδιά, για πολλούς άλλους, που μου τους ανέπτυσσαν σε Κοινοβουλευτικό Έλεγχο, που είχα την τιμή να απαντώ εγώ.

Θέλω να διευκρινίσω κάτι, που ενδεχομένως να μην είναι σαφές. Τα παιδιά, τα οποία φοιτούν σε απομακρυσμένες περιοχές, αγροτικές ή νησιωτικές, θα έχουν τουλάχιστον τρεις ειδικότητες: φιλολόγου, μαθηματικού ή φυσικού ή πληροφορικού. Τα υπόλοιπα μαθήματα θα γίνονται ψηφιακά, με τη φροντίδα και την επίβλεψη του επιβλέποντος σχολείου. Όπου όμως υπάρχει δυνατότητα εκπαιδευτικοί της πρωτοβάθμιας, δηλαδή, δάσκαλοι, να μπορούν στα παιδιά του γυμνασίου, με τη δημιουργία αυτόνομων τάξεων, να βοηθήσουν, δηλαδή δάσκαλος ή δασκάλα αγγλικών, γαλλικών, γυμναστικής, τότε, ναι, δια ζώσης θα βοηθούν τα παιδιά για τη δημιουργία αυτόνομων τάξεων. Για εκείνους, που γνωρίζουν τα εκπαιδευτικά, είναι κάτι σαν το γυμνάσιο με λυκειακές τάξεις.

Άρα, λοιπόν, θα υπάρχει παρουσία εκπαιδευτικών και ο φόβος για την πλήρη ψηφιοποίηση της παιδείας, νομίζω ότι είναι απολύτως αστήριχτος και δεν τον υποστηρίζουμε και εμείς.

Για τις διατάξεις για την ενδοσχολική βία, όπως ξέρετε πάρα πολύ καλά, υπάρχει αυτή η πλατφόρμα για το μπούλινγκ, η οποία λειτουργεί με συγκεκριμένους κανόνες και πρωτόκολλα, για την πρωτοβάθμια και τη δευτεροβάθμια εκπαίδευση, με επιμορφωμένους εκπαιδευτικούς, με πλήρη φροντίδα και ευθύνη, ώστε να μην πέφτουν στον κάλαθο των αχρήστων αυτές οι καταγγελίες. Υπήρξε και δημόσια δέσμευση και τοποθέτηση και του ίδιου του Πρωθυπουργού.

Οιοσδήποτε θέλει να συνεισφέρει σε αυτό, επαναλαμβάνω, πάντοτε με την ευθύνη και τη συνεργασία με το Υπουργείο, νομίζω ότι πρέπει να είναι καλοδεχούμενος, ειδικά για περιστατικά σοβαρής ενδοσχολικής βίας, γιατί, όπως έχουμε πει επανειλημμένα, δεν έχουν αυξηθεί αριθμητικά τα περιστατικά της ενδοσχολικής βίας, όχι μόνο στην Ελλάδα και σε άλλες χώρες, αλλά εκείνο, που εντυπωσιάζει, είναι η σκληρότητα και η ευρηματικότητα των παιδιών, που εμπλέκονται, και η φροντίδα της πολιτείας είναι και για τα παιδιά, που είναι θύματα, για τα παιδιά που είναι θύτης και τα παιδιά παρατηρητές.

Υπάρχουν θέματα για την επαγγελματική εκπαίδευση, τα είπε ο Εισηγητής, να μην κουράζω.

Για την εκκλησιαστική εκπαίδευση, θα μου επιτρέψετε να επιμείνω λίγο στο άρθρο 56, που προβλέπει το αυτονόητο, δηλαδή, οι οικονομικές ενισχύσεις, που δίνονται από την Εκκλησία της Ελλάδος σε φυσικά ή νομικά πρόσωπα, που έχουν πληγεί από τις φυσικές καταστροφές σε περιοχές, που είχαν κηρυχθεί σε κατάσταση έκτακτης ανάγκης, να μην κατάσχονται ή συμψηφίζονται με άλλες οφειλές, όπως γίνεται πάντοτε. Έχω ιδία γνώση της χρησιμότητας αυτής της διάταξης, γιατί η περιοχή όπου πολιτεύομαι είναι στη Θεσσαλία, που, όπως ξέρετε πολύ καλά, ταλαιπωρήθηκε πάρα πολύ.

Σωστή είναι και η μέριμνα για τον έγγαμο κλήρο, να μπορεί η σύζυγος του ιερέα να κάνει χρήση της διάταξης για συνυπηρέτηση. Όπως, επίσης και αυτό που ανέφερε ο κ. Συρίγος, για το ειδικό επίδομα, που δίνεται στους μουφτήδες.

Ανέφερε πάρα πολύ σωστά ο Εισηγητής μας και δε θα επιμείνω περισσότερο, για το άρθρο 69, που δίνει τη δυνατότητα στους επισκέπτες μαθητές να έχουν ένα απολυτήριο και νομοθετούμε και ex tunc και ex nunc. Οι μαθητές αυτοί πολλαπλασιάζονται, γιατί δεν είναι μόνο οι μαθητές των οικογενειών των διπλωματών, αλλά είναι και οικογενειών, που οι γονείς τους εργάζονται στην Τουρκία και επιθυμούν τα παιδιά τους, έχοντας αυτή τη μόρφωση, να έχουν και το αντίστοιχο κανονικό απολυτήριο του λυκείου.

Θέλω να αναφερθώ και στο άρθρο 70, που έχει ιστορική σημασία και θεωρούμε ότι επηρεάζει πολύ θετικά τη διεθνή εικόνα της χώρας μας. Είναι μια καινοτομία, για την οποία η Ελλάδα είναι ιδιαίτερα υπερήφανη, εισάγει την αρχή ότι οι θρησκευτικές κοινότητες, που υπέστησαν ολοκαύτωμα ή γενοκτονία, αναγνωρισμένη από τη Βουλή των Ελλήνων και είναι Θρησκευτικά Νομικά Πρόσωπα Δημοσίου Δικαίου ή Θρησκευτικά Νομικά Πρόσωπα του ν. 4301/2014, μπορούν, εφόσον το επιθυμούν, να τύχουν αρωγής και μέτρων στήριξης από το Υπουργείο Παιδείας, Θρησκευμάτων και Αθλητισμού, τόσο οι ίδιες όσο και τα σχολεία μη κερδοσκοπικού χαρακτήρα, που συνδέονται με αυτές.

Ο σκοπός αυτών των μέτρων είναι η διατήρηση της ιδιαίτερης πολιτισμικής τους ταυτότητας και η σύζευξή τους με την ελληνική ιστορία και πολιτισμό. Αντιλαμβάνεστε ότι αυτό αφορά στους Έλληνες Εβραίους και τους Έλληνες Αρμενίους. Η Ποντιακή και Μικρασιατική Γενοκτονία αφορά στους ορθόδοξους χριστιανούς και καλύπτονται ήδη από την Εκκλησία της Ελλάδος, για τις σχετικές πρόνοιες.

Για όλα τα υπόλοιπα, δεν θα επαναλάβω όσα είπε ο κ. Συρίγος, αλλά θα ήθελα, κύριε Πρόεδρε, με την άδειά σας, επειδή την επόμενη εβδομάδα θα βρίσκομαι εκτός Αθηνών και δεν θα συμμετάσχω στις συνεδριάσεις, να ευχαριστήσω τους συναδέλφους για την πολύ καλή συνεργασία, που είχαμε αυτή την Κοινοβουλευτική Περίοδο. Δεν έχουμε άλλο νομοσχέδιο εμείς, μέχρι το Σεπτέμβριο. Να γυρίσουμε όλοι με όρεξη και είμαι σίγουρη ότι θα είστε όλοι πολύ πιο παραγωγικοί, πιο δημιουργικοί και πιο πιεστικοί. Σας ευχαριστώ πολύ. Καλό καλοκαίρι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστώ πολύ, κυρία Υπουργέ.

Τον λόγο έχει η κυρία Οικονόμου. Αν έχετε την καλοσύνη, κυρία Υπουργέ, κάντε λίγο υπομονή.

**ΘΩΜΑΙΣ (ΤΖΙΝΑ) ΟΙΚΟΝΟΜΟΥ:** Ναι, θα είμαι πολύ σύντομη. Σας ευχαριστώ, κύριε Πρόεδρε. Επιτρέψτε μου να τοποθετηθώ και εγώ επί του νομοσχεδίου, που συζητάμε σήμερα. Ξεκινώ με μια γενική παρατήρηση, η οποία έχει σχέση με μια από τις βασικές προτεραιότητες του νομοσχεδίου και είναι πολύ σημαντική για την Ευρυτανία, την οποία εγώ εκπροσωπώ, αλλά και για άλλους ορεινούς και απομονωμένους νομούς της πατρίδας μας.

Αναφέρομαι στα μέτρα στήριξης του εκπαιδευτικού συστήματος στις απομακρυσμένες περιοχές, όπως και στο γεγονός ότι το αρμόδιο Υπουργείο όντως επικεντρώνει, με το παρόν νομοσχέδιο, τις προσπάθειές του, ιδιαίτερα στη στήριξη της Δευτεροβάθμιας Εκπαίδευσης περιοχών με ζητήματα προσβασιμότητας, όπως είναι και η Ευρυτανία.

Ειδικά στην περιοχή αυτή, για δημογραφικούς λόγους και όχι μόνο, βιώνουμε ένα επιπλέον πρόβλημα και αυτό είναι ο μεγάλος διασκορπισμός του πληθυσμού της. Έτσι σήμερα, είμαστε αντικειμενικά αντιμέτωποι με μία κατάσταση, όπου παιδιά στις τάξεις του Γυμνασίου δεν διευκολύνονται στην προσπάθειά τους να ολοκληρώσουν την υποχρεωτική εκπαίδευση και να προχωρήσουν στο Λύκειο ή και ακόμα παραπέρα. Εδώ λοιπόν, έρχεται το νομοσχέδιο, το οποίο προσφέρει συγκεκριμένα εργαλεία, όπως είναι η λειτουργία, με το άρθρο 5, αυτόνομων τάξεων Γυμνασίου σε απομακρυσμένες περιοχές, στις οποίες δεν πληρούνται τα κριτήρια για την ίδρυση Γυμνασίου.

Στόχος είναι η διευκόλυνση της φοίτησης μαθητών απομακρυσμένων ορεινών περιοχών στο Γυμνάσιο και η ολοκλήρωση εκ μέρους τους της υποχρεωτικής εκπαίδευσης, αλλά και η Ψηφιακή Εκπαιδευτική Πύλη, το νέο Ψηφιακό φροντιστήριο, στο άρθρο 3, νομίζω το συζητήσαμε εκτενώς, προκειμένου μέσω Gov.gr, να προσφέρεται ιδιαίτερα σε μαθητές Δευτεροβάθμιας Εκπαίδευσης, ψηφιακό εκπαιδευτικό περιεχόμενο και υπηρεσίες εξ αποστάσεως εκπαίδευσης.

Η πρόσθετη αυτή κατ’ αρχήν προαιρετική ψηφιακή εκπαίδευση θα καλύπτει και τα πανελλαδικώς εξεταζόμενα μαθήματα της τρίτης τάξης του Γενικού Λυκείου, των Επαγγελματικών Λυκείων, καθώς και της τέταρτης τάξης του Ενιαίου Ειδικού Επαγγελματικού Γυμνασίου και Λυκείου. Οι νέες αυτές εφαρμογές θα παρέχουν μια αμφίδρομη ψηφιακή εκπαίδευση, ιδίως με τη διόρθωση ασκήσεων, εργασιών, καθώς και διαγωνίσματα, σε μαθητές των τελευταίων τάξεων του Δημοτικού, όλου του Γυμνασίου και των πρώτων τάξεων του Λυκείου.

Επομένως, είναι πάρα πολύ σημαντικό ότι το Υπουργείο Παιδείας έρχεται να προσφέρει αυτό το πολύτιμο εργαλείο μάθησης, σε εκείνους τους χιλιάδες μαθητές, που θέλουν να προχωρήσουν στην εκπαίδευση, αλλά δεν έχουν την οικονομική δυνατότητα ή και την πρόσβαση, όπως συμβαίνει λόγου χάρη στις ορεινές περιοχές, να κάνουν, δηλαδή, ιδιαίτερα μαθήματα ή να πάνε σε φροντιστήρια. Η ψηφιακή εκπαίδευση είναι με άλλα λόγια ένα μέτρο, που μπορεί να οδηγήσει στην άρση των γεωγραφικών περιορισμών, ιδιαίτερα για την πρόσβαση των παιδιών στο Πανεπιστήμιο, άρα, να πραγματώσει τη συνταγματική επιταγή για ισότιμη πρόσβαση όλων των Ελλήνων στη δημόσια δωρεάν παιδεία.

Κυρία Υπουργέ, κλείνω με δύο λόγια για το κεφάλαιο με τις ρυθμίσεις θεμάτων Εθνικής Αρχής Ανώτατης Εκπαίδευσης. Είναι πράγματι ένας σημαντικός θεσμός, που καλείται να παίξει ρόλο αυξημένης ευθύνης στην εφαρμογή του ν. 5094/2024, για τη λειτουργία μη κερδοσκοπικών παραρτημάτων ξένων Πανεπιστημίων στη χώρα μας.

Με το παρόν νομοσχέδιο, το Υπουργείο Παιδείας έρχεται και πολύ σωστά να ενεργοποιήσει την παραπάνω Ανεξάρτητη Αρχή για την αδειοδότηση των νέων αυτών Πανεπιστημιακών Ιδρυμάτων.

Για την ελληνική περιφέρεια, κυρία Υπουργέ, η επιτάχυνση της κατά προτεραιότητα ίδρυσης τέτοιων Πανεπιστημίων μπορεί να δώσει λύσεις, όχι μόνο σε θέματα τοπικής ανάπτυξης, αλλά και να βοηθήσει άμεσα στην ανάσχεση της δημογραφικής πορείας απομονωμένων περιοχών, όπως είναι η Ευρυτανία. Γι’ αυτό το λόγο είμαι βέβαιη ότι παράλληλα με την προφανώς αναγκαία ενεργοποίηση της ΕΘΑΑΕ, θα ξαναδείτε σύντομα και τις αποφάσεις, που πρέπει να εκδοθούν, με πρωτοβουλία του Υπουργείου Παιδείας, έτσι ώστε να προχωρήσει ο νέος θεσμός των Νομικών Προσώπων Πανεπιστημιακής Εκπαίδευσης. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Οικονόμου. Ένα σχόλιο, κυρία Υπουργέ, επ’ αυτών; Έχετε κάτι;

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Όχι. Νομίζω ότι καλυφθήκαμε. Στην κατ’ άρθρον συνεδρίαση φαντάζομαι θα γίνει και πιο αναλυτική η συζήτηση. Ευχαριστώ την κυρία Οικονόμου και ζητώ συγνώμη. Αν ήξερα θα περίμενα να τοποθετηθώ μετά από εκείνη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Να ευχαριστήσουμε όλους, και τους Εισηγητές και τους Ειδικούς Αγορητές.

Σε αυτό το σημείο, λύεται η συνεδρίαση.

Στις 22.07.2024, ημέρα Δευτέρα και ώρα 13.00΄, συνεδριάζουμε στην ίδια Αίθουσα με την ακρόαση των φορέων. Ευχαριστούμε πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

Τέλος και περί ώρα 15.55΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**